**«Атамұраның» мектеп кітапханасы**

**Бауыржан Жақып**

**МЕНІҢ ДАЛАМ**

Өлеңдер, балладалар, поэмалар

Алматы

«Атамұра»

2014

ББК 84 каз 7-5

Ж 21

Жақып Бауыржан

Ж 21 Менің далам: Өлеңдер, балладалар, поэмалар. – Алматы: Атамұра,

2014 – 256 бет

ISBN

Қазақ өлеңінің көш-керуенінде өзіндік орны бар ақын Бауыржан Жақып есімі жырсүйер қауымға жақсы таныс.

Оның «Менің далам» атты бұл кітабына туған өлке, өскен жер, сапар саздары, отанды сүю туралы, тарих пен экология, табиғат пен салт-дәстүр тақырыбындағы өлеңдері енгізіліп отыр. Ақынның қазақ поэзиясындағы тәуелсіздікті, әже культі, әке бейнесін сомдаған топтамалары мен Семей атом полигонының зардаптары туралы поэмасында тың ізденіс, өзіндік қолтаңба айқындалған.

Кітап мектеп оқушыларына, көпшілік оқырманға арналған.

Ж құлақтандырусыз – 2012 ББК 84 каз 7-5

ISBN © Жақып Б., 2014

© «Атамұра» баспасы, 2014

**Ө Л Е Ң Д Е Р**

**МЕНІҢ ДАЛАМ**

**Тербетіп Оңтүстікті, Арқаны үнмен,**

**Қазақтың қоңыр күйін тарта білген,**

**Алтайдан кең көсілген Атырауға**

**Сүйемін мен даламды жан-тәніммен.**

**Тамылжып мың сан бояу жер-көгінен,**

**Көзді арбар әр алуан өрнегімен,**

**Көк жота, қызыл адыр, күрең белі,**

**Тойған қозы секілді дөңдерімен.**

**Ыстық ол – көдесімен, көкпегімен,**

**Жусанды, бетегелі бөктерімен,**

**Кетердей түрегеліп түйе-таулар**

**Дәл қазір көз алдымда шөккенімен.**

**Ыстық ол – қарағайлы орманымен,**

**Билеген көк шалғыны шалғы әнімен.**

**О шетін бұ шетімен жалғастырған**

**Соқпалы, соқтықпалы жолдарымен.**

**Ыстық ол – сортаңымен, сорларымен,**

**Өзенді қуа біткен жарларымен.**

**Қыр кезіп, сай қуалап байыз таппай,**

**Желге еріп, көшіп-қонған қаңбағымен.**

**Қосылған емен-жігіт тал-қызымен,**

**Жыланшөп, түйетабан, жалбызымен.**

**Құлқайыр, итошаған, киікоты,**

**Сүттіген, атқұлағы, ханқызымен.**

**Қарақат, бүлдіргенді сайы кілең,**

**Долана, жидесімен, мойылымен.**

**Шиімен, қамысымен, боянымен,**

**Терегі, үйеңкісі, қайыңымен**

**Ыстық ол – дәрішөптің қаншасымен,**

**Ыққыны, көкбедесі – баршасымен.**

**Көгеріп қысы-жазы қурамайтын,**

**Көгілдір шыршасымен, аршасымен.**

**Үкілі селеуінің үлпілімен,**

**Сасыры, қияғымен, шытырымен.**

**Сапырып қымыз құяр күбі ыстаған**

**Торқабық тобылғының түтінімен.**

**Қырды өртер қызғалдағы лапылдаған,**

**Құлпырып сарғалдақ көз жатыр далам.**

**Сексеуіл, тораңғысы, қарағаны,**

**Жантағы, бәрі-бәрі жақын маған.**

**Сәулесін күннен тамған тағып аспан,**

**Гүлдері жасыл қауыз жарып ашқан.**

**Далама қасіретті жолатпайтын,**

**Шөп те өскен қасиетті – адыраспан.**

**Жақын ол жылғасымен, жырасымен,**

**Тұп-тұнық көзден шыққан тұмасымен.**

**Кекіре, ермен қурай, меңдуана,**

**Жабысып тасқа біткен қынасымен.**

**Тағынған қырықбуын дөң-дөңесі,**

**Жамылған шашыратқы бел-белесі,**

**Изені, айғыржуа, итмұрыны,**

**Сорасы, есекмия, дерменесі.**

**Ақ шеңгел, қара шеңгел қалың өскен,**

**Рауғашы, қымыздығы, кәуілі өскен.**

**Бидайық, жыңғыл, мыңбас, жолжелкені,**

**Шықпайды қайда жүрсем, бәрі де естен.**

**Дәулетті ол табын-табын сиырымен**

**Жылқының дүркіреген үйірімен.**

**Киігі жазығында кең жайылып,**

**Арқары көз қадаған биігінен.**

**Отыққан отар-отар қойларымен,**

**Тотыққан жүзі күнге жайлауымен.**

**Қос өркеш, дала сәні – түйелерге,**

**Төселген шөлейтінде майда кілем.**

**Түлкі үріп, қасқыр ұлып, қоян қашқан,**

**Қорбаңдап қоңыр аю аяң басқан.**

**Барысы, сілеусіні қар жамылып,**

**Жем іздеп, тауды кезген аянбастан.**

**Қырында ақ самалы аңқылдаған,**

**Сайында суырлары шаңқылдаған.**

**Жайылып ін қасында борсықтары,**

**Терісі күзенінің жалтылдаған.**

**Балығы сан алуан тереңде өскен,**

**Құстары ұшып-қонған бөгелместен.**

**Қамысты қабан-шошқа судырлатса,**

**Тоғайда еліктері елеңдескен.**

**Батады қашан көрсем, далам ойға,**

**Қарсағы жүрер жасап амал-айла.**

**Құйрығы бұлғаңдаған тиіндері**

**Қарғыған қарағайдан, қарағайға.**

**Шошайып ін қасында саршұнағы,**

**Шымшығын оятады таң шуағы.**

**Бүркітті көк аспаны, ақсұңқарлы,**

**Қырғилы, ителгілі, қаршығалы.**

**Ұзағы – қиқу салған көктем құсы,**

**Күшіген, жамансары – өктем құсы.**

**Сам саған тұрымтайы, жағалтайы.**

**Лашыны, бидайығы, бөктергісі.**

**Құзғыны, құмайы мен тазқарасы,**

**Бөдене, безгелдегі – жаз баласы.**

**Балықшы, жылқышы құс, көкқұтанның**

**Қосылар суда басы, сазда басы.**

**Көгінде тырналары тыраулаған,**

**Көзінде ұларының шың аунаған.**

**Періште –ақша бұлттың қолындағы**

**Желпуіш – сасықкөкек бір аумаған.**

**Әр құстың бар өзінше бір қылығы,**

**Шіліктен естіледі бұлбұл үні.**

**Тынымсыз қараторғай, қарлығашы,**

**Сауысқан, кекілігі, бұлдырығы.**

**Қарқылдап қарғасының бір қауымы,**

**Көкектің көк тоғайда тұнған үні.**

**Қырында – тағат тапқан шіл мен құры,**

**Құмында – қанат қаққан қырғауылы.**

**Көлінде – аққулары сылаң қағып,**

**Шөлінде – дуадағы сыңарланып.**

**Шырқатып салған әнін бозторғайдың,**

**Естисің жазығында құмар қанып.**

**Әкеліп көкек даусы далаға жаз,**

**Айтады толқындарға шағала наз.**

**Нуында – мысықторғай – сыбызғышы,**

**Суында – қоңыр үйрек, сары ала қаз.**

**Жағада әупілдегі әупірімдеп,**

**Жапалақ паналайды тал түбін кеп.**

**Қанатын жайып салып жарқанаты,**

**Ұшады түнгі ауаны сан тілімдеп.**

**Жазылған қызғыш құсы – жыр көктегі,**

**Күй болып күйкентайы дірдектеді.**

**Жаңғыртты қараңғыда сай-саланы**

**Байғызы, үкісі мен түн кептері.**

**Келбеті Айға ұнаған, Күнге ұнаған,**

**Жазықты, таулы далам, құмды далам.**

**Қосылып кетсе болды саздарыңа**

**Менің де құлын даусым құлдыраған.**

**ӘСЕМҚОҢЫР**

Жанарымнан бояуларың өшпеді,

Беу, ауылдың әсемқоңыр кештері.

Сені тастап кетіп қалдым ертерек

Жүрмін қазір астанада, кеш мені.

Табиғаттан үйреніп ем ән-күйді,

Кеттім тастап құс дауысын сан қилы.

Сан алуан шөптің иісін сағынып,

Енді отырмын, иемденіп жарты үйді.

Кеттім тастап,

Жо-жо-жоқ!

Бәрі бірге менімен,

Жан көрдің бе туған елден жеріген.

Жалғыз жер сол орын алған мәңгілік

Көңілімнің, өмірімнің төрінен.

Шыңғыстауым қабағында қатпар бар,

Қырлар, сайлар, қайырылыстар, қапталдар.

Мені күтіп жүрмісіңдер, келер деп,

Көлде жүзген аққу мүсін ақ таңдар.

Беу, даланың әсемқоңыр кештері,

Бояуменен жеті түрлі, жеті үнді,

Айшықтайсың келіп менің бетімді.

Өзім жүрмін қалада, ал жүрегім

Сенде, ауылым, соғып жатқан секілді.

**ӘЖЕМНІҢ ҰРШЫҒЫ**

Бір сәтке әже тыншып па ең –

Шүйкеге мол жіп жиылып,

Отырушы едің ұршықпен

Уақытты қоса иіріп.

Қолыңнан шыққан сыйлықтар

Қонатын үйге құт болып.

Секундтар және минуттар

Иірілетін жіп болып.

Сен жоқта көңіл серги ме,

Сағындық аңсап – бұл шыным.

Иесіз қалды төргі үйде

Киелі сенің ұршығың.

Кетсең де алыс Күнге ұшып,

Кетпейсің естен, ендеше.

Өзің боп мені жүр құшып

Сен тоқып берген кеудеше.

Өзімді сонда жұбатып,

Өмірге іштей күйінгем.

...Ұршық қой мына Уақыт

Жіп қылып бәрін иірген.

**ҚОЛТАҢБА**

Күн нұры көзде ойнайтын,

Тұрғанда біздер азанда.

Бұрқыл да бүрқыл қайнайтын,

Аппақ құрт қара қазанда.

Құшағын әжем ашып кең,

Құшады бізді керім үн.

Жайраңдап ағаш қасықпен,

Жалаймыз құрттың көбігін.

Ойынға бөліп назарды,

Жүретін ол бір кез еді.

Жағалап қара қазанды,

Жағалап асыл әжені.

Жылытар балғын денені,

Қос шуақ барын сеземіз.

Көктен күн сәуле себеді,

Нұр төгіп жерден әжеміз.

Ертеңгі күні ертемен,

Құрт жаяды әжем сықпалап.

Жас құрттан жейміз еркелер,

Сол дәмнен бойға құт тарап.

...Келешек бізді күтті алдан,

Келмеске сәби күн кетті.

Сол кезде сықпа құрттарда,

Қолтаңбаң барын білмеппін.

Құртыңды аңсап жаныммен,

Қолтаңбасын мен сағындым

– Аялы алақаның мен,

Салалы саусақтарыңның.

Мен – тірі, ал сен – аруақ,

Қолтаңбаң барын білесің.

Түсімде менің әр уақ,

Құрт жайып, әже, жүресің.

**БАЛҚАЙМАҚ**

Суға жүзіп, шалғын кешіп, тауда ойнап,

Көк кілемде балалық шақ салды ойнақ,

Бәрі есте жоқ. Тек жадымда қалғаны –

Асыл әже. Ағаш қасық. Балқаймақ.

Ал таңырқа, ал таңдай қақ, таңдай қақ,

Қазақ болып жаралғаным қандай бақ.

Менің тәтті балалығым сияқты,

Әжем өзі қайнататын балқаймақ.

Бозбала боп қолат біткен қол соғып,

Атқа міндік ерттеп алып, қамшы өріп.

Балқаймақтың дәмін алдым есіме

Шыққанда алыс сапарларға жол соғып.

Жігіт болдық күннің нұры қанда ойнап,

Азамат та болып шықтық арды ойлап.

Бойым өссе, ойым өссе биіктеп,

Соның бәрі сенің арқаң, балқаймақ.

Гүл өсіріп, бағбан болдық, тал егіп.

Бала сүйдік, өзіміз де бала едік.

Балқаймақтың дәмін алдым есіме

Көктем келіп, мал төлдесе, қар еріп.

...Әжем сүйген маңдайымның бағы бар,

Бал күндерді жан-жүрегім сағынар.

Балдай тәтті өлең жаздым, өйткені,

Таңдайымда балқаймақтың дәмі бар.

**ҮШ ТАЛ ҮКІ**

Жыр толып жүрегімнің уысына,

Келеді небір ойлар тіл ұшына.

Үйімнің төрінде тұр үш тал үкі,

Ілініп кілемнің бір бұрышына.

Қарт әжем қондырғандай биігіне,

Қадапты үкіні бас киіміме,

Нәресте кезімнен-ақ тұмар болған,

Айналып тірлігімнің түйініне.

Қиналсам, кейде жүрек дамыл алмай,

Қасымнан үш тал үкі табылардай.

Төрде тұр, қасиеттім, бойыңда оның

Әжемнің қолдарының табы бардай.

Көзінің күлім қаққан нұры сіңген,

Бесікте әлдилеген жыры сіңген,

Үкінің үлпілдеген мамығына

Әжемнің үлбіреген үні сіңген.

Сондықтан киелі сол – үш тал үкі,

Әжемнің әруағындай құшқан үкі.

Қасында қанат бітіп жыр жазамын,

Жамылып жауырыныма қыста күпі.

Үш тал үкі, үш тал үкі...

**МӘҢГІЛІК САҒЫНЫШЫМ**

Өмір сүрген бір менің бағым үшін,

Әже, әже - мәңгілік сағынышым.

Сен тоңуың тіпті де мүмкін емес,

Жамылғанда ақ қыстың ақ ырысын.

Аппақ, асқақ шың басы - өз басыңдай,

Саған арнап айтамын сөзді осындай.

Сен шөлдеуің тіпті де мүмкін емес,

Жауса жауын ұлыңның көз жасындай.

Ұрпағыңның жадына көшіпті атың.

Баукеніңнен білдей бір өсіпті ақын.

Ол жақта да жүрмісің, әлде, әжетай,

Оқудағы ұлыңның тосып хатын?!

Тамағыма ыстық мұң тығыла ма?!

Алаңдама, аман-сау ұлың, ана.

...Зиратың да елеңдеп тұрған шығар,

Айқұлағын тосумен құбылаға.

**ӘЖЕМНІҢ БЕЙНЕСІ**

Әжемнің бейнесі!

Кетпейді көз алдымнан.

Жыр-дестемді тоқыдым гөзал мұңнан.

Түсімде Ақ бас шың боп құшақ ашса,

Қолымды жетпек болып созам қырдан.

Әжемнің бейнесі!

Ұмыта алмаймын тұлғасын күлімдеген,

Жұмсам болды көзімді, түрін көрем.

Түрілмеген іргесі күнді нұсқап,

Жолдарыма бастайды жүрілмеген.

Соғыс кеткен ағартып қара шашын,

Аяулы әже, қашан да жол ашасың.

Бірде ұршығын иіріп елестесе,

Бірде тоқып көрінер алашасын.

Отыратын әндетіп, бесік тербеп,

Көз алдымда жүр бейнең көшіп, көлбеп.

"Құлыным!" деп айналып, толғанатын,

Мен жүгіріп кіргенде есіктен кеп.

Жүрегімде сонан соң жыр от алып,

Шуағыңнан жүремін қуат алып.

Өзің еккен еменнің саясынан,

Көзін ашып кеткенсің, тұма тауып.

Аққу — таңдар қанатын қағып ұшып,

Жыр бастаудан жүрші, әже, қанып ішіп.

Асыл бейнең жарқырап сол тұмада,

Тұрар мәңгі Ай, Күнге шағылысып...

**ӘЖЕМНІҢ ШЫРАҒЫ**

Әже, сені сағынып жүрмін,

Сағыныш қонып ішімде,

Көремін кейде түсімде,

Күлімдеп маған қарайсың

Ғажайып нұрлы пішінде.

Сен күлген әлем — басқа әлем,

Мен жүрген әлем — басқа әлем.

Бір уыс менің жүрегім

Өзіңе арнап шашты өлең.

Не істеймін, әже, басқа мен.

Жан әжем, сенің баурыңда,

Тыңдадым қазақ өлеңін.

Жан әжем, сенің баурыңда,

Түйсіндім қазақ әлемін.

Сүйсіндім ғажап нұрыңа,

Мейірің қанып құшқанда.

Қанушы ем небір сырыңа,

Кеудеңе басып, қысқанда.

Өзіңнің бесік жырыңмен,

Кірпігім менің ілінген.

Көзіңнен төккен нұрыңмен

Саумалын жырдың сіміргем.

Көмейден төккен көркем үн,

Сен айтқан аңыз, ертегің,

Білмеппін сол кез, шіркін-ай,

Ертеңім екен, ертеңім.

Сен шерткен қалың шежірең

Еске алып күнде көз ілем.

Тұтаттың сөздің ұшқынын

Сөйлеген сайын сезінем.

Түн қақты талай қанатын,

Қызылды-жасыл күн ақты.

Әруағың мені қолдады,

Сен жаққан сол бір шырақты,

Өшірмей жүрсем болғаны...

**ИІНАҒАШ**

Ауылда өзгерістің түрін көрем,

Үйді-үйге су тартылды құбырменен.

Бір кезде су таситын шелекпенен

Өзгеріп сала берді бүгінде әлем.

Ақ әжем түске кірдің, ұйықтасақ,

Бейнеңді жырдан соқтым, биік қашап.

Бір кезде менің әжем тасқұдықтан,

Әкпішпен су таситын иыққа сап.

Өтті әжем. Үзілді ғой ән де ұласпай,

Иінағаш енді іске қалды ма аспай.

Болғанда біз балапан, жүрді әжем,

Су сепкен қанатымен қарлығаштай.

Көненің шерте түсіп күйін, Алаш!

Мұраңды өшірмеуге жиыл, Алаш!

Әжемнің көзіндей боп, өзіндей боп,

Бос қалды-ау босағада иінағаш.

**БИЯЛАЙ**

Бала күнде батыл ән,

Санамда ойды сапырам,

Қос қолыма ұядай,

Қой жүнінен тоқыған

Болды менде биялай.

Ұзақ күнді батырам,

Қыстың әппақ күйі ұнап.

Асыл әжем тоқыған

Биялайды киіп-ап.

Елемеймін шындап-ақ,

Сары аязды, ақпанды,

Тепкен кезде сырғанақ,

Ұстасам да ақ қарды.

Тауға шығып ойнағам,

Шанаменен зырлаймын.

Екі аяққа байлаған

Шаңғыменен зулаймын.

Қарға салдым жолымды,

Таудан төмен қиялай.

Тоңдырмайды қолымды,

Әжем берген биялай.

Жылылықтан бастаған

Өткенімді сезер кім?!

Тоңса қолым, еске алам,

Биялайын әжемнің.

**КИІЗ ҮЙ**

Киіз, киіз, киіз үй,

Киіз, киіз, киіз үй,

Қара мақпал түндерде

Айдан таққан мүйіз үй.

Ою, ою, ою үй,

Ою, ою, ою үй,

Сенен шыққан күмбірлеп,

Бабам тартқан қою күй.

Отау, отау, ақ отау,

Ырысты отау, бақ отау,

Сенен көзін алмайды

Ақ қар, ақ қар Алатау,

Қатпар, қатпар Қаратау,

Сағым, сағым Сарыарқа,

Атырау, Алтай, дала, тау.

Керегекөз шаңқан үй,

Уық иық шаңқан үй,

Алтын діңгек, тор шаңырақ,

Торғауытты қалқан үй.

Қырға қонған шатыр үй,

Ойға қонған шатыр үй,

Бес қаруын асынған,

Дулығалы батыр үй.

Ақ сеңсеңді бөріктім,

Тау тұлғалы көріктім,

Иен даланың төрінде,

Еркін, азат, еріктім.

Қонағыңды шақыр үй,

Қымызыңды сапыр үй.

Нұр саулаған төсінен

Жыр саулаған ақын үй.

Ашуланса қамшылы үй,

Шамырқанса шамшыл үй.

Қонақ келсе қой сойған,

Туыс келсе қаншыл үй.

Жауын жауса тамшылы үй,

Сәукелелі сәншіл үй.

Көмейінен саз төккен,

Әсем әуез әнші үй.

Күміс баулы туырлық,

Қасиетіңді ұғындық.

Түннің аппақ нұрына

Сенде жатып жуындық.

Аққу мен қаз көл аңсар,

Жайлауымсың – мен аңсар.

Шаңырағыңа, о, ғажап,

Сыйып кеткен ғаламшар.

Көк құлынды биенің,

Ақ боталы түйенің,

Саумалының шіркін-ай,

Исі сіңген сүйегің.

Күн шығады таңертең,

Саған сүйеп иегін.

Дала – күйші, ақеркем,

Сен деп білген тиегін.

Өлеңімнің гүл өңі,

Өмірімнің тірегі.

Желп-желп еткен түндігі

Кең даламның жүрегі.

Көкте тәңірі – бір ием,

Жерде сенсің – қыр ием.

Сыйып кеткен ішіңе

Дөңгеленген дүнием.

Сол үшін де сүйемін,

Алдыңда бас иемін.

Саған ешбір үй жетпес,

Киіз үйім киелім!

**АЛАША**

Ауылымнан алдырған,

Үйімдегі тұмарсың.

Әжем марқұм қалдырған,

Сен бір асыл мұрамсың.

Сарғалдақтай сап-сары,

Сағынышы бар санамның,

Қызыл-жасыл, тоқсары,

Бояуы бар даламның.

Тасқа біткен түсті не,

Қынаменен боялдың,

Жатсам сенің үстіңе,

Туған жерде ояндым.

Ойға баттым не түрлі

Қасиетімсің төрдегі,

Ұшқыш кілем секілді,

Алып кеттің сен мені.

Көрдім асыл әжемді,

Көрдім туған өлкемді.

Көрдім тоғай, өзенді,

Жан-дүнием өртенді.

Беу, киелі алаша,

Асыл әжем тоқыған.

Жақындата түстің бе

Жүргенде елден алыстап.

Өлең жазып отырам,

Енді сенің үстіңде

Әруаққа бағыштап...

# **БІЛТЕ ШАМНЫҢ ЖАРЫҒЫ**

Ай туады, күн қашады,

Алдымызда түн тосады.

Жанушы еді сонда біздің

Қараша үйдің білте шамы.

Жанымызға жарық беріп,

Парақтардан әріп теріп,

Сол жарықпен оқушы едік

Небір кітап алып келіп.

«Мың бір түн» де қаласаң бар,

Жалп-жалп жанып дана шамдар.

Небір көне кітаптарды

Оқытатын қара шалдар.

Терезеден ұрланып Ай,

Күлімсіреп тұрған ұдай.

Білте шаммен біз оқыған

Ғашықтардың сырларын-ай,

Батырлардың жырларын-ай!

Даусымызды соза түсіп,

Бәйге болса оза түсіп,

Шайқастарды оқығанда,

Арқа кетер қоза түсіп.

Керқұла атты Кендебайың,

Күн астында Күнекейің

Сұлулыққа тіл біткенде,

Шұбыратын сілекейің.

Қыс тоңдырмас мұз-қарымен,

Түн тоңдырмас ызғарымен.

Білте шамның жарығымен

Бірге кейде жүргендейсің

Жылан Бапы қыздарымен.

Енді бірде тапқандайсың

Қазақ айтқан қоңыр әнді.

Ертіп келе жатқандайсың

Ер Төстіктей бағыланды.

Құртқаменен достасқанда,

Болғандайын Қобыланды.

Гүлбаршынмен қоштасқанда

Алпамыстың жолы қалды.

Ата жаумен айқастырып,

Ер Тарғындай оғыланды.

Қалмақтармен шайқастырып,

Қамбардайын қабыланды.

Ерлік маздап жас денеңде

Ой толғайсың басқа әуенде.

Білте шамның жарығымен

Отырасың басқа әлемде.

Алмастырып Айды Күнмен,

Шабасың кеп Тайбурылмен,

Шаттанасың, қуанасың,

Кезігесің қайғы-мұңмен.

Батыр аты қайсыдан кем,

Ұшасың кеп Байшұбармен.

Хандарменен бетпе-бет кеп,

Тілдесесің қойшылармен.

Заңғар-заңғар тау қалдырып,

Шуда, шуда шаң қалдырып.

Елді қорғап баратасың

Тарғын болып Тарлан мініп.

Қыз Жібектің лебін сезіп,

Айналасың серігіне.

Жылайсың кеп ағыл-тегіл

Төлегеннің өліміне.

Ұйықтап сосын кетесің ғой,

Қой шетінде Қозы болып.

Балаң мұрттан өтер өбіп,

Ақ Баянның өзі келіп…

Өрт боп жанып жалынынан,

Соның бәрін қанып, ұғам.

Қымбат нәрсе жоқ-ау сірә,

Білте шамның жарығынан.

**ДОМБЫРА**

Тәңірінің құйған

жан нұры домбыра,

Халқымның қилы

тағдыры домбыра.

Күй болып ғажап

төгілген домбыра,

Еңкілдеп жылап,

егілген домбыра.

Іштегі шерді

тарқатқан домбыра,

Әсем өмірден

ән тапқан домбыра.

Қара шанағына

мұң толған домбыра,

Пернелеріне

үн толған домбыра,

Ақыл нұрына

қаратқан домбыра,

Сезім сәулесін

таратқан домбыра.

Хандардан қалған

көсем домбыра,

Билерден қалған

шешен домбыра

Дауларды шешіп

тастаған домбыра,

Майданда қолды

бастаған домбыра.

Ғасырлар сырын

сақтаған домбыра,

Суға салса да

батпаған домбыра.

Отқа салса да

жанбаған домбыра,

Кең-байтақ жерді

қорғаған домбыра.

Құрманғазыдан

қалған домбыра,

Дина шешеміз

шалған домбыра,

Тәттімбет бабам

шерткен домбыра,

Серілер-салдар

ерткен домбыра.

Небір шеберлер

жасаған домбыра,

Сүгір домбыра,

Қашаған домбыра.

Ұшқан күндерге

ілескен домбыра.

Үкісі үлпілдеп,

жыр ескен домбыра,

Абай домбыра,

Жамбыл домбыра.

Даналар тартқан

даңғыл домбыра.

Көп әңгімені

азайтқан домбыра,

Жігіт боп қызға

сөз айтқан домбыра.

Сұлудың үні –

гәкку домбыра,

Көлдегі жүзген

аққу домбыра.

Бұлбұлдың даусы

сіңген домбыра,

Қыран боп түлкі

ілген домбыра.

Аңшы боп ойға

шомған домбыра,

Аттың шабысы

қонған домбыра.

Лекіткен домбыра,

лепірткен домбыра,

Ортекелерді

секірткен домбыра.

Бәйге атындай

баптаған домбыра,

Арыстарымды да

жоқтаған домбыра.

Ауыр қазаны

естірткен домбыра,

"Жазмыш-ай, жазмыш!"—

дестірткен домбыра.

Арқаны жаяу

кезген домбыра,

Азапқа талай

төзген домбыра.

Азаттық күнін

күткен домбыра,

Қазаққа ғана

біткен домбыра!

**ТАЙҚАЗАН**

Баласы Сәруардың Әбділәзиз,

Асқан бір шеберлікпен құйған қазан.

Жасатып бұйрығымен Ақсақ Темір,

Қазандық бөлмесіне сыйған қазан.

Төрінен кесененің орын алып,

Қазына, дәулет, байлық жиған қазан.

Сырларын ғасырлардың ішке бүгіп,

Тәу етіп, халық басын иген қазан,

Келгендер керуен-керуен алтын құйып,

Мінәжат етушілер сүйгсн қазан.

Зеңбірек дүмпуіне төтеп беріп,

Отына отаршылдық күйген қазан.

Бұл қазан — басқаларға арман қазан,

Шүпілдеп нұры Алланың толған қазан.

Жазылып Құран сөзі ернеуіне,

Қағбасы Түркістанның болған қазан.

Кеңдік пен қонақжайлық үлгісіндей

Қазақтың қасиеті қонған қазан.

Орнынан бір дүлей күш қозғап кетіп,

Қараусыз Эрмитажда қалған қазан.

Сол қазан бәрін көрген азабымның,

Куәсі талай-талай аза-мұңның.

Тайқазан Түркістанға алынған соң,

Басына бақыт қонды қазағымның.

Тайқазан сәні болған сайын дала-ай!

Жас ұрпақ ғұмыр кешсін уайымдамай

Ырыс, құт, берекесін қазағымның

Құдірет енді ешқашан айырмағай!

Алдаспан, қынабыңнан суырылма,

Ешбір жан қарсы келмес бұл ырымға.

Тайқазан орынынан қозғалмаса,

Тәуелсіз елім тұрар тұғырында!

**КӨК КҮМБЕЗ**

Тағзым еттім, басыңа, бабаларым,

Дария пейіл, дара ойлы даналарым,

Қасиетті, күн сүйген күмбезінен,

Кесенені тәу етіп араладым.

Қожа Ахмет әулие, қолда бізді,

Абылай хан рухы, қорға бізді.

Есім хан салған ескі жол,

Қасым хан салған қасқа жол,

Осы жерде тоғысқан жолдар ізгі.

Қолда бізді батырлар аруағы,

Қорға бізді бабалар шаңырағы.

Елім бүгін көк Туын желбіретті .

Жер шарына естіліп Әнұраны.

Бабаларым, құдіреттің құйдың нұрын,

Көкірегіме қазақтың түйдім жырын.

Қаздауысты Қазыбек би атаның .

Құлпытасын бас иіп, сүйдім бүгін.

Тайқазаным сәні боп төріміздің,

Бүтін болғай бауыры жеріміздің.

Түркістанда көк күмбез сен тұрғанда,

Аласармас еңсесі еліміздің!

**ҚАСҚЫРДЫҢ ТЕРІСІ**

Кеше ғана дала кезген, сай кезген,

Мен ұлысам, қоян қашқан, қой безген.

Түннің ішін тіміскілеп шығатын

Түн баласы көз ілмейтін айкезбе ем.

Келе жатсам, қарсақ қашқан демімнен,

Сонадайдан құс үріккен лебімнен.

Жер дөңгелеп бауырымның астында,

Аспан аунап, қабырғасы сөгілген.

Аспан аунап, қабырғасы сөгілген,

Сауырынан жұлдыздары төгілген.

Қаралы бұлт маған шағып бар мұңын,

Солқ-солқ жылап, еңіреген, егілген.

Жел жеткізіп тау мен тастың сәлемін,

Тындайтынмын ақбұлақтың өлеңін.

Ештеңеден тайсалмайтын, қайтпайтын

Қара түннің қаһарманы мен едім.

Көзге түртсе түк көргісіз, қара түн

Менің жалғыз, жан серігім болатын.

Қараңғылық – қағылатын қанатым,

Екі көзім түнді жарып жанатын.

Ал ұлысам, көктен жұлдыз ағатын.

Тұмсығымды Айдың нұры аймалап,

Жапырылып жол беретін хайуанат.

"Өмір" деген – құздың басы екенін,

Құлағанда, түсіндім тек, тайғанап.

Түнді сүйген, қырды кезген арлан ем,

Кеше ғана маздап тұрып жанған ем!

...Тері болдым, керегеге іліндім.

Беу, дүние, сен не деген жалған ең?!

**БӘЙГЕ**

Кеткенде аттар аңырап,

Қозған сәтте делебе,

Бір шайқалып шаңырақ,

Дір етеді кереге.

Төбе толы көп қазақ,

Шертеді-ай кеп күй керім,

Бірі қосып ақ боз ат,

Бірі қосып жиренін.

Мас боп жусан иісіне,

Қиқулайды бар бала.

Дала деген күйшіден,

Күй тыңдайды таңдана.

Отырады шалдарың:

Алласынан сый күтіп,

Қозған кезде делебе,

Кеткісі кеп құйғытып,

Жеткісі кеп мәреге.

Бір шал жеңін түреді,

Құрып алып малдасын.

Енді бірі жүреді

Мініп алып жорғасын.

Тынса бірі тек іштей,

Қолына алып, сапысын,

Біреулері келіспей,

Дауласады ат үшін.

Жайраңдаған жүзінен

Жақсылықты сезе бер,

Жайғаса қап тізіле,

Жайраңдайды әжелер.

...Бара жатты сырғып-ақ,

Бара жатты құлдырап.

Айналғандай сағымға,

Сағым болып бұлдырап,

Ағалардың астында

Ағараңдап бір-бір ат.

Көкжиекте самғайды

Бір-бір сағым – нүктелер.

Солардан көз алмайды.

Тек соларды күткен ел.

Көңіл емес бәйгесіз

Қазақтардың көңілі.

Өмір емес бәйгесіз

Қазақтардың өмірі.

...Оқтай зулап кетеді.

Аянбайды шапқанда.

Өмір – жарыс екенін

Түсінгендей аттар да.

**ТОБЫЛҒЫ**

Саясында көде өскен,

Сайға біткен тобылғы.

Желге билеп белестен,

Ойға біткен тобылғы.

Ауылымның көп қырын,

Бұтаң басқан тобылғы.

Хош иісті ақ гүлің

Жұпар шашқан тобылғы.

Күлім қағып ақ әжем,

Күбі ыстаған тобылғы,

Таңғы саумал ауамен,

Тыныстаған тобылғы.

Мөлдір моншақ таң шығын,

Тағып алған тобылғы.

Бабам өрген қамшының

Сабы болған тобылғы.

Көктен жауған жауынға,

Қанып алған тобылғы.

Торқабықтың қолымда

Табы қалған тобылғы.

Қасиетіңді сезем мен,

Шаштың тәтті иіс уыстап.

Ата-бабам ежелден,

Ет сүрлеген, күбі ыстап.

Жүрсең де отқа жағылып,

Табиғаттың сыйысың.

Жүрмін қазір сағынып,

Түтініңнің иісін.

**СӘМБІ ТАЛ**

Жапырақтары жиылып,

Тәңіріге сиынып.

Жасыл бешпет киініп,

Жар қабақтан иіліп,

Аққан судың бетінен

Сүйіп алған сәмбі тал.

Бір-біріне үздігіп,

Жігіт сөйлеп, қыз күліп,

Махаббат тұнса ойына,

Мың бұралған бойына,

Ғашықтардың бал сырын,

Құйып алған сәмбі тал.

Алтын шашы жайылып,

Күміс суға шайылып,

Түнгі айдында талықсып,

Жалаңаш Ай толықсып,

Шомылғанын өзенде

Талай көрген сәмбі тал.

Өрілген шашы сәнді еткен,

Желмен баяу әндеткен,

Өмірге шөлі қанбайды,

Хас сұлудан аумайды,

Айнасына өзеннің

Қарай берген сәмбі тал.

**МАЙҚАРАҒАН**

Ауылдың шетінде өскен майқараған,

Тұтасып көзге түскен айдаладан.

Жанға ыстық туған жердің тікені де,

Ұмыту ұлы өлкені қайда маған.

Қараған өнген жерден құт тараған,

Ауылдан, біледі, өсіп шыққан адам.

Бала кез барушы едік жұмсағанда,

Қайтушы ек шауып алып түпқараған.

Сонан соң буушы едік сыпырғы етіп,

Қалардай қарағансыз күтім кетіп,

Ауласын сыпырушы ем туған үйдің,

Ошағын жатқанда анам түтіндетіп.

Көрген соң тазалықты айналадан,

Құшағын «Құлыным!» - деп жайған анам.

Бала кез сен де маған серік болдың,

Сағынып жүрмін сені, майқараған.

Тұрушы ең сары гүл боп көзің күліп,

Келгенін көктеменің сезіндіріп.

Ыстыққа, суыққа да төтеп берер,

Бар еді сенде ғажап төзімділік.

Сыйладың сол тұлғаңмен ой да маған,

Төзімді сенен алмай қайдан алам.

Жұт жылы отын болып, жылу шашып,

Малға да азық болған майқараған.

Торы қабық, тобылғының нақ серігі,

Қолыма талай кірген ақ шөгірі,

Сенің де үлесің бар, майқараған.

Гүлденіп қазағымның жатса өңірі.

Шая алмас тәтті елесті сағым әсте.

Хат алдым. Оқып едім соны кеште,

...Гүлдепті ауыл жақта майқараған,

Гүлденген бала күнді салып еске.

Мұндайда санама ойлар құт оралтып,

Жусанның жұпар иісі күтер аңқып.

...Шалғайда жүрсең егер, шалғыныңнан

Екен-ау туған жердің тікені артық.

**КӨК ЖУСАН**

Қасиетіңнен айналайын, көк жусан,

Кешір мені, қала жақтан кеп жұлсам,

Сені иіскеп, бастым сағынышымды —

Көкірегімді көз жасыммен көп жусам.

Қасиет бар, жусан, сенде — бір ұлы,

Саған сіңген бозторғайдың шырылы.

Саған сіңген қалғып кеткен қастерлі,

Кең даланың кеудесінің сырылы.

Айдан тамған алтын сәуле аптаған,

Күннен жеткен күміс сәуле баптаған.

Қазақ жері сенің ғажап иісіңді.

Ғасырлардан, ғасырларға сақтаған.

Найзағайдың оты сені қарыған,

Ақ нөсердің мөлдірлігі дарыған.

Шалғай жүріп, туған жерді аңсасам,

Алдыменен жусан иісін сағынам.

Жұпар шашып күтіп алып тұрсаң, қыр,

Жоқ арманым жусан болып тусам бір.

Туған жерді таныстырып әлемге,

Туғызуым керек менің жусан-жыр.

**КҮРЕҢ ЖОЛ**

Ауылға барсам, өмір сүрем басқа,

Жиналып күтер мені кілең дос та.

Сен мені қарсы аласың жотасынан

Күн сүйген таныс жолым күрең қасқа.

Қаланың көріп жүрмін сабылысын,

О баста туған едім ауыл үшін.

Күрең жол, сені бойлап ұшады алға,

Анама деген менің сағынышым.

Сен – менің жүрегімнің құмарысың,

Жанымның алғаш сезген жылы ағысын.

Сан рет сапарымда сен көрсеттің,

Әкемнің құшақ ашқан қуанышын.

Өзіңсің сан тыңдатқан күйді ақ таңда,

Қарсы алып, шығарып сап, ширатқан да.

Өзіңсің бастап барып бас игізіп,

Зиярат еткізген де зираттарға.

Бойыңда ғажап күй бар естілмеген,

Сыр ашып тілдеспедің ешкімменен.

Өмірден өткендер бар, тірілер бар,

Талай жан жүрген сенің үстіңменен.

Сіңірдің Күн сәулесін, Айдың нұрын,

Тау даусын, желдің әнін, сай күмбірін.

Ішіңе бүгіп үнсіз жатырсың сен,

Ақындар айта алмаған ойдың мыңын.

Бойыңда жазған сенің өлеңді Абай,

Киелім, бөлінемін сенен қалай?

Бірде өрге алып шығып жолаушыңды,

Біресе құлдилайсың төмен қарай.

Бірде оңға бұрыласың қау ішіне,

Кіресің солға тартып тал ішіне.

Көңілімді байлап қойып көз ұшына,

Сіңесің енді бірде тау ішіне.

Қанаттанған қаршыға-жыр өзіңде,

Ұқсайды саған кейде мінезім де.

Аспан асты ақ күміс шаңың қағып,

Балалық шағым өтті бір өзіңде.

Сыйладың, сөйтіп, талай ойды маған,

Есімде дейсің, менің қай бұралаң.

Басталған үзілместен, күрең жолым,

Адамның өмірінен айнымаған.

**АҚША БҰЛТ**

Ей, ақша бұлт, ақша бұлт,

Күн нұрына шомылған

аппақ ару қыз ба едің,

Ақ кемеге де ұқсайды

көк жүзінде жүзгенің.

Сапарларға шыққанда,

барғанда алыс жерлерге,

Жанарыма қондырар

жамалыңды іздедім.

Көрдім сені көбелек

қуған бала кезімде,

Сурет болып не түрлі

тұндың менің көзімде,

Аяладың жанымды,

салдың алақаныңа,

Жүрегімді орадың

аппақ мақпал сезімге.

Көрдім сені жол үсті

асық атып жүргенде,

Жатқанымда сырластым

шалғындарда гүл-кеуде.

Кемпірқосақ қуғанда,

рәуғаш терген қырларда,

Шыққанымда көрдім мен

жүз жотаға, мың белге.

Қызарып таң атқанда,

ұзарып күн батқанда,

Бөркімді саған лақтырдым,

жеткіздім сәлем, сонда сен

құшақтауға шақ тұрдың

оңаша таулы шатқалда,

Қызық қуып, ой қуып,

байтақ қазақ жерінен,

Алатауды бетке алып,

Алматыға келіп ем.

Мамықтары бұрқырап,

мамырлаған аққудай,

Кездестім мен тағы да,

беу, киелім, сенімен.

Бұл дүниеде жоқ ешкім

сендей мені түсінген,

Қиялыммен бірге ұшқан,

әлде, сыңар құсым ба ең.

Күзде сені сағындым,

іздеп сұрқай аспаннан,

Көзімді ілсем кей түні

шықпай жүрдің түсімнен.

Көңілімді ағартып,

көз алдымнан көшкенде,

Кездестірдім Бішкекте

тау самалы ескенде.

Қап тауында жүздестім,

жолықтырдым Қырымда,

Көрдім сені Мәскеуде,

көрдім сені Ташкенде.

Саған сіңген сан алуан

тіршіліктің нұры ма?!

Көрдім, көрдім, көп көрдім,

қанбай қойдым сырыңа.

Менің жаным бір күні

ақша бұлтқа айналып,

Сол ақша бұлт айналар

бір ақынның жырына.

**ТАС**

Жарқылдайды бұлт қолында қылыш күн,

Жанарыма содан түскен бір ұшқын.

Тастай шыдам, төзім тілеп өзіме,

Тас құдықтан тастай суық су іштім.

Тас бұлаққа басымды идім, еңкейдім,

Тас жүректі балқытамын, өртеймін.

Тасқа түскен суреттерді көрдім де,

Жаным байып, көңілім тасып, көркейдім.

Тауға шықтым, көрдім тастың көшкінін

Қара жартас қызыл болды кешқұрым.

Тасқа жазған жазуларды оқыдым,

Оқыдым да тарих үнін естідім.

Тастан жүзік тақты қыз да мен сүйген,

Қырға шықтым досымды ертіп көрші үйден.

Ішке бүгіп өткен күннен бір сырды,

Тас обалар үндемейді мелшиген.

Кезіккенде, ешқашан дақ түсірме,

Табиғаттың өзі соққан мүсінге.

Тас адамның көрдім бірде бейнесін,

Тас қараңғы тас үңгірдің ішінде.

Тастан талай ескерткіштер қашадық,

Сөйтіп, ұлы тарихымызды жасадық.

Тастан белгі қойып қимас жандарға,

Тұрдық кейде көзімізге жас алып.

Тас арқылы жетті сөздер бұрынғы,

Беу, құдірет, төксең маған нұрыңды,

Жырдан тұғыр орнатамын халқыма,

Тасқа басып қалдырам да жырымды.

**ҚЫНАНЫҢ МОНОЛОГІ**

Қынамын, мен – қынамын!

Қойтасқа өрлеп шығамын.

Жабысып жартас басына

Қайызғақтанып тұрамын.

Қабыршықтанған бетімді

Ай нұрына жуамын.

Бояуы бар не түрлі

Күн нұрына жуамын.

Желмаядай желіп кеп,

Жел кеп мені өбеді.

Желге бұлттар еріп кеп,

Жез жаңбырын төгеді.

Шәлі бұлтқа ақ шәйі,

Тау көтеріп таядым.

Кемпірқосақ батсайы,

Сіңірген бар бояуын.

Қара тастан қайғы емдім,

Көңілімде қаяу бар.

Қара түнде Айды емдім,

Менде барлық бояу бар.

Сарғыш, сары, тоқсары,

Атқан таңнан дарыған.

Қызғылт, қызыл, қанқызыл,

Батқан күннен дарыған.

Жасыл менен жап-жасыл,

Жаққан шалғын, шөп бояу.

Көгілдір, көк, қара көк,

Аспан шашқан көп бояу.

Бозғылтым, боз, бояуды,

Боз жусаннан алғанмын.

Сиякөк түсті қияқгүл,

Киікотынан алғанмын.

Қара, алқара түстерге,

Түн де мені бояған.

Мөлдір шықты ішкенде

Күміс болып оянам.

Мен – қынамын!

**ЖЕТІ БОЯУ**

Өзенсің, тоқтатпа, өмір, ағысыңды,

Тұлпарсың, бәсеңдетпе шабысыңды,

Санамда Күннен шыққан жеті бояу,

Тыңдадым жетеуіңнің дауысыңды.

Көрінді қызыл күннің өзі батпай.

Кісінеп қызыл жирен сезім аттай.

Қызыл сөз, қызыл іңір, қызыл қырғын,

Басылды қызыл сәуле көзіме оттай.

Сіміріп сары қымыз толғанамын,

Сары айшық, сал домбыра қолға аламын.

Сары күз, Сарыарқа, Сарыала қаз,

Жеткізді сағыныштың салған әнін.

Жасыл бел, жасыл жайлау, жасыл шалғын,

Төсіне аунап-қунап, асыр салдым.

Жыр жаздым жасыл жаздың қойынында

Жығылып жарығына жасыл шамның.

Көкбайрақ көкірегімде дүрсілдеуде.

Көк түрік дүр сілкінді тылсым кеуде.

Көк бөрі оятты ұлып көк тәңірін

Көк аспан көк күмбезді күрсінгенде.

Келешек ататұғын таңдар үшін,

Күл болып жанды талай жолбарысым,

Күлгін түс жеткізеді күлге айналған,

Дегелең деген таудың жан дауысын.

Қара түс қазақ үшін дара әлемім,

Қара қазан ғасырдың табар емін.

Кешінде Қарауылдың қара барқыт

Қара шал жазып кеткен қара өлеңін.

Ақ таңым Ақ шыңдағы тақтан қарап,

Ақ қыста ақ даланы мақпалға орап.

Ақ сәуле арқан керіп алдан шықса,

Жанымды тазартады ақ қар борап.

Әлемде жетеу дейтін шын керемет,

Тербелді бесік жеті үнге бөлеп.

Сіңірген жеті бояу қанатына,

Дүние – ұшып-қонған бір көбелек.

**ЖАРТАС**

Етегіне аунаған тас,

Судан балық аулаған тас,

Балықшыдай су қасында

Сүйенетін тауға жартас.

Еске түстің түске кіріп,

Дәу тұлғаңнан күш көрініп,

Бала күнгі дауысымды

Жаттың ба екен ішке бүгіп.

Үңілген жан тапқан сырды,

Сенде ой кені жатқан сынды.

Шешіп тастап жалаң қалпы,

Кешіп тұрдың аққан суды.

Құйып жарық, отты жырын,

Күмбез етіп көк тұғырын,

Қайран жартас – осы саған,

Қаншама күн төкті нұрын.

Қара судан қанып ішіп,

Құс жолынан жауып ішік,

Түн де сені аялады,

Ай сәулесі шағылысып.

Жаңбыр моншақ тақты қандай?!

Жартас едің қатты қандай,

Жел жейдесі қарс айырылып,

Құйын саған соқты маңдай.

Құйылғансың құз боп тастан,

Өтті дәурен күз боп бастан.

Қанша көктем, жаз бен қысты

Өткіздің сен міз бақпастан.

...Ортасында жыра белдің,

Үндеместен тұра бердің.

Жарылдың да өкіріп кеп,

Суға бір күн құлап өлдің.

**НӨСЕР**

Найзағай бастап шатағын,

Тентектік келіп ойына,

Әуенің сұп-сұр шапанын

Жыртады дар-дар айыра.

Төсінен көктің төменге

Төгіледі-ай кеп ырыздық.

Жуынып жуа белеңде,

Жұтады ылғал қымыздық.

Ақ селеу – сәні қыр, белдің,

Тояттап басын шайқаған.

Тәтті иіске әтір-гүлдердің

Құтысы толып қайтадан.

Құшағы кеңге жайылған

Сәмбі тал, қара талдарым.

Теректер менен қайыңдар

Тосады алақандарын.

Аруана-бұлттар киелі,

Тарқата көшсе шерді көп.

Тамшылар жерді сүйеді,

Аспанның мөлдір ерні боп.

**Асық ойыны**

Ой сауып туған таудың жартасынан,

Жыр қудым туған жердің картасынан.

Шілденің шіліңгір бір күндерінде

Шік түсті кейде асығым шалқасынан.

Шалғынға аунап алдым шық түскенде,

Арманым бастап кетті мықты істерге.

Бүк түсіп жатып алдым тұманды күн,

Асығым жазық жерде бүк түскенде.

Құдайым, тек әйтеуір құтқар мұңнан,

Кемеңді бір көрсетші Нұх қалдырған.

Асығым лақтырғанда, тәйкі түсіп,

Жоқ жерден кедергілер шықты алдымнан.

Құйындай көз алдымда шаң құтырып,

Шақырды бұралаңды жол құтырып.

Олай да бұлай да емес, әрі-сәрі

Күй кештім кейде асығым омпы тұрып.

Ақ сүттей армандаған түнді көрдім,

Сұлудың күлкісінен сыңғыр өрдім.

Бөркімді ақша бұлтқа лақтырып,

Асығым алшы түскен күнді көрдім.

«Берме, - деп, - еліме күн райы бөтен!»

Қолымды тәңіріге жайып өтем.

Бірде алшы, бірде шік, бүк, тәйкі түскен,

Өмірдің өзі – асық ойыны екен.

**НҮКТЕ ТУРАЛЫ ЖЫР**

Мынау өмір нүктелерден тұрады,

Қара жер де нүктелердің тұрағы,

Көк аспан да нүктелердің тұрағы.

Жалғыз нүкте жауап берер Сен үшін,

Қойылғанда тағдырыңның сұрағы.

Ол бір нүкте үміт отын жақсаң да,

Нүкте күтер қанатыңды қақсаң да,

Бір ноқат боп Күн шығады таңертең,

Ай туады бір ноқат боп ақшамда.

Бір нүктеден адамзаттың өткені,

Басталып кеп бір нүктеге жеткені.

Көкірегімде бір өлең боп көктеді.

Гүл – қыздар да бір-бір нүкте жердегі,

Жұлдыздар да бір-бір нүкте көктегі.

Жапырақтың көз жасындай шық неге?

Нүкте болып көрінеді, түк деме.

Ойлап көрсең, ауыл деген нүктеден,

Келдік біздер қала деген нүктеге.

Жазуды да мектеп барған белесте,

Нүктеменен бастағаным әлі есте.

Өмірің де басталып бір нүктеден,

Бір нүктемен аяқталады емес пе?

Аппақ қарлар, нүктеден көз тұнады,

Ақ жаңбырлар нүктелерден туады.

Тамшылардан құралады теңіздер,

Мұхиттар да нүктелерден тұрады.

Шешіп көрші ойдың жұмбақ, бүкпесін,

Нүкте – жауап күтеді ел күткесін.

Қарапайым болғанға осы не жетер,

Мен бір – нүкте, сен де достым – нүктесің.

Бұл өмірге құшағыңды жайған күн,

Жалғыз нүкте едің ғой сен ойланғын.

Қос нүкте боп тағдыр қосып жарыңмен,

Ұрпағыңмен көп нүктеге айналдың.

От та нүкте жанып тұрған шырағың,

Су да нүкте ағып жатқан бұлағың.

Уақыт та нүктелердің тізбегі,

Кеңістік те нүктелерден тұрады.

Нүктелерден құралған жол өрлеген,

Көреміз көп нүктелерді көрмеген.

Барлық нүкте қосылып кеп түбінде,

Бір Нүктеге айналамыз Жер деген.

Жаратылыс, жан-дүниенің балқуы,

Жаратқанның бізге берген тартуы,

Біле білсек бар дүниені тұр ұстап,

Нүктелердің қозғалысы арқылы.

**ТАРТЫЛЫС КҮШІ**

Тіл – толқындары жағаны жалап,

Ағады өзен арнадан аспай.

Ақ боран жерді соғады жанап,

Аспанға қарай қарды ала қашпай.

Басқарып тұрған әр қадамды үнсіз,

Басқарып тұрған айналамызды,

Ғажап бір күш бар жалғаған сымсыз

Күнге де бізді, Айға да бізді.

Құламай бұлттар, құтыра кергіп,

Көз жасын, төгіп, көшер жөнімен.

Осының бәрі – бүкіләлемдік

Тартылыс күші әсерлерінен.

...Өлең жолыма жанашыр бола,

Сәйгүлігімді қамшылар халқым.

Ақын мен жырдың арасында да

Тартылыс күші бар шығар бәлкім.

**АСТАР ТУРАЛЫ**

Әр нәрсенің бар астары, бар тысы,

Ол жайында ойлай бермес әр кісі.

Талай сырды түсінеміз кеш барып,

Отырғанда балалықты еске алып:

"Анам талай құрақ көрпе кұраған,

Астарына үңілген жоқ бір адам.

Әжем өзі тоқып қойған алаша,

Жолақ-жолақ тысы қандай тамаша!

Әкеміздің көрдік сары тонын да,

Қарамадық астарына оның да".

Байқамаппын мен көзімді ашқалы,

Бар екенін дүниенің астары.

Бұл сөзімді барлығы да растар:

Күн менен түн, бірі – тыс та, бірі – астар

Жұлдызды аспан, құпиясың сен маған,

Жұмбағыңды шешіп жатыр енді адам.

Өзендерім желең төсі ашылып,

Тереңіне, ағады сыр жасырып.

Қара жердің астарында асыл бар,

Қойнауына шөккен талай ғасырлар.

Қалың бұлттың астарынан жай құлар,

Қуаныштың астарында қайғы бар.

Жарықтың да астары бар – қараңғы,

Ой да астарлы, – ұстама, дос жағаңды.

Жүрегімнен тырс-тырс тамды тамшы-өлең,

Тыңда менің домбырамды, барша әлем!

Шанағында оның қанша саз жатыр,

Астарында бұғып жатыр қанша әуен?!

...Жүрегімнен тырс-тырс тамды тамшы – өлең.

### Қызыл қайың

Қызыл қайың, ауылдың көркі едің сен,

Қуанушы ем көктемде ерте күлсең.

Жанарыма жапырағың жарық беріп,

Өзегімді жандырып өртедің сен.

Қызыл қайың, нұрландым атап атын,

Көрген сайын сезімім от алатын.

Сені көріп оянды бойымдағы,

Бойжеткенге алғашқы махаббатым.

Бұл күндері шалдар жоқ бата алатын,

Әжелер жоқ төгетін шапағатын.

Қайыңдының сайында өзің барсың,

Бала шаққа жетелеп апаратын.

Қырат жатты тағып-ап орден – гүлін,

Алғаш сені есімде көрген күнім.

Сезімімді ояттың, бір көргенде,

Сұлу қызға ұқсаттым өрген бұрым.

Қызыл қайың, не деген әдемі едің,

Әсем қыздың әдемі әлемі едің.

Құс жолынан жұлдыздай жауып түскен,

Ақын ұлдың алғашқы өлеңі едің.

Бойжеткеннің сезімі шүпілі едің,

Бозбаланың жүрегі лүпілі едің.

Мен бармап ем, сен ендің түсіме кеп,

Жылдар бойы өзіңді күтіп едім.

Қызыл қайың, қылықты, ерке қайың,

Саған түнде бар сырын шертеді Айым.

Сырғаларың сыңғырлап өсе бер сен,

Өлеңіммен өзіңе ен тағайын.

Қызыл қайың, бұл өмір келмес кейін,

Жерлес, - деймін, қасыңнан мен көшпеймін.

Қоңыраулатып шерт маған дала күйін,

Сен солмасаң болғаны, мен де өшпеймін.

**ҚОҢЫР ҮЙРЕК**

Қалмастан тілсіз жауға жаны күйреп,

Қаперсіз, су бетіне салып ирек,

Көрдім мен, кетпейді әлі көз алдымнан,

Уланған көлде жүзген қоңыр үйрек.

Қоға да, жағадағы қамыс та улы,

Қосылған бұлақтағы ағыс та улы.

Балапан кезінде-ақ бұл үйректі

Дегелең дүмпулермен таныстырды.

Тұратын қалың қамыс бүркеп, қорып,

Өсті ол көл бетінде үркек болып.

Биікке ұшушы еді бір кездері,

Шалдығып, соңғы кезде жүр көп қонып.

Мойылдай жанарына нұр сіңді Айдан,

Қалайша у сәулені жусын бойдан,

Саржалдың сағымына жүр шомылып,

Қайнардың қасіретін білсін қайдан?!

Көзінен, үңілген жан, мұңды көрер,

Оны бір көрген адам шындық өрер.

Өн-бойы сәулеленген қоңыр үйрек,

Өлсе де, туған көлге сүңгіп өлер.

**БОРАН**

Жаяу түгіл жүре алмайды атты адам,

Жүру қайда, шыға алмайсың қақпадан.

Жауған қардың аяғын жерге тигізбей,

Алып қашады ақ боран.

Дала төсін аппақ түтек көш басты,

Көзін жұмды, тау да көкпен қоштасты.

Соқты боран екіленіп, екпіндеп,

Аспан мен жер астасты.

Соқты боран шығарып бір күшті үнді:

Ызаланды, ылаң салды, ышқынды.

Ұйытқыды, ұзақ түнге ұлыды,

Гуілдеді, уілдеді, ысқырды.

Жынданғандай сақ-сақ күлді, ақырды,

Жерді жауып, көкке шапшып, атылды.

Алай-түлей, астаң-кестең, у да-шу,

Ақ әлемді әрлі-берлі сапырды.

Өзеуреді, өрекпіді, өкірді,

Зікір салды, зәрені алды, зекірді.

Айқайлады, аттан салды, жылады,

Уһіледі, үн шығарды не түрлі.

Таң алдында шаршап боран ентікті,

Тынды сосын, өкпесі өшіп, мертікті.

...Ертесіне аспан шайдай ашылды,

Ештеңені көрмегендей Жер тіпті.

**АҢСАУ**

Мен сағынып келдім

Анамның ақ құрттарын,

Даламның ақ бұлттарын,

Туған үйдің түтінін будақтаған,

Қызыл күрең жолдарды күн қақтаған.

Ағаш – хауыздарды

Жасыл желегін аспанға атқылаған,

Мөлдір бұлақтарды

Бір-бірімен жарысып, шапқылаған.

Көлдерді мөлдіреген,

Ақ жауынға таулардың жуынғанын,

Көздері жәудіреген

Қозыларын ауылдың, құлындарын.

Жұлдыздары самсаған түнгі аспанды,

Бала күннен бірге өскен құрдастарды.

Жеңгейлерді алдымнан жыр-қақпа ашқан,

Әжейлерді әдемі сырмақ басқан.

Қарындастарды

Қос бұрымын қатар өрген,

Қарияларды маған сан бата берген.

Інілерді таңдайы тақылдаған,

Ағаларды сөзімді мақұлдаған.

Шық қонған жапырақты,

Киелі топырақты

Сағынып келдім мен.

**ТӘУЕЛСІЗ ҚАЗАҚСТАНЫМ!**

Қазақстаным,

Тәуелсіз Қазақстаным!

Ақ қанат таңның көрдім мен

ғажап ұшқанын.

Көрдім мен сенің мөп-мөлдір

айдындарыңды,

Алатау, Алтай, Қаратау

айбындарыңды.

Ұлытауыңды, көрдім мен

Шыңғыстауыңды,

Абайдың жыры оқылған

мың қыстауыңды.

Гүлденді қазір кең далам

иесі болмаған,

Жамбылдың Қызыл жолбарыс

киесі қолдаған.

Махамбет сөзі лаулаған

Қараойды көрдім,

Мағжан боп өзі қаулаған

дара ойды көрдім.

Мұстафа, Халел, Жақып пен

Әлімхандарың,

Міржақып, Ахмет, Жүсіпбек,

Әлихандарың...

Бауырыңа қайта оралды

өз арыстарың,

Қазақстаным,

Тәуелсіз Қазақстаным!

Көне ғасырлар сыр ашты,

гүлге де орандың,

Пырағы жетті Күлтегін,

Білге қағанның.

Рухсыз жүдеп тұр еді

жұтап даласы,

Қайта жаңғырды Отырар

кітапханасы.

Түркістаныма Тайқазан —

құтым оралды,

Көне Таразым жинады

бүкіл адамды.

Тарихтың дариялары

терең өрілді,

Арыстан Баб пен Иассауи

жебеді елімді,

Естілді қайта жаңғырып

көне сарындар,

Бабыр, Фараби, Қашқари,

Баласағұндар.

Ұрпаққа жетті өзгермей

бәз алыстағы үн,

Қазақстаным,

Тәуелсіз Қазақстаным!

Қүлпырды жерім, қызғалдақ

нұрға кенеліп,

Ақындар өлең оқыды

жырға бөленіп.

Күйшілер шертті Тәттімбет,

Құрманғазыдан,

Домбыра – дала шанағына

тұнған қазынам.

Ынтымақ, ырыс күйлерін

шертіп аймағым,

Қырандай қанат қағады

еркін ойларым.

Тәуелсіздіктің әншілері

шырқады әуенін,

Қазақстаным, не деген

тұлпар ел едің.

Алтын күн алтын далама

құйыпты нұрын,

Желбіреп тұрған Көк Туым,

биік тұғырым.

Оралып батыр, билерім,

хандарым ойға,

Іргеміз бүтін ел болдық,

тәуба, құдайға!

Қазақстан, Астана, өзен-көл,

тау-тасым енді,

Әлемнің барлық жаңарған

картасына енді.

Бостандығымның күн санап

асқақтап әні

Нұрлы болашаққа рухымыз

бастап барады.

Ғаламға жайдың аспанға

қазақ ұшқанын,

Қазақстаным,

Тәуелсіз Қазақстаным!

**ТҰМАР**

Мен – рухпын!

Жаралғанмын жанған Күннен, Жалыннан,

Гун де болып сапар шектім сағымнан,

Көк түріктің мәңгі тірі рухымын,

Көктегі Айға Көк бөрі боп табынған.

Тәңірқұты Мөде болып құт тасып,

Баламер боп кездім жерді нық басып.

Еділ болып уысымда ұстадым

Шығыс пенен Батысыңның тұтқасын.

Бумын, Білге, Естеми боп өрледім,

Тоныкөк пен Күлтегін боп ерледім,

Өсиетімді тасқа қашап қалдырып,

Сөзбен жудым ұрпағымның жөргегін.

Рухпын – мен!

Рухымын мен сақтардың,

Жүрегімді алау етіп жаққанмын.

Қыпшақ болып қылыш алып қолыма,

Қарсы келген жаудың басын шапқанмын.

Дүбірімен дүниені ояттым,

Дүсірлеген тұяғымен аттардың.

Кеңдік, Өрлік, Ерлік – осы үшеуін

Үшбұрышты тұмар етіп таққанмын.

**ТҰТҚА**

Өтіп жатыр күндерім мен айларым,

Бойым өсті босағаны бойладым,

Қарсы алдымнан қаншама есік ашылды,

Ал ашарда, тұтқа жайын ойладым.

...Еңбектедім, үлкен-кіші қамалап,

Жүрдім сосын жер үстелді жағалап,

Ала жіппен тұсауымды кескен соң

Тәй-тәй бастым үйдің ішін аралап.

Қарт әжемнің мен едім бар күткені

Шаңырағымыз сол әжеммен құтты еді.

Туған үйдің есігінің тұтқасы –

Ең алғашқы мен ұстаған тұтқа еді.

Өнерпазға балғын басты қанша идім,

Кішкенемнен өлең сүйдім, ән сүйдім.

Екінші бір мен ұстаған зор тұтқа –

Тұтқасы еді қабырғалас көрші үйдің.

Тізіп қойған асықтарды жолда атып,

Шыбық мініп, жарты ауылды шаңдатып.

Асыр салып өтіп жатты балалық,

Ойсыз, қамсыз, кеш те батып, таң да атып...

Ауылдағы қадамымды нық басып,

Мектеп бардым жеті жасқа шыққасын.

Ойланбастан көппен бірге ұстадым,

Сол мектептің есігінің тұтқасын.

Оқушы деп шығарды өмір шешімін,

Сол бір күні көп айтылды есімім.

Білім деген ұшан-теңіз ғаламның,

Ашыппын мен қасиетті есігін.

Содан бері білім қуып, ой кештім,

Бұлтқа айналып әрлі-берлі сан көштім.

Нұрлы күнде таңғы шықтан сыр үзіп,

Айлы түнде жұлдыздармен сөйлестім.

Күтті есіктер айрығында жолымның,

Тұтқасы жоқ қақпаларға соғылдым.

Есік аштым аспанда да, жерде де,

Көп тұтқада табы қалды қолымның.

Жаратушы тәңіріме табындым,

Тіршіліктің заңдарына бағындым.

Шалғай шығып, шет елдерде жүргенде,

Туған елдің тұтқаларын сағындым.

Біледі ұрпақ бабалардың өрлігін,

Тұтқа болған тұлғалардың ерлігін.

Күндер өтті еліміздің тұтқасын,

Бөтен жандар ұстаған күн шерлі күн.

Ел тұтқасын адал сөйлеп, ақ күлген,

Келеді ұстап ағаларым ат мінген.

Өлең - әлем есігінің тұтқасы –

Қасиетті қаламымды таптым мен.

Жырға бөлеп қалың ойдың орманын,

Арғымақтай қарғып өту арманым.

Тұтқасы аз, есігі көп өмірден

Қасиетті сөз тұтқасын таңдадым.

**ТҰҒЫР**

Сендей ел жоқ мынау Жердің бетінде

Қазақстан – сенсің менің аспаным,

Сенсің менің таусылмайтын дастаным,

Бұлағыңдай бүлк-бүлк еміп төсіңді,

Еркебұлаң сапарымды бастадым.

Көркем ұлан болып аштым кеудемді,

Самалыңнан қуат алды жас тәнім.

Мейірім етіп жидым ылғи бойыма,

Сенен алған шуағымды шашпадым.

Табанды етіп тауың мені шыңдады,

Табаныма тиіп тарғыл тастарың.

Нұрға оранып жаттым сенің қойныңда,

Қалғығанда шалғыныңды жастандым.

Сендей жер жоқ мынау Жердің бетінде,

Көрген жоқпын сендей сұлу, жер керім,

Көлбеңдеген көк көйлекті көлдерің,

Аққу жүзіп суға салған өрнегін,

Аймүйізді арқарларын асырған

Айқұш-ұйқыш, алтын кемер белдерің.

Теңіз де бар толқындары жар соққан,

Өзен де бар мұхиттарға қарсы аққан.

Әрлі-берлі жүйткіп жатқан жолдар бар,

Жолаушысын ертелі-кеш шаршатқан.

Тауларың бар ауылдарды қаусырған,

Шындарың бар ақ бұлттарға шаншылған.

Сенің мидай жазығыңды сағынып,

Шалғай кетсем бар шыдамым таусылған.

Қорғаның бар, тал көмкерген сайыңды,

Орманың бар қарағайлы, қайыңды.

Оғыздардан Ай нұрымен жеткен сөз,

Аңыз бенен ақиқат боп жайылды.

Сағым құшқан далаң да бар көсілген,

Шежірелер, құпиялар шешілген.

Арғы бабам қүлпытас боп сөйлейді,

Арғымақтар қарғып аққан төсіңнен.

Сендей ел жоқ мынау Жердің бетінде!

**АСТАНАМЕН СЫРЛАСУ**

Беу, шіркін, тарихым бар таңдай қағар,

Рухым бар қара түнде шамдай жанар.

Қазақта тағдыр болса, сол тағдырлар,

Әжім боп жазылып тұр маңдайға олар.

Жырлайын Астанамды мөлдіретіп,

Әйтпесе жырға шөлім қанбай қалар.

Алдымнан ақ құшағын ашқан арман,

Астанам бағымсың сен басқа қонған.

Елес бар Есім салған ескі жолдан,

Белгі бар Қасым салған қасқа жолдан.

Басталып бір тарихың Бытығайдан,

Бозоқтан бір тамырың бастау алған.

Сақ болған, жылдар өтті сармат болған,

Түркінің түп тарихы тармақталған.

Күлтегін пырағымен қайта оралып,

Төріңе Тоныкөк-рух орнап қалған.

Астанам – алтын тәжі кең даламның,

Сарыарқам – киелі өлкем аруақ қонған.

Абылай аспас сарыбел, сары далам,

Не көрмеді бидайкөз кәрі далам.

Ақ селеуің күй шертсе мойнын ырғап,

Естіледі көненің сарыны одан.

Еңку-еңку елімнің жүрген жолы,

Астанада көрінді бәрі маған.

Отар болдық, от кештік, жалын құстық.

Ағып жатты қанымыз, тамырда ыстық.

Басымыздан не заман өтсе–дағы,

Байтақ елдің жүрекпен бәрін құштық.

О шеті мен бұ шетін қорғау үшін,

Қолға найза ап, арғымақ жалын құштық.

Қараөткелде жау тиіп бір жағынан,

«Абылайлап» құлақта тұнған ұран.

Ол кезде сен елімнің бекінісі ең,

Есіл аққан жаңылмай ырғағынан.

Кенесары қылышын сермегенде,

Аман қалдық Аюдың тырнағынан.

Сонан кейін ұран сап Алаш келді,

Әлихандар ұрпаққа жол ашты енді.

Тізгін бермей қазаққа билік бермей,

Басқаруға келімсек таласты елді.

Ол күн де өтті, жын-шайтан қалып қойса,

Адыраспанмен Астанам, аласта елді.

Қойдай қуды тобырға балап көпті,

Қымыз құйған кесеме арақ төкті.

Ен далада ел едік еркін өскен,

Өз жерімді өзіме абақты етті.

Ақтар келіп бір шауып кетсе жұртты,

Қызылдар кеп қалғанын тонап кетті.

Қақпағы ашық қайнаған қазанымның,

АЛЖИР, КАРЛАГ – бесігі азалы үннің,

Ашаршылық, зобалаң, қанды майдан,

Бәрі де өтті басынан қазағымның.

Астанам, тәубә бүгін, куәсі өзің,

Сүттен ақ, ағын судан таза күннің.

Бейбіт күн ер халқымның реңі еді,

Астанам, кең даламның жүрегі еді.

Ғаламға самғап ұшты өзіңде елдің,

Мың әні, мың күйі мен мың өлеңі.

Бұл күнде қай түкпірден басталса да,

Барлық жол саған келіп тіреледі.

Есілдің жағасында ой төгемін,

Көз тіккен Ақ Ордаға байтақ елім,

Жалғаған жер мен көкті Хан шатырың,

Ғажайып, Күнді сүйген Бәйтерегің.

Нұрсұлтан нұрлы жолда салып берген

Астанам, сен болмасаң, қайтер едім.

Құстарың ән боп ұшып сұлу талдан,

Көшелер қапталында гүлің толған.

Жастықтың дәл өзіндей жасыл шыршаң,

Көркің бар қызыл-жасыл құбылта алған.

Күн шалқып аспанында Ай қалқыған,

Бұрқанған мінезің бар буырқанған.

Қала жоқ сендей төгер таңның нұрын,

Самғаттың далам әнін, таудың жырын.

Дүниенің патшаларын жинап алып,

Алғыстың, ақ тілектің алдың мыңын.

Әлемдік картадағы жаңа нүкте,

Ғаламның астанасы болдың бүгін.

Шайқайды бұлтты басын Алатау да,

Қарап тұр таңырқаумен Қаратау да.

Шыңғыстау Абай болып бата беріп,

Жақтың сен арман отын сан отауға.

Көгіңде өлең-құс боп ұшып жүрем

Сен мені аяласаң алақанда.

**АҢЫЗ ҚАЛА**

Керегесі күмістей,

Саябағы пүліштей.

Жолы сымдай тартылған,

Шаңырағы алтыннан.

Керуен-керуен кебеже,

Астанама тоқташы.

Еуропаға терезе,

Азияның қақпасы.

Үкі таққан қала бұл,

Күннің алтын нұрынан.

Жаратылған қала бұл,

Айдың асыл жырынан.

Атың ғалам шарлады,

Жерді жарды атағың.

Жастар сені таңдады,

Сүйіп өскен Отанын.

Аққу болып самғады,

Мың ән, мың күй, мақамым.

Ер Төстіктің арманы,

Ертегідей шаһарым.

Құйылғанда күйлері,

Білінбеді ызғары.

Жиылып кеп биледі,

Жылан Бапы қыздары.

Түн де қара шашына,

Інжу-маржан тағынып.

Перінің қызы Бекторы

Саған келді сағынып.

Бәйтеректің басына

Ұя салған Самұрық.

Қонып жатыр қасыңа

Ұшқыш кілем ағылып.

Көкірегіңнен жыр көшті,

Өлең, толғау, дастанмен.

Жеті қат жер тілдесті,

Алты қабат аспанмен.

Керей менен Жәнібек,

Әз Тәуке хан осында.

Есім хан мен Қасым хан,

Әбілхайыр осында.

Әйтеке би, Төле би,

Қаз дауысты Қазыбек,

Абылай хан осында.

Қара керей Қабанбай,

Қанжығалы Бөгембай,

Шапырашты Наурызбай,

Дулығасы басында.

Кенесары осында,

Батыр Науан қасында.

Абай, Жамбыл, Махамбет

Мәңгілік өшпес рух болып

Жетті осы ғасырға.

Құрманғазы, Тәттімбет,

Дина күй боп шалқиды.

Ақан, Біржан әндері

Аққу болып қалқиды.

Соның бәрін естісең,

Жан-дүниең балқиды.

Аңыз қалам, Астанам,

Жаңа өмірді бастаған.

Қазағымның ырысын,

Ырыздығын шашпаған.

Есіле аққан Есілдің

Айдынына қондырдың,

Аққулардың саз үнін.

Таусылмайтын ән қылдың,

Қаңқылдаған қаз үнін.

Жақұттайын жандырдың,

Сарыарқаның жазығын.

Сенсің менің жердегі –

Жарық Темірқазығым.

**ҚОС ЖАҒАСЫ ЕСІЛДІҢ**

Биіктетіп еңсесін аласарған,

Ата-бабам ежелден қала салған.

Бүгінгі ұрпақ жазылды маңдайына

Бір кездегі ақ сағым, тамаша арман.

Толқын шашын самалмен тарап көлім,

Бар әлемді өзіне қаратты елім.

Қазағымның айналды айбынына

Жыр төгіліп, ән өрген Қараөткелім.

Топырақ көміп, тарихым таста қалған,

Өтті заман жанымды жасқа малған.

Кеше ғана ырысты Ақмола еді,

Бүгін, міне, нұр ұшты Астанамнан.

Не көрмеді қазақтың бұл даласы,

Бостандықтың қымбат-ау тым бағасы.

Сайын дала төсінде бой көтерген,

Бүгін мүлдем жаңғырған Тың қаласы.

Осынау күнді сан ғасыр күткен дала,

Жарқырайды Астанам тіптен дара.

Абылайдың ақ туын Ардай сақтап,

Нұрсұлтанның көк туын тіккен қала.

Отан үшін кеткендер отқа кіріп,

Ұрпағының жадында жатты арылып.

Бәйтеректің ұшарын бұлт шалмайды,

Ақордадан ақиқат ақтарылып.

Гүлзарлар, хауыздарда ән ауысып,

Сол жағалау раушан мен лала құшып.

Кептерлердің ілесіп қанатына,

Балдырғандар күлкісі барады ұшып.

Кешегі өткен өтеуі азабымның,

Ардан да аппақ нұрымын таза күннің.

Қос жағасын Есілдің қоңыраулатып,

Бой түзеді керуені қазағымның.

Шешіп берген түйіннің күрмеуін кей

Жолайрықтар шуақты күндерімдей.

Нұр-Астана мешіті шұғыла шашқан

Жүректегі дінімнің діңгегіндей.

Қызғалдақтай қыздарым лаулап қырдан,

Арғымақтай ұлдарым шаң қаптырған.

Көпірлерім алыстан көз тартады

Бүгінім мен ертеңді жалғап тұрған.

Біз – қазақпыз сансыз бел, қыр асатын,

Бүгінімнен ертеңге ұласатын.

Көкке ұмсынған ғажайып ғимараттар,

Зәулім үйлер бірінен бірі асатын.

Бұл – Астана төрімде биік тұрған,

Мәртебесі Ай-Күнге тиіп тұрған.

Ынтымағы, бірлігі, татулығы

Наурыздағы уыздай ұйып тұрған.

Бұл – Астана толғатып ана күткен,

Перзентіндей сарылып дала күткен.

Бақытымның, бағымның белгісіндей

Бұл – Астана қазаққа ғана біткен.

**САРЫАРҚАНЫҢ САМАЛЫ**

Сарыарқаның саумал самалы-ай!

Изеннің басын изелткен,

Бетеге басын билеткен.

Домбыра-талды қолға алып,

Құлағын бұрап күйлеткен.

Ақ селеу басын шайқалтқан,

Көк мұнар таудан ой тартқан.

Көк жорға менің көңілімді,

Олай да былай тайпалтқан.

Шетінде сағым қайнаған,

Бетінде көлдің ойнаған.

Аспанда жүзген бұлттарды,

Алдына салып айдаған.

Қанатын қырда жайған ән,

Жартастың бетін қайраған,

Қуып бір кейде кететін,

Құстардың даусын сайраған.

Тұлпардың жалын тараған,

Сұңқардың алдын ораған.

Ақ қайыңдардың көк сырға,

Жапырақтарын санаған.

Сезімнің күйін шалқытқан,

Ойымның көлін толқытқан,

Кеудемді кеулеп тазартып,

Жан, жүрегімді балқытқан.

Даламды кезген көсіліп,

Жазықта жүзген есіліп.

Өткен күндерден бүгінге

Шежіре шерткен шешіліп,

Сарыарқаның саумал самалы-ай!

**СЕМЕЙІМ**

Қимылын бір-бірінің қайталасып,

Толқындар толқындармен тайталасып,

Кел, кәне, қойыныма ен! – дегендей-ақ,

Құшағын ағады Ертіс айқара ашып.

Жатқандай көкірегін аңыз керіп,

Жеріне тоғысады сан із келіп.

Шетінен қыраттары томпияды,

Абайдың тақиясы тәрізденіп.

Қазақтың қар бас шыңдар армандары,

Мұқаңдай көз тігеді алдан бәрі.

Оқиды отты жырын Төлегеннің

Хорменен Бесқарағай ормандары.

Көгінде Күн таранған, Ай таранған,

Көркіңді көрген сайын жай таба алман.

Әміре әні дерсің ақ бұлттарды,

Париждың аспанынан қайта оралған.

...Жұлдыздар аспанынан алшақ күліп,

Қарсы алар, түнде барсаң, самсап тұрып

Семейім, сен арусың, сондықтан да.

Мойныңа тағам жырды моншақ қылып.

**ТҮНГІ ЕРТІС ЖАҒАСЫНДА**

Кемелер тоқтап, дегдіген

Қайраңға якорь лақтырды.

Ерке Ертіс балық-ернімен

Сүйеді шөп-шөп ақ түнді.

Жағадан жарқыл ұсынып,

Жұлдызды қала жайнайды.

Ай болса, айна түсіріп,

Толқындарменен ойнайды.

Ертістің отты көзіндей

Нұр шашып шамшырақтар да,

Құс жолы жатыр көз ілмей,

Оранып қара мақпалға.

Өзеннің келсең шетіне,

Көресің сурет әр қилы.

Су шашып түннің бетіне,

Толқындар шолп-шолп малтиды.

**ШЫҢҒЫСТАУ**

Шыңғыстау сапар шектім саған бүгін

Жыр болып төскейіңде жанар гүлің.

Ақшоқы Құнекеңді бауырына алып,

Алладан тілейді елдің амандығын.

«Абай жолын» қастерлеп құрандайын,

Абай жырын тағып-ап тұмардайын.

Сағынып келдім саған Орда тауы

Басына Мамай қонған қырандайын.

Бар сенде кеңдік те ерек, елдік бөлек,

Тоқтамыс болу үшін ерлік керек.

Мәңгілік махаббаттың белгісіндей,

Аңыз боп қалды бізге Еңлік-Кебек.

Қарамола хақ билік есігіндей,

Қара қылды қақ жарғы шешіміндей.

Тербелген Зере әженің әлдиімен,

Жидебай жырдың алтын бесігіндей.

Жазығын Ералының көрер елім,

Мұхаңның маңдайына теңер едім.

Алысқа ұзап шықсам, шақырады

Абайдың тақиясындай төбелерің.

Бүркітің қансонарда тоят таба,

Күйімен Тәттімбеттің оят дала.

Қажының талай сырын бүгеді ішке,

Шәкәрім паналаған Саят қора.

Шыңғыстау, шырылдаған шындығымдай,

Мың бұлақ есіле аққан мың бұрымдай.

Күлкісі сәмбі талдың естіледі,

Тоғжанның шолпысының сыңғырындай.

Ұшырдың көкке талай қыр құстарын,

Есімнен кетпес сенде гүл құшқаным.

Әлемде сенен биік тау жоқ маған,

Абайдай Шыңды берген Шыңғыстауым.

**КӨГЕРШІН ҰШҚАН КӨК БЕЛДЕН...**

Арқандай жолы созылған,

Арқаның жоны жазылған.

Жібектей желі есілген,

Жусанды белі көсілген.

Түбіттей бұлты түтілген,

Толқынды көлі күтінген.

Тәкаппар Күні сыланған,

Самалы сазын шығарған.

Сағымы көзде көлбеген,

Аршасы тауға өрлеген.

Емені сайда ойланған,

Терегі жырға айналған.

Көгершін ұшқан көк белден,

Таулары қарттай көп көрген.

Тұмасы жылға кезеді,

Құлашын жайған өзені.

Тақтайын жартас мелшиген,

Ақ қайың – қыздай мен сүйген.

Тобылғы сырға-гүл таққан,

Торғайы әнін шырқатқан.

Тоғайы сұлу, монтиған,

Томары шымда томпиған.

Көгалы көкке боянған,

Көрген соң соның барлығын –

Оянған менде ой-арман.

**ҚОҢЫР ӘУЛИЕ ҮҢГІРІ**

Сен не көрдің,

мен не көрдім, досым-ай,

Көргің келсе ішіне кір шошымай,

Біздің елде,

сонау шалғай ауылда

Бір үңгір бар аталатын осылай.

Кіресің сен,

жарық күннен тыс қалып,

Бір құшақтай жарығыңды ішке алып.

Шырақтарын жаға-жаға жан біткен,

Күйеменен қалған тастар ысталып.

Қол шырағың бар сәулесін шашады,

Қараңғылық сені көріп қашады.

Кірген бетте шалынады көзіңе —

Қырын қарап ұйқтап жатқан тас ару.

Қаншама рет ғажайыпты жыр қылдым,

Кең мекені деп ойлайсың бұл кімнің?!

Тас сарайды үнсіз жатқан күзетіп

Сол тас ару иесіндей үңгірдің.

Мұнда жаңбыр күміс тамшы сеппеген,

Мұнда Күн де алтын нұрын төкпеген.

Тас төбеңнен тесірейген тас көздер

Жарқылдайды шағылысып отпенен.

Сөніп қалса шырағыңды жандыр тез,

Көрінеді таудай тастар сол бір кез.

Жүре-жүре кезігеді алдыңнан,

Есіле аққан тұп-тұнық су мөлдір көз.

Құтылғандай қараңғылық — қамыттан,

Қуанады қасиетті өзен, жабыққан.

Төмен қарап маңдайдағы көзіңмен,

Өзіңді көр суға түскен жарықтан.

Бұл өзеннің аңқасы бір кеппейді,

Басқа өзендер бұл өзенге жетпейді.

Көрген адам табиғатқа таң қалып,

Келген адам бір ұрттамай кетпейді.

Су да — кен ғой,

ерте тапқан бұл кенді ел,

Осы судың қасиеті бар жұрт емдер.

Ауырғанда балаларын жіберіп,

Алғызады "шипалы" деп үлкендер.

Сарқыраған жер астының шуынан

Құлақ тұнар,

Көкіректе туып ән.

Ғасырлардың қойнауына сүңгисің,

Ішіп алып әулиенің суынан.

...Пәк қолыммен,

Бала кезде кекілді,

Сол суменен талай жудым бетімді.

Жырым–дағы мөлдір болса деп келем

Осы үңгірдің шипа суы секілді.

**АҚСАҚАЛДАРДЫ АҢСАУ**

Дастарқан ғып жусанды қырқа басын,

Қырқа басын – ауылдың сырханасын,

Ақсақалдар айта кеп елдің жайын,

Бір таласқа жалғайды бір таласын.

Қауқылдасып, қаржасып, абың-күбің,

Әңгімемен өткізер жарым күнін.

Бірі отырар сөз қылып сері шағын,

Бірі отырар сөз қылып қалыңдығын.

Түсіме енсе жас күнгі сарсаңдарым,

Сол әңгіме, сол дала, сол шалдарым.

Баяғыша отырып сырханада,

Баяғыша келеді алшаңдағым.

Қиялымда ат мініп, тоқтамадым,

Жүйткиді-ай кеп желқұйын Ақтабаным!

Сол баяғы қарттардың жүздеріне

Ақын көзбен үңіліп, көп қарадым.

Әжімдерің бара ма тарамданып,

Деймісіңдер "Жанымды жанардан ұқ".

Сендердегі қазақы қасиеттер

Қалар ма екен қалтқысыз маған дарып?

Тұйық адам аз бізде, бұйығы адам –

Сыр ақтармас жандардың күйі қараң.

Ауылымдағы қырқаны сағынғанда,

Көктөбенің басына жиі барам.

**ҚАРАҒАШ САЙЫ**

Ойнақ салған үстінде алашаның,

Қайда менің бал шағым, бала шағым?

Қайда торы ат, ақ арба, күміс шалғы?

Сен қайдасың, нар шалым, қара шалым?

Ақ шатырлы үй тұр таудың бөктерінде,

Өзің жоқсың, өмірден өткенің бе!

Шабушы едің шалғынын Қарағаштың,

Барушы едім ілесіп шөпке бірге.

...Бізге қарап обалар балбалдардай,

Маңдайымнан сүйеді таңдағы арай.

Ай-шалғыны, атамды және мені

Жуас торы ат тартады алға қарай.

Атам барда жанымда жайраңдаған,

Бөтен ойлар жоласын қайдан маған.

Тербетеді, арбамыз әндетеді,

Дөңгелектер сықырлап майланбаған.

Алтын күннің нұрына шомыламын,

Қоңыраугүлдер соғады қоңырауын.

Бастаушымыз — қара жол әкеледі

Қарағаштың сайына шөбі қалың.

"Қарақатын тереді келген адам,

Бос тұрғанша жидек же сен де, балам",—

Деп Көшағам шабуға кіріседі

Терең сайдың шалғынын белді ораған.

Балаусаға тұрады тұнып іші,

Жаз осында жататын жүріп ісі.

Келе алмайды совхоздың "Беларусы",

Ене алмайды ферманың "КДП"-сы.

Көркеюде күн санап кең өлкеміз,

Көкірегімде толқиды өлең-теңіз.

...Дөңге шығам ертемен арба жегіп,

Көрінер деп көзіме көлеңкеңіз.

Ұя салып жаныма тағы да мүң,

Жабығамын, сол кезді сағынамын.

Ауырамын өзіңді еске алам да,

Сол ойменен қайтадан сауығамын.

Қалды арман боп бұл күнде бал шақ маған,

Қайда жүрсем, сол сайды аңсап табам.

Жата қалып шалғынын иіскеймін,

Мандай терің тамды-ау деп моншақтаған.

Даусыңды естіп жаңғырған жартасынан,

Сені іздеймін қос таудың ортасынан.

Маған ыстық сол бір сай орын алды

Жүрегімнің атлас картасынан.

**МЕНІҢ АНТАЛОГИЯМ**

Түндікті түріп тастап,

Кеңітіп керегемді,

Ақындар жыр-бесікке бөледі елді.

Ертістің жағасында құшақ жая

Қарсы алған қарағайлар Төлегенді,

Оқиды кезек-кезек өр өлеңді.

Жанары Күнге қарап қарауыта,

Түймесін көкірегінің тағы ағыта,

Үндемей жыр жазып тұр,

Маңдайынан

Жұмекен бір сипаған бала-бұта.

Жыладым іштей сонда мен егіле,

Мұңайдым. Мұңаюдың керегі не?!

Оранды биыл көктем желегіне,

Жапырақ — жүрек жас қайың, аппақ қайың

Айналған Мүқағали өлеңіне.

Бүгін түн сыбырлады үрей маған,

Қандай таң ататынын кім ойлаған.

Шындықтың шеңберінде шыр айналам,

Биылғы қаңтарда да соқты сонау

Төлеужан төсін ашқан дүлей боран.

Төрелігін өзің айт, сабырлы Абай,

Жанар шақта жүрміз бе жалындамай?!

Ақындыққа таста онда қабылдамай.

Біз қалай маздамайық,

Майданға Қасым барған рельспен

Поездар жүйткіп жатса дамылдамай?!

Ал маздайық, жігіттер,

Түсінейік өлеңнің құдіретін,

Ол — адалдық, ол — шындық, ол — сұлулық,

Арамдық кеп алдына жүгінетін.

Поэзия шеңберлі алаң емес,

Айналып шыр көбелек жүгіретін.

Балық та емес қармаққа ілінетін,

Күш те емес білектен білінетін.

Ол — Жер нұры,

сәулесі адамзаттың,

Болашақ санасына сіңіретін.

Қолда, қолда, Ұлы Абай, құдіретім!

**НАУРЫЗ КЕЛДІ**

Қызғалдақты құшақтап қырлар күліп,

Аспан жердің сусынын тұр қандырып.

Қайтқан құстың ілесіп қанатына,

Наурыз келді дүниені нұрландырып.

Тау өзені шатқалда тасып ерен,

Наурыз келді мөп-мөлдір шашып өлең.

Қарсы алады жаңбырын көктеменің,

Рақаттана кеудесін ашып әлем.

Тамшы көзді аспаным бұлт омырау,

Әуезді әнін көктемнің шырқадың-ау.

Сол бір үнге қосылып, көкірегімде

Сыңғыр-сыңғыр қағылды жыр-қоңырау.

Бөбектердің даусымен ән басталған,

«...Келеді жаз, тереміз рауғаш таудан...»

Жай жарқылдап, о, ғажап, күркіреп күн,

Жауқазындар белдерге жауды аспаннан.

Жаңбыр тынды. Құс келді. Бақ шулады.

Алма ағаштар бантигін тақсын бәрі.

...Қыс-мүсінші қалдырған ескерткіштей

Алатаудың қасқиған ақ шыңдары.

\* \* \*

Алматыда қар жауды,

Ақ күміске толып тау аңғарлары.

Гүлденгендей ағаштар бар маңдағы.

Жүректерге ұялар қардай сезім

Жәудір көзді қыздардың жауды арманы.

Алматыға қар жауды аппақ болып,

Бар әлемге жатқандай бақ-бақ қонып.

Қансонарға мен-дағы дайындалдым

Шабытымның қыранын баптап көріп.

Алматыға қар жауды,

Жауған шығар қыс гүлі ауылға да.

Қалада жүр жыр қуып Бауыр-бала.

Найзақара шыңына шақырғандай,

Маған қарап қояды тау ұрлана.

Жоғары өрлеп бойымен бір көшенің,

Ауылды аңсап ерекше күй кешемін.

Әжем күтіп жатыр-ау, сол ауылда

Киіп алып аппақ қар-кимешегін.

Алматыда қар жауды...

**\* \* \***

Оңтүстіктен Ебінің есті желі,

Жұлдызды аспан көрпедей әжем жапқан.

Балықшының дауысы естіледі

Өзен жақтан.

Шомылдырып жарыққа жарты аспанды,

Баяу ғана қалықтап Ай жүзеді.

Ұйқысынан шошытқан жартастарды

Байғыз еді.

Жапырықтар ақырын сыбдырлайды,

Нәзік үнді ағаштың қоңырауы.

Сәлден кейін таң келіп түнді ұрлайды,

Қып-қызыл боп аспанның омырауы.

Үнсіз батып жатқандай ойға дала,

Ағады өзен ауылды орағытқан.

Шық-көзімен таңырқап айналаға

Атады ағарып таң.

**\* \* \***

Дәлелдеп тума дарынын,

Қораз-таң жатыр шақырып.

Күшейтті өзен ағынын,

Түбіне түнді батырып.

Қозғалған жаймен таң атпай,

Бәдәуи бұлттар көші өтпек.

Алтын күн алтын сағаттай

Уақытты тұрған есептеп.

**ЖАҢА ЖЫЛДА ЖАУҒАН ҚАР**

Шақырып кәрі қысты аулақтағы,

Күн келді күн артынан заулап тағы.

Әлемді аппақ нұрға малындырып,

Аспаннан Жаңа жылдың жауды ақ қары.

Ақ әлем. Дөңгелейді ажарлы Күн,

Қаңтардың ғажайыбын жазам бүгін.

Жаңа жыл аузын ашып аспан-қаптың,

Жатқандай үлестіріп базарлығын.

Қыраттар тон жамылды, сеңсең киіп,

Менің де көңілім шат, еңсем биік.

Із салып, Сарыарқаның ақ жазығын

Айшықтап жүрген шығар өңшең киік.

Ақынның ақ қар борап шумағынан

Ақ жеңгем дастарқанға турады нан.

...Шашылған жұлдыздардың арасында

Ай-асық алшы түсіп туды оңынан.

**КҮН МЕН ТҮН ТЕОРЕМАСЫ**

Демінен шығар күннің үркер сөнді,

Таңсәрі. Тау оянды. Бұлт өртенді.

Бір сипап періште жел білегімен

Даламның мандайынан сүртер терді.

Басталар тіршіліктің той-думаны,

Оянар жан-жануар ой-қырдағы.

Боянар күннің сүттей сәулесіне

Аққулар жүзіп жүрген айдындағы.

Тербелер жасыл шалғын дала әнімен,

Жүгірер күнді бетке ап бала кілең.

Ағаштар бір-біріне бас изесер,

Сырласып таудың бипаз самалымен.

Оқылар ақындардың жыры жатқа,

Шертілер небір күйлер күн ұзаққа,

Осының бәрін көріп әнші құстар

Кеткісі келмей қалар жылы жаққа.

...Күн батты. Тау қалғыды. Бұлт өртенді.

Аспанның көкжиегін күн көмкерді.

Қара жер, қайда қашып құтыласың?

Қайтадан жамыларсың түн-көрпеңді.

...Таң мен түн алма-кезек малдас құрған.

Дүние бұл бірді-бірге жалғастырған.

О бастан Жер-жігітке ғашық етіп,

Қос сұлу — Ай мен Күнді арбастырған.

**\* \* \***

Қорасына отарын қойшы қамап.

Қыр астында құлағын қайшылады ат,

Ақ боз үйдің түрілген түндігінен

Жұлдыз күліп қарайды,

Ай сығалап.

Балқұраққа балбұлақ билеп беріп,

Жайлау жатыр ғажайып күйді өткеріп.

Көрінеді құйрығы көк тазының,

Жаңа туған Айдай боп имектеліп.

Қойшы ұйқыда бітірген жұмыс талай,

Қалғыған тау, үнсіз қыр, тыныш маңай.

Мұндағының бәрі енді оянады,

Бояғанда нұрымен шығысты арай.

Бір тылсым шақ табиғат орнатады,

Қойлы ауылдың піскенше алма-таңы,

Күн-сәбиді өмірге әкелмек боп,

Көзін ілмей Түн-ана толғатады.

...Ай нұрына ақ боз үй шағылысқан,

Сені еске алып жыр жаздым сағыныштан.

Қарлығаштың мен де бір балапаны,

Қанжайлаудан қанатын қағып ұшқан.

**АҚ НӨСЕРДІҢ АСТЫНДА**

Ақ нөсердің астында

Тұрмын суға малшынып.

Ақ нөсердің астында

Тұрмын ойға малшынып.

Бір ой келді жүрекке:

"Аспан қанша сыр бүкті?!

Қаншама рет суретке

Түсірді екен тірлікті?!"

Бұл аспанға бәрібір,

Жерде күндіз, түнек пе?

Жарқылдатып жарығын,

Түсіреді суретке.

Шежіресі шындықтың

Фотограф бұл аспан.

Суреттері тірліктің

Тарихымен ұласқан.

Фотограф түсінді,

Жетті ме екен талып үн?!

Мені де бір түсірді,

Жарқ еткізіп жарығын.

Ақ нөсердің астында

Тұрмын суға малшынып.

Ақ нөсердің астында

Тұрдым ойға малшынып.

Бір ой келді жүрекке:

«Сахараны көп кезген

БАБАМ түсті-ау суретке,

Фотоаппарат жоқ кезде».

Осындай бір сырды ұқтым,

Толқып кетті жан көлім.

Байытам, деп тірліктің

Ашылмайтын альбомын.

НӨСЕР ӘЛІ ЖАУЫП ТҰР....

**ЖАСЫЛ ӘЛЕМ**

Жасыл әлем – айнала осы,

Келді жырлап жыршы көктем.

Айым болып аймалашы,

Күнім болып күлші көктем.

Жанарыма қонсын келіп

Ақша бұлт пен тұнық аспан.

«Бауы берік болсын!», - делік

Талшыбыққа бүрін ашқан.

Көктем-қыздың желкесінен

Ағып жатыр бұрым-бұлақ.

Қыдырайын еркешіммен,

Өзім де ұнап, жырым да ұнап.

«Алтыным-ау, кәне, кел!» - деп,

Алайыншы құшағыма.

...Альпинист-күн барады өрлеп

Алатаудың ұшарына.

**\* \* \***

Жырына арқау ақынның

Далада не көп? Дөңдер көп.

Төсіне қырат-батырдьң

Тағылған гүлдер орден боп.

Ағады бұлақ өріле,

Бұрымы құсап даланың.

Қарасам айна көліме,

Шашымды тарап самалым.

Әнші құстардың мекені –

Тал-шілік толы қолаттар.

Таңдайын қағып кетеді

Арнайы келген қонақтар.

Батсайы нұрын себелер

Батпаған күннің қыз өңі.

Ақ шәйі бұлттар – кемелер

Ақ желкен байлап жүзеді.

Ақтарар маған сыр да айқын,

Көсілген дала, көк белес.

Кавказдық ақын жырлайтын

Қар басқан таулар жоқ та емес.

Көкірегі толы саумалға,

Байтағым – құтым, ырысым.

Жақындау – дала, таудан да,

Жазықта өскен ұл үшін.

**\*\*\***

Көркі сыйлап бізге өлеңді,

Алматыға күз де келді.

Ағаштардың көк желегін

Көшелерден іздеме енді.

Қалай жүрсің соны аңғармай,

Бүкіл қала жаңарғандай.

Қарағанда Көктөбеден,

Сары алтынға оранғандай.

Жаз-хан тақтан құлайды анық,

Сол жайлы аспан тұр ойланып.

Ақ жауынға жүкті бұлттар

Алатауды жүр айналып.

Бекімеген бұғанасы,

Ару қайың, жыламашы.

Көз жасыңды көрмейін деп,

Көзін байлап тұр тұманмен

Теледидар мұнарасы.

**\*\*\***

Жап-жарық ай. Ашық аспан. Тымық түн.

Аяз бүкіл айналада тұнып тұр.

Бойжеткеннің сылқ-сылқ күлген дауысы

Астасады әзілімен жігіттің.

Сосын, сосын махаббаттың бал әні

Шарықтап кеп, ақ қайыңға қонады.

Аспанда – алтын, Жерде – күміс жұлдыздар

Жылт-жылт етіп, көздің жауын алады.

Қуаныш бар сәби-түннің түрінде,

Балмұздақ-Ай барады еріп тілінде.

Демін ішке тартып дүлей бір боран,

Бұталардың бұғып жатыр түбінде.

**ЖАЙЛАУ ЖЫРЫ**

Бозторғай, әсем жерімнің

төгілдірші әнін,

Мен үшін туған даладан

жоқ басқа жұмақ.

Көзімнің алды – көк тоғай,

көгілдір сағым,

Көгалға сіңіп жататын

көк қасқа бұлақ.

Күміс күлкі мен шат әуен

шашылып алдан,

Күмбірлетеді домбыра

шанағын дала.

Асық дорбасын иыққа

асынып алған

Бір кезгі менен аумайды

ана бір бала.

Мөп-мөлдір суға шөлімді

қандырып тұрып,

Шарайнасына қараймын

шағылып көлдің.

Бала күнімде бар тауды

жаңғырықтырып,

Жартасқа сіңген даусымды

сағынып келдім.

Сағынып келдім көк қияқ,

жусанды қырды,

Балалық шақтың тарқамас

базары қалған.

Ашып бер маған құпия

сыр сандығыңды,

Тауыңа шақыр тосатын

ғажабын алдан.

Көзімнің алды – көк тоғай,

көгілдір сағым,

Көгалға сіңіп жататын

көк қасқа бұлақ.

Бозторғай, әсем жерімнің

төгілдірші әнін,

Мен үшін туған даламнан

жоқ басқа жұмақ.

**ТІРІ БӘРІ**

Сурет көріп туған жер келбетінен,

Табиғат бесігінде тербетілем.

Жел жүгіріп барады су бетімен,

Су жүгіріп барады жер бетімен.

Қалықтайды ақша бұлт көкті қармап,

Тұрақ таппай қаңғырып кетті қаңбақ.

Ұшып жүріп әуеде неше айналып,

Дала төсін қыран құс өтті барлап.

Қайың, емен, тал, терек тың тыңдайды,

Лағыл сәуле бұлақта жылтылдайды.

Бір сәт аспан алқасы – Алтын Күнді,

Кең дүниенің көзінше бұлт ұрлайды.

Жолаушылар – Табиғат, Адам, Уақыт,

Келеді Жер ғаламды аралатып.

...Білдіргісі келгендей тірі екенін,

Тау да тасын қояды домалатып.

Ақ шуаққа қыраттар жылынады,

Жапырақтың жан сырын гүл үғады.

...Қозғалыс бар үздіксіз, сондықтан да

Тіршілікте бәрі – ояу, тірі бәрі.

**ҚОНАҚЖАЙЛЫҚ**

Мөлдір қанат тамшылар жерге қонады,

Ақ қанатты аққулар көлге қонады.

Жапырақ та қонағы бәйтеректің,

Бұл дүниенің байқасаң жел де қонағы.

Өзендері өмірдің тулап ағады,

Тұрақсыз бұл дүниенің су да қонағы.

Күз түскенде, жазбенен қош айтысқандай

Жасыл орман қол бұлғап шулап алады.

Оянады шабытым қайыңға қарап,

Қоныс тепкен санама ойым да қонақ.

Жанарымның қонағы ақша бұлт-ару

Күн де қонақ, жұлдыз да, Айым да қонақ.

Айналып бұлтқа аспанда қалқыды өлеңім,

Көз жазбай келе жатыр ғой салтынан елім.

Қонақжай бүкіл табиғат айналамдағы,

Сол қонақжайлық дарыған халқыма менің.

**\*\*\***

Айдың нұрына түн шомылғанда,

Тыныштық келіп тұнса қырларға.

Тылсым әлемнің құшағына еніп,

Билейді сәуле құм-шағылдарда.

Өзеннің ғажап күйі болады,

Жағаға толқын тиіп ағады.

Бетінен судың шөп-шөп еткізіп,

Нәзік бір сәуле сүйіп алады.

Жұлдыздар көлге жиі қонады,

Ақ таң атқанша үйі болады.

Самал сипаса алақанымен,

Самарқау белдің иі қанады.

Қоға мен қүрақ қауқылдасады,

Жағада тұрып ән тыңдасады.

Көк терек аппақ қайыңды құшып,

Ғашықтардайын мауқын басады.

Қайнайды өмірдің мәңгі бұлағы,

Даланың үні сан құбылады.

Тау шошып оянып байғыз даусынан,

Жақпар тастары жаңғырығады.

Күн сәулесінің көші келсе егер,

Жұлдыздарды үрлеп өшірер. Сөнер.

Тыныштық деген жоқ табиғатта,

Тыныштық деген осы болса егер.

**ЫМЫРТ**

Қарақұс – түн қанатын жайғанында,

Үйірілді ымырт Қойтастың қойнауында.

Отағасы бір кіріп, бір шығады,

"Қонақ келер ме екен, – деп, – қойлы ауылға?!"

Жүзі Күнге тотығып күреңденген,

Ақын жігіт келе ме, жыр өңгерген?!

Көксеңгірдің көдесін бырт-бырт үзіп,

Жайылып жүр торы ат та шідерленген.

Қоныс бар ма жайлаудай, шіркін, жайлы?

Самауырда шай қайнап бұрқылдайды.

Иесінің сезгендей бүкіл ойын,

Жата қалып дәу төбет тың тындайды.

Жан біткеннің жанары нұрлы кілең,

Жайлау жайлы осындай сырды білем.

Ешкім келмей қалса егер мейман болып,

Ай түнейді, түсіп үй түндігінен.

**ҚЫСҚЫ СЕРУЕН**

Жарқабақта түнгі ызғар бар,

Көл бетінде Ай қатқан.

Жалт-жұлт етіп жұлдыз-қарлар,

Жердің бетін жайнатқан.

Баяу жүріп баққа келем,

Онда да алуан сыр ұқтым.

Аппақ әлем – жатқан өлең,

Тылсым дүние – тымық түн.

Екі көзім қарығады,

Алға аттасам, ақ қардан,

Жаным жырдан арылады,

Жүрегімде сақталған.

Күн күмбезге барып қонған,

Шыңға сәуле лақтырып.

Ақ қайың тұр мамық қардан,

Шәлі тартып ақ түбіт.

Еске ауылдың түсті қызы,

Қылығы бар не түрлі.

...Қарға түскен құстың ізі –

Қыстың ізі секілді.

**ҚАРАТЕҢІЗ**

Армысың, Қаратеңіз көзді арбаған,

Көргенде көкейде айтар сөз қалмаған.

Саған да ат суарды-ау бір заманда,

Қаймықпай жер-жаһанды кезген бабам.

Төсіңде кеме жүзді, қайық та өтті,

Құшасың құлашыңды жайып көкті.

Күн сүйген омырауыңа қарап едім,

Көзімнің нұрын толқын шайып кетті.

Қып-қызыл таң атарда құштың жалын,

Үркітіп сол жалынмен құстың бәрін.

Жатасың Күн батарда қан қызыл боп,

Өйткені талай жанның іштің қанын.

Көргенсің талай-талай қанды қырғын,

Куәсі болғаның шын сан дүбірдің.

Естисің даң-дұң үннің жанғырығын,

Дауысы құлағыңда қалды гуннің.

Таулы өлке, қарағайлы, құзды мекен,

Көрмеңіз сондықтан да бізді бөтен.

Беу, теңіз, Мысыр елін билегенде,

Бейбарыс бабам сенде жүзді ме екен.

Шашымды деміңменен желпі күнде,

Кеудемде Тәттімбет-күй шертілуде,

Жағаңда көкірегін толқынға ашып,

Сан ақын жыр оқыды Жер тілінде.

Тоймайды кейде көзім қарап талай,

Төсіңді жалтылдатқан жаратқан-ай!

Күндіз Күн әшекейлеп ажарыңды,

Түн болса айдыныңа қонақтады Ай.

Ұйыған қойныңда – уақыт, нұр – түріңде,

Бар екен қанша маржан жыр түбіңде?!

Сыйғызып сұлулық пен зұлымдықты,

Жатырсың сырыңды айтып су тілінде.

**ШТОРМ**

Тыныш суды құтыртып, көкті де асқақ,

Ай жанарын бұлтпенен өтті жасқап.

Аяқасты соқты да соқыр дауыл,

Астаң-кестең әп-сәтте кетті бастап.

Қап-қара түн тынбастан бастар бүлік,

Қара қолы берместен аспанға ырық.

Жан дауысын шығарып жағалауға,

Толқындарды лақтырды шаштан жұлып.

Бұлт айды бауырына тарта қысып,

Сабырын түнгі дауыл сарқады ішіп.

Қап-қара боп алысты түн мен теңіз,

Екі дүлей жатқандай арпалысып.

Үрей алып қақпасын қойған ашып,

Бұлт та безіп барады, Ай да қашып.

Долы дауыл пәтшағар келді қайдан,

Түн мен теңіз жататын аймаласып.

Тыныштықтың келді де шырқын бұзды,

Суға тыныш жартасты күрт ұрғызды.

Ызы-шумен шошытып ұйқысынан,

Қалғып тұрған орманды бір тұрғызды.

Тап болған қара бұлттың қалыңына,

Түспейді жұлдыздардың жарығы да.

Қашқан Айдың сәулесі түсе қалса,

Толқындар ұқсайды оттың жалынына.

Түсіп қалған секілді кейде торға,

Өкірді алып толқындар, жай жатар ма?

Енді бір сәт дәу теңіз кетеді ұқсап,

Түн бетіне от шашқан айдаһарға.

"Міне, мына менікі күштілік",– деп,

Толқындарды алып түн түсті бүктеп.

Түннің бетін тырнайды Қаратеңіз,

Жанталасып, жармасып ышқынып кеп.

Арпалыста үйренген бақ сынауға,

Толқын біткен ұқсайды бақсыларға.

Түн дауысы күңіреніп естіледі,

Қара аспанға қара су шапшығанда.

Ызалану, долдану – үлесі қүр,

Дауылдың да қатады сілесі бір.

Түн жеңбейді, Теңіз де жеңілмейді –

Тіршіліктің бітіспес күресі бұл.

**\* \* \***

Келеді де ойлар сан қилы,

Шертеді келіп шертілмей жүрген сол

күйді.

Ауыздығымен алысып,

Асау толқындар мөңкиді,

Көбік шашқан көк теңіз

Көкірегімде толқиды.

Теңізім менің секілді бейне жас ғашық,

Әп-сәтте ару-аспанмен кетті астасып.

Екпіндеп толқын екілене соқса жағаны,

Жүгіреді судан тас қашып.

Жүгіреді кеп теңізді қуып жағалай,

Қаптаған қалың қарағай.

Құшамын алып теңізді

Көңілімменен даладай.

Ұшқан бұлбұлдар сол қарағайлардың

әндері,

Бетімнен өпті тау лебі.

Жұтып қойды көк теңіз

Көзімнен ұшқан сәулені...

**\*\*\***

Абхаздың тауы тұлғалы,

Кавказдың қарлы шыңдары.

Әлдилеп ақша бұлттарды

Салып ап алақанына

Ұқсайды Алатауыма.

Қарлығаш ұшып тұсымнан,

Қарағай маңым қаптаған.

Аққұба бір қыз ұшырған

Ақша бұлт сонау аппақ ән.

Табиғат, сонша көркем бе ең?

Сәулесі Күннің көмкерген.

Қарасам, Қаратеңізге,

Қарақат көзім өртенген.

Барады менің ойларым

Ілесіп жалғыз желкенмен...

**\*\*\***

Жауғанда жаңбыр ырысымдай боп,

Шытынайды аспан Богемия шынысындай боп.

Жарқ етті найзағайларым,

Қыпшақтың қылышындай боп.

Аспанның көбесінен сөгіліп кеткен,

Мөлдір тамшылар түседі төгіліп көктен.

Қара бұлт – қара сәйгүлік тауға қонады,

Тұлпарындай Еділ бабамның тер үгіп жеткен.

Тоқтайды сосын сол жаңбыр сіркіреп барып,

Шежіре аспан сақалын сілкілеп қалып.

Бурадай бұлттар үлегін, ботасын ертіп,

Батысқа бара жатады дүркіреп маңып.

Ұмытпайды ұрпақ Отырар, Сауран анасын...

Бермеген бабам ешқашан жауға даласын.

Ойдың жауыны санамда басылып қалды,

Туған жер жатыр паң жұтып саумал ауасын.

...Көз жасы тамды жақпардың,

Құлпырды іші шатқалдың.

Кемпірқосақ та керілді,

Садағындай боп сақтардың.

**МӘСКЕУ ТАҢЫ**

Бастап бір қайталанбас сонатаны,

Сәлден соң бұл қаланың таңы атады.

Уақыттың шетсіз-шексіз мұхитына

Тұншығып түнім батып баратады.

Түн батты, жұлдыз сөнді, Ай қалмады,

Аспанның Ай ғой, шіркін, пайғамбары.

Күтеді Шығыстағы Күннен жарық,

Орыстың мүлгіп тұрған ойлы орманы.

Басылып Құс жолының шаңытқаны,

Оянды тіршіліктің алып таңы.

Келесі түнге дейін қалғып кетті

Мәскеудің қызыл-жасыл жарықтары.

Соғылып шіркеулердің қоңырауы,

Тағы да жалғасады өмір әні.

Айығып бүкіл қала күнәсінен,

Тазарып ақ сәулеге шомылады.

Көрінер таңғы сурет кімге қалай?!

Төгілді төрт тарапқа Күннен арай.

...Адамдар көшелерде топ-тобымен

Асығып бара жатыр түнге қарай.

**ТҮРІК ЕЛІ**

Айым да бір, күнім де бір, Түрік елі,

Ойым да бір, дінім де бір, Түрік елі.

Анамыздың ақ сүтімен дарыған,

Майдақоңыр тілім де бір, Түрік елі.

Бабам да бір, тегім де бір, Түрік елі,

Анам да бір, көңіл де бір, Түрік елі.

Ақша бұлттар ұя салған оюлап,

Ашық, тұнық көгім де бір, Түрік елі.

Құйылатын нұрым да бір, Түрік елі,

Күй ұғатын үнім де бір, Түрік елі.

Мәдинәда – Мұхаммед, Түркістанда – Қожа-Ахмет,

Сыйынатын пірім де бір, Түрік елі.

Салтым да бір, ғұрпым да бір, Түрік елі,

Халқым да бір, жұртым да бір Түрік елі.

Қара көзім, қара шашым, ақ пейілім,

Ішім де бір, сыртымда бір, Түрік елі.

Жырым ба бір,әнімде бір, Түрік елі,

Сырым да бір, тәнім де бір, Түрік елі.

«Бисмиллә», – деп, дастарханнан жайылған

Тататұғын дәмім де бір, Түрік елі.

Көтеретін ұран да бір, Түрік елі,

Сақтап келген мұрам да бір, Түрік елі.

Табынатын тәңіріміз жалғыз-ақ,

Жаттап келген құран да бір, Түрік елі.

Тамылжыған таңым да бір, Түрік елі,

Жадыраған жаным да бір, Түрік елі.

Тамыр тартып ғасырларға, бойда аққан,

Буырқанған қаным да бір, Түрік елі.

Көтерместен көк найзасын, қылышын,

Көгереді, көктейді әлі Шығысым.

Көкке қарап, Айға қарап ұлыған,

Көк бөріні еміп өскен туысым!

**ЫСТАМБУЛ**

Аман шығып кәрі қатты қыстан бір,

Жолым түсіп, келдім саған Ыстамбул.

Баяғыдай шалқып жатыр теңізің

Қиқу салып баяғыдай құстар жүр.

Еуропа Ыстамбулдың бір беті,

Ал Азия бұғазының бір беті.

Қалың мешіт өткен күннің суреті.

Таң алдында азынайды азан сап,

Жалбарынып Мұхаммедтің үмбеті.

Қалың мешіт тас қаланы жаңғыртып,

Сол бір сәтте шағалалар таңда үркіп,

Шаңқылдайды көкке даусын қаңғыртып,

Енді бір сәт ойға шомып қалады,

Ғұсман паша алған мекен қан бүркіп.

Гұсман паша қылышымен тас шапқан,

Жаулап алған Еуропаны аш жатқан.

Византия айырылып, елі оның

Еңірегенде етегін де жас жапқан.

Содан бері бұл Ыстамбул, Ыстамбул,

Соны айтып көк теңізге құстар жүр.

Шағаланың шаңқылымен шабытым,

Кетті оянып, ұшты жүрек қысқан жыр.

Шыныдағы түрік шайы мас қылдың,

Түсті есіме сергелдеңі жас күннің,

Екі құрлық, үш теңізді жалғаған,

Бұғазында жүзіп жүріп Босфордың.

Күн бұлттанса мұнарасы сұрлана,

Күн ашылса мұнарасы нұрлана,

Төрт құлағын төрт мұхитқа қаратып,

Ая София көрінеді бір дара.

Тастіреулер, қамалдар мен қорғандар,

Сонда қанша өліп-өшті армандар.

Түсті есіме даламдағы шаһарлар

Түсті есіме даламдағы балбалдар.

Түсті есіме Күлтегіннің көктасы,

Түсті есіме Білге қаған ноқтасы.

Түсті есіме Шыңғысханға ашпаған

Отырардың отқа оранған қақпасы.

Беу, Ыстамбул қозғап кеттің дертімді,

Көне күмбір көкіректе күй шертілді.

Сен күреспен алынғаның арқылы,

Жағып кеттің намысымды, өртімді.

Өткізгенсің бастан заман күздерін,

Көктемдерден үмітіңді үзбедің.

Тас көшеңнен енді бір сәт ойменен,

Жүрдім іздеп Шәкәрімнің іздерін.

Толқындарды жалдан сүйіп құстар жүр,

Көк аспанда ақша бұлт боп ұшқан жыр.

Көк теңізге арқа сүйеп сен тұрсың,

Көк түріктің бас шаһары Ыстамбул.

**ХАРПУТ ТАС ҚОРҒАНЫ. КӨНЕ ҚАЛА**

Хэттер салған іргетасын тас қорған,

Византия мен Ұрымға болған хас қорған.

Одан кейін Селжуктерден қалған бас қорған,

Мұра боп жеттің бүгінгі күнге Османнан.

Бес өркениет басын қосқан тасыңда,

Сендей қорған сирек мынау ғасырда.

Сенің көне заманнан қалған құмыңның қасында,

Жауһар емес жауһар, асыл емес асыл да.

Өйткені сен біздің дәуірге дейін болғансың,

Жаздарда жайнап, қыстарда тоңғансың.

Күндіз болсын, түн болсын адамдарды күзетіп,

Төңірегіңді тас көздеріңмен шолғансың.

Тұрғындарыңды тас кеудеңмен қорғадың,

Суға батпадың, отқа жанбадың.

Адамзаттың жігері мен намысын бойыңа сіңіріп,

Қорған қаланың қайсарлығын таңдадың.

Тасыңа қарап табамын ерте заманнан дәйекті,

Сенің өр, тәкаппар бейнең санама ой екті.

Тасыңнан жиырма ғасырдан астам Күн сүйді,

Жарыңнан жиырма ғасырдан астам Ай өпті.

Адамзатқа айтып жауыздық пенен ерлікті,

Сен әлі де сақтап тұрсың өрлікті.

Қулық пен сұмдық, сатқындықты да көрсең де,

Насихат етіп ынтымақ пенен бірлікті,

Жиырма ғасырдан астам кештің сен тірлікті.

Отырар, Сауран, Яссыны білесің бе Харпут,

Сақтар, ғұндар, түркілер ұрпағына құлақ түресің бе, Харпут.

Әрбір келген адамды жүрегіңе сақтағаныңдай

Мені де ойыңа алып жүресің бе, Харпут.

Сол үшін қалсын осы жыр есіңде, Харпут.

**ЕВФРАТ ӨЗЕНІ**

Тарихтан сені кім білмейді, Евфрат,

Жағаңа келіп суыңды іштім, Евфрат.

Ғасырлар бойы басталған басыңа келіп,

Күн сүйген бетімді шайдым, Евфрат.

Маңдайымдағы жазуды оқыдың ба, Евфрат,

Қазақ екенімді таныдың ба, Евфрат.

Қылыштай намысымды көрдің бе қайралған,

Жігерімді жаныдың ба, Евфрат.

Жейхун мен Сейхуннан сәлем саған, Евфрат,

Еділ мен Ертістен сәлем саған, Евфрат.

Хвалынның толқындары сәлем жолдады саған,

Аралдың жан дауысын естідің бе, Евфрат.

Менің бабаларымды көргенсің сен Евфрат,

Ауыздығын алғанда атын суарғансың сен, Евфрат.

Солардың жалғасы болып мен саған келгенде,

Көзіңе жас іркіп қуанғансың сен, Евфрат.

Орта ғасырдың ұлы өзенісің сен, Евфрат,

Шығыстың нұрлы бір өзенісің сен, Евфрат.

Мағырып мен Машырықтың тоғысқан кезін,

Соғысқан кезін жазған жыр өзенісің сен, Евфрат.

Төсіңде сөнген көктен талай от құлап,

Бұйра-бұйра боп қоршаған сені көп қырат,

Аспанда ұшып бара жатып та қоштастым сенімен, Евфрат,

Ақ шарбы бұлттан сыйладың сен ақ пырақ.

Ғажайып күш-қуат бердің маған-дағы Евфрат,

Бұлақтарыңды да көрдім сағаңдағы Евфрат,

Адамзаттың мол қуаныш, зор қайғысын жұтып,

Қызарып, қарайып жатыр жағаңдағы топырақ.

Ех, Евфрат, Евфрат!

**ҚИСЫҚ МҰНАРАЛЫ МЕШІТ**

Көрдім селжуқ Сүт қаласын,

Он ғасырдың жұтты ауасын,

Ұлы Жами сені көрдім,

Түріктердің құтханасын.

Ұлы Жами – Ұлы Мешіт,

Он ғасырдың сыры көшіп,

Алдымыздан ашылады

Бір Алланың нұрына есік.

Ұмытылып мың сан қайғы,

Аспанынан нұр саулайды.

Сүт қаласын ақын көрсе,

Сүттей аппақ жыр саулайды.

Бұрын біздер білген бе едік,

Тастан соққан іргең берік.

Қадіріңді сезер сенің,

Халқың күнде жүрген көріп.

Қолбасшылар міндетіне,

Патшалардың құрметіне,

Оқылды сенде дұға, намаз,

Түсірілді құран-хатым,

Мұсылманның үмбетіне.

Құран сүрелері оқылды сенде,

Ғасыр мен ғасыр, жыл мен жыл арасы,

Ай мен ай, күн мен күн арасы.

Әлемдегі жалғыз мешітсің сен,

Қисық біткен мұнарасы.

Шайырлардың шийрларын,

Оқығанда жиылды ағын.

Көрдім сенің аспаныңнан,

Нұры алланың құйылғанын.

Қақпасы ашық хақ жолына,

Адамдардың абзалына.

Бастап тұрған көпірсің сен –

Ақиқаттың ақ жолына.

**КӨНЕ СҮТ ҚАЛАСЫ. ЧУБУК БЕЙ ЕСКЕРТКІШІ**

Сүт қаласы. Ақша бұлты түбіттей,

Ағаштары үкілеген үміттей.

Туын тіккен сонау ерте заманда,

Селжуқтардың қолбасшысы Чубук бей.

Сүт қаласы. Сүттей ұйып тыныштық.

Мешітінде орнап қалған ырыс, құт.

Болмағандай қанды соғыс бұл жерде,

Болмағандай шайқас пенен ұрыс түк.

Сүт қаласы. Өткен талай саңлақ,

Тас босаға, тастан ойған шаңырақ.

Он ғасырлық адамзаттың тарихын,

Көтеріп тұр тас жонына салып ап.

Орта ғасыр. Византия даласын,

Тигр менен Евфраттың арасын,

Жаулап алып патшалығын орнатқан,

Көрдім бүгін Чубук бейдің моласын.

Тасқа айналған Чубук патша ойланып,

Сүт қаласы. Тұрады оны ойға алып,

...Қамсыз, мұңсыз бір көк торғай ұшып жүр,

Чубук бейдің ескерткішін айналып...

**ТҮРКИЯДАҒЫ ШЫҢҒЫС АЙТМАТОВ САЯБАҒЫНДА**

Шыңғыс аға, көрдім сенің даңқыңды,

Хазар көлінің жағасында

Шабыттың шағалалары шарқ ұрды.

Сабырлы, салмақты үніңмен

Ақылға, парасатқа шақырдың халқыңды.

Ерекше жарқырап атып қала таңы да,

Даусыңнан дүр сілкінді қара талы да.

Аялады сені, мың мәрте қайталап атыңды,

Бүкіл түрік салды сені алақанына.

Айтматов деп Ай қонып аспанына,

Айтматов деп оянды дала тағы да.

Ақиқатын адамзаттың бар ащы,

Жайып салып жан-дүниеммен жарасшы.

Сенің саябағыңда,

“Шыра шынар болсын!” – деді,

“Шымшық ұлар болсын!” – деді манасшы.

Қатты ұнады сізге сонда сол бір сөз,

Бабалардан бізге жеткен мөлдір сөз.

Түсті есіңе Ыстықкөлдің жағасы,

Түсті есіңе көлде жүзген Ақ кеме,

Арман қуған түсті есіңе өндір кез.

Шыңғыс аға, неткен мұзарт, кең едің,

Шайырларға шабыт беріп, демедің,

Ұлы Абай мен Мұхтар туған киелі

Шыңғыстаудан келген інің мен едім.

Евфратта Ақ кеме боп жүзді-ай кеп,

Менің-дағы ақ желкенді өлеңім.

Шыңғыс аға,

Адамзаттың Айтматовы атанып

Күллі халық құрметіне бөлендің.

Қаламыңның ләззатына кенелдің.

Жана берсін бақ жұлдызың жан аға,

Қақ төрінен орын алып әлемнің!

**АНАДОЛЫДАҒЫ ЖЫР КЕШІ**

*(Түрік ақыны Яқуп Делимероғлыға)*

Ай көрініп ар жағынан бұлттың,

Өлең кеші. Алуан-алуан сыр ұқтым.

Түрлі-түрлі мақамменен төгілтіп,

Ақындары жыр оқиды түріктің.

Қалың қауым мың серпіліп, мың түлеп,

Өлеңіңе қол соғады дүркіреп,

Жанарыңнан найзағайлар жарқылдап,

Жыр оқисың сонда күндей күркіреп.

Қорқыт атам десең бәрі табынар,

Иассауидың хикметтерін сағынар.

Әкімдері ақынына бас иген

Түріктердің маңдайының бағы бар.

Шайырлары ақ қанатты күліктер,

Арғымағын шабытыңның мініп көр.

Абай атын естігенде тік тұрып,

Мағжан жырын жатқа оқиды түріктер.

...Бір екенін тамырымыз, түбіміз,

Бір екенін дініміз бен тіліміз

Түрік баурым, түсінеміз айтпай-ақ,

Сен екеуміз бірімізге біріміз.

**ЕЛАЗЫҒ ШАҺАРЫ**

Көне заман күмбірі Елазығым,

Атажұрттан әкелдім дала жырын.

Ғасырлардың сүңгітті тереңіне,

Сенде тауып, сенде алған жан азығым.

Қызыл туда туған Ай жеке көрдім,

Сенде лаулап жанады оты өлеңнің,

Сексеуілдей қыздырған сезімімді.

Сеніміңді қалайша көтеремін.

Бәйіттердің мекені ғазалдардың,

Дертін, мұңын, қайғысын жазар жанның.

Жүрегімді өртеді қарағанда,

Шоқтай жанған жанары гөзалдардың.

Жырға өртеніп өзім де баратамын,

Тамырының солқылын таратамын,

Қысып тұрып, сезініп жас түріктің

Жырға соғып қызарған алақанын.

Неткен ынта бар сенде нұрға деген,

Неткен ықлас бар сенде жырға деген,

Гөзал қыздың көзіне жас іркілді,

Сыңғырлатып төгілсе сырғалы өлең.

Неше алуан сұлудың қылықтары,

Сұлулықпен жанымды сырықтады.

Сені көріп теңіздей буырқанды,

Менің-дағы бойымда түрік қаны.

Елазығым, сені сан аралармын,

Қалың ойдың ішіне қамалармын.

Әзірше қош, өлеңнің әз шаһары,

Алла жазса, мен саған оралармын.

**БАЛҚАН ТАУ**

*“...Балқан, Балқан, Балқан тау,*

*Ол да біздің барған тау.”*

Иығына асыла,

Жатқан бұлт тау шашы ма?!

Шығып біздер келеміз

Балқан таудың басына.

Сайларына бұлт қонған,

Ойларына жұрт қонған.

Тау, тау және тау, тау, тау,

Басқа дүние сырт қалған.

Таулы, таулы, таулы орман,

Табанында қар қалған.

Көз тұнады көк өрім,

Сырға таққан баулардан.

Күн күледі заңғардан,

Су ағады аңғардан.

Талдарының басына

Бұлбұл болып ән қонған.

Тарих иығын талдырған,

Тау шығады алдымнан.

Орман қуат алады

Таудан аққан қарғыннан.

Таудан аққан арықтар,

Мөлт-мөлт етіп ағып қал.

Таудың басын қымтайды,

Әппақ ұлпа мамық қар.

Таудың көлі жайнайды,

Күн сәулесі ойнайды.

Қалың жыныс, ну ағаш,

Көздің нұрын байлайды.

Сенде ат та, атақ бар,

Таңнан өрген шапақ бар.

Қолтығы кең, бойы асқақ,

Неткен таусың тәкаппар.

Беу, Балқан тау, абыз тау,

Шежіреңді ағыз тау.

Көне грек заманын

Көзбен көрген аңыз тау.

Қан төккенде тар жалған,

Қаймықпадың қанжардан.

Қаталдық та бар сенде,

Қабағыңнан қар жауған.

Оң жағымнан сыр төктің,

Сол жағымнан жыр төктің.

Күбірлейсің алдымнан,

Сыбырлайсың артымнан.

Құз қуалап жолдарың,

Жар жағалап тартылған.

Бүлк-бүлк еміп төсіңді

Ақ бұлақтар алқынған.

Жылылық та бар сенде

Мейірім төккен зор тұлғаң.

Бұлттар қалғып көше алмай,

Ойға құшақ ашардай.

Басым қатып отырмын,

Жұмбағыңды шеше алмай.

Қайдан келдің демессің,

Шыңың көкке теңессін!

Бабам көрген, Балқан тау,

Маған бөтен емессің.

# **ОХРИД КӨЛІ \***

Кемелер тұр желкендері желбіреп,

Күннің көзі сүйеді оны елжіреп.

Толқиды көл кең арнасын толтырып,

Көк аспанның айнасындай мөлдіреп.

Ауды тартып, қармақ салып көк тер боп,

Балықшылар жағажайды кетті өрлеп.

Көкірегін маздап жанған от кернеп,

Көл қарайды қиығымен көзінің,

Македон қыз жанарындай көкпеңбек.

Қара жердің сөгілгендей көбесі,

Көрінеді өткен күннің елесі.

Еуропаның төсіндегі ең үлкен

Тұщы сулы таңғажайып көл осы.

Көл сыр шашып, мен де ойымды ақтарам,

Күн аунаса айдынынан от табам.

Ескендірге ғашық болған сұлудың

Жанарының жарқылы ма деп қалам.

Көлде шанақ болатынын кім білген,

Көне заман күй шертеді күмбірмен.

Менің мөлдір Байқалыммен тамырлас,

Охридтің жағасында тұрмын мен.

Саф ауамен кеуде керіп тынықтық,

Тұщы көлден алуан-алуан сыр ұқтық.

Жердің көкке ғашықтығын жеткізген,

Қасиетіңнен айналайын, тұнықтық.

**\***Охрид – Македония мен Албания шекарасында орналасқан, Еуропадағы ең үлкен тұщы сулы көл.

**ПАРИЖДЕ ӨЛГЕН БЕЛГІСІЗ ҚАЗАҚ**

**ТУРАЛЫ РЕКВИЕМ**

*1948 жылы Парижде Сена өзенінің бойындағы*

*суық тас көпірдің қасынан белгісіз адамның*

*мәйіті табылады. Оның қойын қалтасынан бір*

*парақ қағазға жазылған осы хат қана шыққан.*

*Соны оқып, оның Қазақ екеніне көз жеткіздік, -*

*дейді Стамбул қаласында тұратын қандасымыз*

*Қызырбек Қайратолла. Ол хатта былай жазылған:*

***«Бір күннің я таңында, я түсінде, я кешінде,***

***Сен Сена өзенінің бойында өлесің.***

***Өлігің табылады. Кім жерлейді? Қайда қояды?***

***Мен бейшараны қоқыс сияқты***

***шұңқырға тастай салады.***

***...Сенің Кім екендігіңді кім білсін!***

***Арыс бойында Ақбоз аттың құлағында ойнағаныңды,***

***Ақ үй, Ақ жайнамазда құдай үшін қол***

***жайған кешегіңді кім білсін!»***

Көне Париж. Бұл қала не көрмеген,

Аты шыққан ғажайып өнерменен.

Парижды емес таңдар ем Алматыны

Қайта тусам өмірге егер де мен.

Париждейін сән шаһар әлемде аз-ақ,

Көрмесең де туады өлең ғажап.

«Кісі елінде сұлтан боп жүргеніңше,

Өз еліңде ұлтан бол!» - деген қазақ.

...Тағдыры бар әркімнің бірақ, бірақ,

Елді сүю бәрінен қуаттырақ.

Парижде өлген қазақтың хатын оқып,

Болып отыр жүрегім құрақ-құрақ.

Жер айналып мәңгілік аспан көшкен,

Тағдыры бар әркімнің бастан кешкен,

Парижде өлген қазақтың сөзі жетіп,

Болып отыр жан-дүнием астан-кестең.

Таяқ жедік момындық, жуастықтан.

Аз ба қазақ елінен жырақ шыққан.

Бәлкім аштық, кінәлі, бәлкім соғыс,

Еуропадан сол қазақ бір-ақ шыққан.

...Айналысып әр кәсіп, әр шаруамен,

Өмір сүрді ол, сабылып сарсаңменен.

Дүниенің төрінде жүрсе-дағы,

Туған жерді өтті ол аңсауменен.

Абыр-сабыр, күйкі өмір – қала заңы,

Дархан болды қазақтың дала жаны.

Тамақ табу, ұйықтау - әркімге тән,

Қиын екен бәрінен жан азабы.

Оңашада самғатып алысқа ойын,

Бір ғаламат кернеді ағыс бойын.

Сена өзенін жағалап келе жатып,

Сағынды ол өзі өскен Арыс бойын.

Ақ жайнамаз. Ақ боз үй. Сағым дала.

Көзін жұмса ілесіп ағынға да.

Арыс бойын думанға бөлеуші еді,

Қара сирақ шулаған қалың бала.

Елестердің жылынып шуағында,

Оқып жүрді ол ұмытпай құранын да.

Түсті есіне бәйгеге шапқан кезі –

Ақ боз аттың ойнаған құлағында.

Елеспенен оянып таңдарда да,

Қыран-қиял самғады заңғарға да.

Көзін ашса – бөтен жұрт, жалған қала,

Көзін жұмса – қазақтар, арман дала.

Жаңбырымен сабалап ұрынды күз,

Ішті шарап. Ішетін бұрын қымыз.

Көзін ашса – тас көше, тас дуалдар,

Көзін жұмса – тұлымды ұл, бұрымды қыз.

Елге жетсе, шіркін-ай, бар тілегі.

Соны ойласа ес жиып, серпіледі.

Көзін ашса – ағылған машиналар,

Көзін жұмса домбыра шертіледі.

Бірақ бәрі кеш болды. Бекер бәрі.

Өткелінен өмірдің өте алмады.

Маңдайына жазғаны – жырақта өлу.

Арманына сол қазақ жете алмады.

Ішқұса боп шараптан ұрттап алды,

Күбірледі: «Бәрі ата-жұртта қалды.

Тағдыр жазған шеңгелден шыға алмастан,

Қанша қазақ сүйегі сыртта қалды».

Дүниенің төнсе де бар ажалы,

Хатпен жетер халқына жан азабы.

Туған жерге жазды да сағынышын,

Өзіне-өзі шығарды ол жаназаны.

...Өртенемін, өксимін, жанамын мен,

Ұшып жетті сол бір хат қара күннен.

Қабіріне белгісіз сол Қазақтың,

Осы өлеңмен топырақ саламын мен.

**САҒЫНЫШ**

*Дүниежүзі қазақтарының бірінші құрылтайына*

*келген түркиялық қандасымыздың ұшақтан*

*түскеннен* *кейін,туған жер топырағын*

*сүйгенін көргендегі ой.*

Беу, қартым, туған елге бағыт алған,

Естіліп "Ақтабанның..." әні талған.

Отырсың тізе бүгіп, сүйіп жерді,

Қасиетті ата-баба қаны тамған.

Күн де өткен көк найзаның ұшында ағып,

Арманың – өңің болды, түсің қалып.

Тәу етіп, тағзым етіп, сүйесің кеп,

Сағынған топырағыңды құшырланып.

Зіл-батпан, арыл бүгін қайғы-мұңнан.

Құшағын кең жазира жайды қырдан.

Үркіткен сені "Алқакөл сұламада",

Үріккен аққуымсың айдыныңнан.

Жағаның қала алмастан қармап талын,

Кеткен-ді бастан ұшып бар бақтарың.

Жаралдың жаратқанның өзі жар боп.

Оралдың қолдап бүгін аруақтарың!

Беу, қартым, сырларыңды жазам біліп,

Билігін бишік алып тажал құрып,

Ішінде сен де кеттің, көппен бірге,

Үдере көшті халқың, ажал қуып.

Шың барды, Тибет асты, Машын барды,

Тарыдай кім елейді шашылғанды.

Табанды бейнет тіліп қайда барса,

Ажалдың қанды есігі ашылған-ды.

Көз жасы көшкен елдің тыйылмады,

Бір ғана Алла болды – сыйынғаны.

Қаншама қандасыма туған жердің,

Бір уыс топырағы бұйырмады.

Ақыры Қырым барды, Ұрым барды,

Қатары сиреп көштің жырымдалды.

Тамырлас түрік еліне жеткен кезде,

Мыңыңнан – көзі тірі бірің қалды.

Сол бірдің бірі екенсің, сағынышым,

Нұр қалған жанарыңда халық үшін.

Көргенде туған жерді сүйгеніңді

Барады жан ауырып, жанып ішім.

Тұрсың сен көкірегіңді кәусарға ашып,

Керілген кең далаңда ән сал ғашық.

Тағдырдың тауқыметін тартпағанда,

Жүрмес пе ең туған жерде алшаң басып.

Талай ел паналатты болса да жат,

Шеккізді тағдыр саған қаншама азап.

Отаннан ұлтарақтай жер бұйырмай,

Шалғайда өтті өмірден қанша қазақ.

Кел, қартым, немереңді тербетемін,

Тамызсын мынау туған жерге терін.

Сағыныш деген сезім бар болса егер,

Көрдім мен шын сағыныш сенде екенін.

**ҚАЗАҚ-ҚЫРҒЫЗ БІР ТУҒАН**

Азаттыққа ұмтылған,

Жанарына нұр тұнған.

Алатауды тел емген

Қазақ-қырғыз бір туған!

Сай-саласы гүл тұнған,

Тау, орманы құлпырған.

Қобыланды мен Манасты

Оқып батыр ұл туған.

Қазақ-қырғыз бір туған!

Күлтегін мен Тоныкөк,

Қара тастан сауған сөз.

Баласағұн, Фараби

Бабалардан қалған сөз.

Абай менен Тоқтағұл,

Шың басына қонған сөз.

Жамбыл менен Османқұл,

Нөсер болып жауған сөз.

Мұхтар менен Шыңғыс боп

Әлем мейірі қанған сөз.

Сөздің білген қадірін

Қазақ-қырғыз бір туған!

Әніміз де мол мұра,

Күйіміз де мол мұра.

Егіз елдің аспабы

Қомуз бенен домбыра.

Қазақ-қырғыз бір туған!

Бірдей біздің тіліміз,

Бірдей біздің дініміз.

Бірге естіліп үніміз

Төгіледі жырымыз.

Айтылады ырымыз.

Бірге туды жарқырап,

Тәуелсіздік күніміз.

Қазақ-қырғыз бір туған!

**АШХАБАТ ӘСЕРЛЕРІ**

Мынау шаһар ертегідей

әдемі ғой әдемі,

Анау гүлдер Әндәліптің

өлеңі ғой өлеңі.

Мынау шаһар бақтай әсем

жайнады ғой жайнады,

Атқан таң да Мақтұмқұлы

ойлары ғой ойлары.

Түрікменнің бағы осында

орнады ғой орнады,

Шыққан Күн де Оғыз ханның

арманы ғой арманы.

Селжук сұлтан оғыздардың

абызы ғой абызы,

Ғасырларды көктеп өткен

Қорқыт баба қобызы.

Құм үстінде мәрмәр үйлер

шағылысқан күнменен,

Бұрымды ару кездесуге

алып ұшқан кімменен.

Бір шайыр қыз қошық айтты

жүрегінен гүл ұшып,

Алып Байрақ төңірегінде

алып қыран жүр ұшып.

Болашаққа кіл назбедеу

аттар шауып барады,

Көздерінде жарқ-жұрқ еткен

оттар жанып барады.

Сол аттарда құмдай ыстық

түрікменнің қаны бар.

Сол оттарда шыңдай асқақ

түрікменнің жаны бар.

**ТҮРІКМЕН ҚАРТТЫҢ ЖАНАРЫНЫҢ ІШІНДЕГІ ӨЛЕҢ**

Бақтағы ағаш басынан алма

үзілейін деп тұр ғой,

Кірпіктерге тамшы жастар

тізілейін деп тұр ғой.

Жұдырықтай ет-жүрегім

езілейін деп тұр ғой,

Түнгі аспанның түбінде жұлдыз

көз ілейін деп тұр ғой.

Қорадағы азбан сиыр

азынайын деп тұр ғой,

Маңдайдағы көп әжімім

жазылайын деп тұр ғой.

Биік таулар сеңсеңдерін

аттатамын деп тұр ғой,

Иегім де кемсеңдеуін

тоқтатамын деп тұр ғой.

Персияның пері желі

еспей қалам деп тұр ғой,

Қарақұмның қалың құмы

көшпей қалам деп тұр ғой.

Алтын күн де асыл нұрын

шашпай қалам деп тұр ғой,

Алла менің қос көзімді

ашпай қалам деп тұр ғой.

Бір алапат тас төбемнен

ұрып қалам деп тұр ғой.

Иығыма Ай қонақтап

тұрып қалам деп тұр ғой.

Дүние – ағаштан алма – басым

үзілейін деп тұр ғой,

Кірпігіңде моншақ – жасың

тізілейін деп тұр ғой...

**1991**

Мың тоғыз жүз тоқсан бір –

Бабама болған арман жыл,

Басыма бақыт қонған жыл.

Қазақтың көкте жұлдызы

Жарқырап тұрып жанған жыл.

Мың тоғыз жүз тоқсан бір –

Қуаныштан көз жас тамған жыл,

Шаттыққа кеудем толған жыл.

Өз тізгінін өз елім

Қолына берік алған жыл.

Мың тоғыз жүз тоқсан бір –

Бодандық артта қалған жыл,

Бостандық елім алған жыл.

Іргесі бүтін, Тәуелсіз

Қазақстан болған жыл.

Мың тоғыз жүз тоқсан бір –

Қарыздармын мәңгі саған да,

Жыл сайын артар бағаң да.

Күміспен құйыл жадыма,

Алтынмен жазыл санамда.

Мың тоғыз жүз тоқсан бір –

Қорқыта алмас сен барда,

Қытайдың қайыс ноқтасы,

Орыстың темір ноқтасы.

Ашылған сенсің алдымнан

Еркіндіктің емен қақпасы.

Мың тоғыз жүз тоқсан бір –

Мойныма таққан тұмарым,

Қойныма тыққан құраным.

Аңсады сені мың күйім,

Арналды саған мың әнім.

Себілген Айдан нұр ағын,

Төгілген Күннен шуағым.

Сөндіре көрме, құдірет,

Азаттығымның шырағын.

Тіл–көзден сақта, тәңірім,

Тәуелсіздіктің пырағын.

# **АЛТАЙ**

Әр үйге өр Алтайдың құты келіп,

Бәйгеде атымызды үкіледік.

Шомылып Ерке Ертістің толқынына,

Алтайдың өстік біздер сүтін еміп.

Кеудесін кербұғыдай керген Алтай,

Жау шапса, айбарымен жеңген Алтай,

Батырдай дулығалы төнген Алтай.

Ағу Алтын йышым – Алтын тауым

Күлтегін, Тоныкөкті көрген Алтай.

Беу, Алтай, бабалардан қалған Алтай,

Қазаққа алтын бесік болған Алтай,

Қиын кезде шығарып салған Алтай

Азат күнде қарсылап алған Алтай.

Самырсын , қарағайлы, сырғалы Алтай,

Жидегі орманында тұнған Алтай.

Кеудесін оққа төсеп бір заманда,

Қазаққа қалқан болып тұрған Алтай.

Жоқ кезде қайыңын да сауған Алтай,

Оқ болып ата жауға жауған Алтай

Ағылған эшелонға тиеліп-ап,

Соғысқа қару болып барған Алтай.

Көрмеген әрбір жанға арман Алтай,

Биікте бақ жұлдызы жанған Алтай,

Қорғасын, мыс пен мырыш, алтын-күміс

Қойны-қоншы бай кенге толған Алтай.

Еліне бауырында өскен сенген Алтай,

Тағдырдың салғанына көнген Алтай,

Таусылмас қазына етіп, нәсіп етіп,

Құдайым қазағыма берген Алтай.

Қар басын ақ сәлде бұлт шалған Алтай,

Құзына Ақиығы қонған Алтай.

Бейуақ мұзарт басын мұнар басып,

Кейуақ қалың ойға шомған Алтай.

Жасанған сәукелелі сұлу Алтай,

Төгесің жарық Алтай, жылу Алтай.

Аузыма асыл сөзді сен сыйладың

Ешқашан таусылмайтын жырым Алтай.

Сенде бар тілім, ділім, салтым Алтай,

Ұлтымның алтын тәжі - Алтын Алтай.

Мәңгілік қазақ саған қорған болып,

Қорған боп сен тұра бер халқыма, Алтай.

**ӨСКЕМЕН**

Өскемен сәнді қалам, жасыл қалам,

Өзіңмен жарқырайды асыл далам.

Алтайдың құзды, шыңды, шатқалында

Қаншама құпияң бар ашылмаған.

Төсіңе ырыздығын төгіпті аспан,

Торқаңда бұғы жусап, елік қашқан.

Саянмен Сарыарқамен қол ұстасып,

Көркіңе Алтай тауы көрік қосқан.

Жан-жақтан құйған судан жал құралып,

Іргеңде Ертіс жатыр шалқып ағып.

Қаба,Қалжыр, Күршімнен, Бұқтырмадан,

Нарыннан, Үлбі, Үбіден толқын алып.

Өскемен шығыстағы босағамдай,

Тұлғаңды асыл тастан қашағандай,

Кестесін бір кездері саған келіп,

Менделеев өзіңде жасағандай.

Өскемен кенді қалам, ырысты өңір,

Құйылған пештерінде құрыш темір.

Балқыған қорғасын, мыс, мырыш небір.

Елімнің байлығына байлық қосқан

Сендегі қалайы, алтын, күміс, көмір.

Бір кезде ат, түйемен көшкен елім,

Металды түрлі-түсті дестеледің.

Соғып тұр сенде ғасыр сом жүрегі

Өскелең ұрпақ өскен Өскеменім.

**Ақсу-Аюлы**

Ақсу-Аюлы, Ақсу-Аюлы,

Менің көзімдей тапшы мойылды.

Көрпеңді төсеп күтіп ал мені

Қызыл-жасылды, көкшіл оюлы.

Баладым ылғи елімді ойлыға,

Атадан қалған жерің – бай мұра

Шер тарқатайын бір, құшағыңа алшы,

Шертпе күй тартқан Шерубай Нұра.

Бұлақтары аққан шағылып Айға,

Қуат бітірген сағымы бойға.

Айналған менің сағынышыма,

Бұғылы қайда, Тағылы қайда.

Көз жасын бұлттар бүркіп бір ойға,

Киіктеріңді үркітті қайда.

Төбемді көкке жеткізіп тұрған,

Беу, Нілді қайда, Бүркітті қайда.

Айдында ақ өлең қалқытып едік,

Сүйегін жұрттың балқытып едік.

Бозбала Абайға батасын берген

Жақсы Жәкеңнің сарқыты ма едік.

Дауды тілменен шешкен ел едік,

Кеңгірді бойлап көшкен ел едік.

Шортанбай бабам қалдырған сөздің,

Уызына жарып өскен ел едік.

Көруге келдім, дала төріңді,

Қырық мың жылқы қара көрінді,

Су ішкен кезде лайланбаған

Аюлы менен Қаракөліңді,

Көруге келдім, дала төріңді.

Бұлғын кешім-ай, кәмшат таңым-ай,

Домбыра –далам, аңсатқаның- ай.

Тәттімбет, Тоқа, Қыздарбектердің,

Шертеді самал саусақтарындай.

Ішінен шығып шытырман елдің,

Ырысын іштім, құтын да көрдім.

Кенесарының қайқы қылышы

Осқан ауаны жұтуға келдім.

Қалың қазақтың жебесін көрдім,

Қамшыдай жырды белесіңде өрдім.

Бектау атадан асқан кезімде

Наурызбай батыр елесін көрдім.

Ұйысқан тоғай еркін жасақтай,

Көлге күй толған көркін босатпай.

Асылғым келді мойныңа далам,

Жаңбырдан соңғы кемпірқосақтай.

**АБАЙДЫҢ ҚАСҚАБҰЛАҒЫ**

Абайдың Қасқабұлағы

Сағасы інжу-маржаннан

Жағасы жасыл пүліштен,

Тамшысы алтын, күмістен,

Жапырақ сүйген бетіңнен

Суыңнан сұлу гүл ішкен.

Абайдың Қасқабұлағы

Елімді қорғар қылыш па ең?

Жеріме біткен ырыс па ең?!

Ай сүйіп асыл ерніңнен,

Күлімдеп келіп Күн ішкен.

Абайдың Қасқабұлағы,

Ағасың асқақ тыныспен,

Шайырсың дәйім жыры үстем,

Батыспен байтақ тілдестің,

Шүғыласын шашқан Шығыспен.

Абайдың Қасқабұлағы,

Тұлпарлар тоқтап су ішкен.

Тұлпардай сен кең тынысты ең.

Етбеттеп жатып жағаңда,

Бала Абай сенен су ішкен.

Абайдың Қасқабұлағы,

Ұлы Ақын мұңын бөліскен,

Сөйлеспей жақын туыспен.

Іштегі өртін сөндіріп,

Дана Абай сенен су ішкен.

Абайдың Қасқабұлағы,

Қазағым атын қойған су,

Әлемге атын жайған су.

Шақпаққа бара жатқанда,

Шәкәрім бетін шайған су.

Абайдың Қасқабұлағы,

Әуелеп шабыт қуған су.

Әуезов үні туған су,

Бетінде кілкіп қаймағы

Мұқаңның сөзі тұнған су.

Абайдың Қасқабұлағы,

Халқымның аққан жыр-әні,

Көрмедім сендей тұманы,

Жағаңда сенің киелім,

Ұлылар ғана туады.

Абайдың Қасқабұлағы,

Қырық өрім таспа бұлағы,

Аспанның аспа бұлағы.

Отыз жыл ойран салса да,

Қырық жыл қырғын болса да,

Мөлдіреп жатыр суы әлі.

Абайдың Қасқабұлағы!!!

**АҚИЫҚ**

*Сүйінбай Аронұлының рухына*

Судан шыққан сүйрігім,

Желден озған жүйрігім.

Қызыл түлкі сөз ілген

Ақ қанатты тұйғыным.

Еліне бөліп әперген,

Тәңірдің берген сыйлығын.

Халқымен бірге көтерген,

Алланың салған бұйрығын.

Інжу-маржан жырымен

Жадында қалған милының,

Сүйінбай бабам тойында

Көмейіме қуат бер, Айым!

Көкейіме шуақ құй, Күнім!

...Ұясынан ұшқан торғайдай

Шырылдап туған өлеңім.

Сурет салып сөзімнен

Кестелеп бүгін өремін.

Сүйінбай ақын тұлғасын,

Сыйынып, сомдап беремін.

Бөрілі байрақ қолға алып,

Бөрідей жортқан ер едің.

Туғаныңа тұп-тура.

Жүз тоқсан жыл толғанда

Құлының болып желемін.

“Сүйекем!” деп сөйлейді

Жайқалған жасыл желегің.

Көк туымды көтеріп

Көгеріп, көктеп келемін.

...Дүрмекке түскен дүр, бабам,

Қатағанмен айтыста

Тұтастығын қазақтың

Ту еткен ақын сен едің!

Көзінде қалдың адамның,

Өзінде қалдың заманның.

Айтысқа шықсаң арындап

Қырандай көктен қадалдың.

Бүркіттей кейде шүйілдің,

Лашындай лезде түйілдің.

Найзағай болып жарқылдап,

Нөсер боп бірде құйылдың.

...Ақынбектің асында,

Ақындығың білінген.

Аузына елдің ақын боп

Жиырма бір жаста ілінген

Асыл туған, Сүйекем!

Ою ойдың тіліңмен,

Ояттың бұлбұл үніңмен.

Қазақ-қырғыз айналған

Қызыр қонған түріңнен.

Қарсы шыққан ақынның

Тізесі бірден бүгілген.

От шашқан алмас сөзіңе

Тезек төре жүгінген.

Сүйінбай келе жатыр! – деп,

Үлкен де, кіші жүгірген.

Алатаудай асқақ көріндің

Кешегі мен бүгіннен.

...Заманының өзінде

Жайылған аты Алашқа.

Қызылжар мен Семейге,

Сырдария, Таласқа.

Ақиықтың дабысын

Еділ, Жайық екі су,

Тыңдап аққан Жетісу.

Баянауыл, Шыңғыстау,

Қазығұрт пен Маңғыстау.

Арқа, Алтай, Ұлытау,

Құлақ асқан Қаратау.

Сол таулардың ішінде

Сүйекеңнің сеңгірі

Күнді сүйген дара тау,

Айды өпкен дара тау.

Сондықтан ба, әйтеуір,

Сүйекеңнің жырларын,

Таудан аққан арқырап

Тас бұлақтан естідім.

Жағадағы балауса,

Жас құрақтан естідім.

Бұғымүйіз, Бесмойнақ

Гүлдері тұр жатқа айтып,

Өсіріпті шыңның басына

Шынар етіп қасқайтып.

Қанша өзен ақса да,

Қаншама жел соқса да,

Қаншама күн батса да,

Қаншама таң атса да.

Қазақы жырдың төрінде

Сүйінбай ақын – Алатау.

Оқысаң жүрек селт етер,

Жансыз жартас селк етер,

Түңлігі желп-желп, желп етер,

Жайлауына өлеңнің

Сүйекең тіккен Ақ отау...

**ЖАМБЫЛ**

Бар қазақ сырын төккен

бабам Жамбыл,

Даламның жырын төккен

данам Жамбыл.

Өлеңнің бір ғасырлық

бәйгесінде,

Аты озып бұрын келген

дарам Жамбыл.

Басыңа тағзым етіп,

барам Жамбыл,

Саф ауа, сәруар сезім

санам Жамбыл.

Қаптаған қырларымның

қызғалдағын,

Көктемде тербететін

самал Жамбыл.

Өткенде Алғадайдай

балаң Жамбыл,

Жазылмай жүректегі

жараң Жамбыл.

Ленинград жат қолында

қалған кезде,

Өлеңі болған жауға

қамал Жамбыл.

Домбыраң қолымызға

қонар Жамбыл,

Мол мұраң құшағына

алар Жамбыл.

Жақындап Алатаудай

көрінесің,

Алыстап кеткен сайын

араң Жамбыл.

Бұл күнде ауыл Жамбыл,

қалам Жамбыл,

Көгімде жұлдыз болып

жанар Жамбыл.

«Сұраншы», «Саурықтарды»

жырлағанда,

Күркіреп тау суындай

ағар Жамбыл.

«Ерназар», «Бекетті» де

өрген Жамбыл,

Жыр төксе жауар бұлттай

төнген Жамбыл.

Дүниеге қыстың соңғы

күні туып,

Көктемді алып бізге

келген Жамбыл.

Бұзылмай бізге жетті

хатың Жамбыл.

Өшпейді Қазақ барда

атың Жамбыл.

Жолбарыс киеңменен

желеп-жебеп,

Қолдай бер, ұрпағыңды,

ақын Жамбыл!

**ҚОҢЫР**

*М О.Әуезовке*

Ауыздығын арғымақ аттар шайнап,

Жанды менің даламда от қанша әйбат!

Елге бардым, Мұхаңның ізін көрдім,

Қаншама жыл өтсе де жатқан сайрап.

Жатыр ізі Семейдің қаласында,

Сарыарқаның сарыжон даласында.

Ақ шағала ойы жүр Әуезовтің,

Еркін аққан Ертістің жағасында.

Балаң даусы аралап Бөріліні,

Семейтауда жүр оның сері күні,

Шыңғыстаудың Күн болып аспанында

Естіледі Мұхаңның еріп үні.

Талай аңыз айтылған ала-қашпа,

Не көрмеді далиған дала қасқа!

Мұхаң кеткен тірілтіп, кәрі жолды,

Тіл бітіріп кеткен ол қара тасқа.

Қарсы аққан жел Абайдың жырын айтып,

Қарауылдың азайған суы қайтып.

Күшікбайдың асуы түксиеді,

Ғазизаның ғаламға мұңын айтып.

Ақшоқыда тұр Зере әже қосы,

Абай атын суарған өзен осы.

Әйгерімнің әуезді әні сіңген

Әлемге әйгі "Шілікті кезең" осы.

Бір құдірет шығарып таудың есін,

Жаңғыртады өмірдің мәңгі көшін.

Жеткізеді Орданың жартастары,

Абай менен Ерболдың әңгімесін.

Осы дала шертетін шежірең шын,

Жидебайды көненің көзі дерсің.

Күзетшідей өңірді шолып тұрған,

Қарауылтөбе – Қүнанбай қажы дерсің.

Еске салып өткеннің есімін кей,

Қыстауларда жанады от өшірілмей.

Еңлік пенен Кебектің үйтасы тұр,

Махаббаттың мәңгілік бесігіндей.

Ұлы дала куәсі ел тартысының,

Жатыр жанын жасырып сан кісінің.

Түйеөркештен сылдыры естіледі,

Бір кездегі Тоғжанның шолпысының.

Дегелең, Мыржық пенен Шұнай тауы,

Бәрі де Мұхаң болып сыр айтады.

Санаңда сағым қуып жарысады

Бір ойды алмастырып бір ой тағы.

Қына басқан әрбір тас, селдір тоғай,

Ағып жатыр бастаулар мөлдір талай.

Бәрін кеткен тірілтіп ұлы Мұхаң,

Түн ішінде жартасты жаңғыртады Ай.

Ақ селеуі бас изеп, жусаны аңқып,

Ақша бұлты аспанда қуша қалқып,

Абай әнін шырқайды бүкіл дала.

Сол әуенге жан-дүниең тұрса балқып.

Үйретпеген ұлы Абай күштеп нақыл,

Жылдар бойы жырлары үстепті ақыл.

Сыбырынан Мұхаңның дала оянған

Ойқұдықта қойылып спектакль.

Ақбайталда тас шошып, шың шыңғырып,

Ақиқатты ашуға құлшынды үміт.

Қодар менен Қамқаның атын айтып,

Қарашоқы жеке тұр бір сыр бүгіп.

Кәрі Шыңғыс жанарын жасқа бұлап,

Жақпар тасты баурына басты аңырап...

Бала Мұхтар сан рет бетін шайған,

Ағып жатыр баяғы Қасқабұлақ.

Сонау үйде, Бөрліде, өңі гүлдеп,

"Жаққан отым, өшпейтін өмірім!" – деп,

Дінәсіл әже отырды-ау бір заманда

Алдына алып Мұхтарды "Қоңырым!" – деп.

Ұлы шықты дәл сол бір қоңыр ұлдан

...Танбас халқым Мұхаңа табынудан.

Желсіз түнде Айдай боп туды өлеңім

Қара сөздің қағбасын сағынудан.

**ЕЛТІНЖАЛ**

*Ғабең тойында оқылған өлең*

Майдақоңыр пүліштей,

Сымға тартқан күмістей,

Сыңғырлаған қоңырау.

Ақ қайыңды ормандай,

Ақша бұлтты армандай,

Тұнып тұрған өмір-ау!

Күн нұрына боянған,

Қаз даусынан оянған,

Неткен дала, жаным-ау!

Жусан иісі аңқыған,

Қайнар бұлақ балқыған,

Неткен ғажап, тәңір-ау!

Қыз Жібектің нұрындай,

Төлегеннің сырындай,

Баян сұлу көзіндей,

Қозы Көрпеш сөзіндей,

Ақтоқтының назындай,

Ақан сері сазындай.

Көкірегімді кернейді,

Сезімімді тербейді,

Сұлу, сырбаз бір әуен.

Жүрегімді жаулайды,

Жан-дүниемді баурайды,

Кербез, керім ұлы әлем.

Нұрыбайдың көліндей,

Атантайдың жеріндей,

Құлпырады ойлары.

Жасыл шалғын – жасауы,

Гүлден шашу шашады,

Жанбатырдың жайлауы.

Боржабайдың томары,

Қалың ойға шомады,

Ай туғанда алтын жал.

Бір күдерін үзбейді,

Әлдекімді іздейді,

Қыс түскенде Елтінжал.

**ҚАСЫМНЫҢ ҚЫЗЫЛ ҮЙІ**

Алматыда бір үй бар,

Көріп пе едің жарқыным.

Қасым тұрған сол үйде

Нұр айшықтап әр күнін.

Дәл осында өткізген

Өлең жазып сан түнін.

Әйнегінің көрдің бе

Жасын тұнған жарқылын.

Сөзін сөйлеп халқының,

Отын жағып салтының,

Дәл осы үйден көрді елі

Нар, тәкаппар, мәрт ұлын.

Дәл осы үйде жырлады ол

Аралы мен Балқашын,

Жарық етті шам түнін.

Ембісі мен Ертісін,

Байқалы мен Балтығын.

Дәл осы үйде өр Қасым,

Мінген жырдың жорғасын.

Өкпесінен өткізді,

Жүрегіне жеткізді

Астананың сызы мен

Баспананың салқынын.

Тудырған ол осы үйде,

Найзағайдың жалтылын,

Қыран құстың саңқылын.

Көркем ойдың күмісін,

Асыл сөздің алтынын.

Тудырған ол осы үйде

Өр сезімнің шарпуын,

Қанатының қалқуын,

Жыр нөсерден кейінгі

Жан-дүниенің балқуын.

Қалдырған ол осы үйде

Асау ойдың толқынын.

Жүрегінің соғысын,

Тамырының солқылын.

Дәл осы үйдің ішінде

Ер Қасымның демі бар.

Өрт боп жанып, лаулаған

Өр Қасымның лебі бар.

Ақ қағаздың үстіне

Тарқатылған шері бар.

Қанқұйлы жауға атылған

Халықтың ыза-кегі бар.

Сұп-сұр қүзға айналған,

Сұр шинельді ері бар.

Лықсып таудан құйылған

Адуын жырдың легі бар.

Қара салмай алдына

Шапқан аттың тері бар.

Дәл осы үйдің ішінде

Өлең-жырға айналған

Алты алаштың жері бар,

Алып ұшқан ақынды

Жеті қабат көгі бар.

Хан тәңірі шыңы бар,

Алтайдың биік өрі бар,

Көкшетаудың көлі бар,

Сарыарқаның белі бар,

Баянауыл дөңі бар,

Қарқаралы дәмі бар.

Еділдің ерке самалы,

Жайықтың жайлы желі бар.

Орал деген қаланың

Пушкин мен Қасымға

Ұя болған төрі бар.

Аманжолдың Қасымы

Алдына алып тербеткен

Бүкіл қазақ елі бар.

Сондықтан да, Қызыл үй,

Қызыл пәтер болсаң да,

Қызыл күннен қалсаң да,

Маған ыстық сезімсің.

Шабыттанып шалқыған

Көкке атылған кезімсің.

Үйсіз жүрген қазақты,

Күйсіз жүрген қазақты

Қайрап тұрған сөзімсің.

Қастерлесін жамағат,

Қасымнан қалған көзімсің.

Баспана күтіп, көз жұмған

Ақынға біткен төзімсің.

**ЕРТІС ӨЗЕНІ**

Жарысып уақытпен аққан Ертіс,

Түн келсе тылсым тыныш тапқан Ертіс.

Мойылдай жұлдыздарды моншақ етіп,

Мойнына айдан алқа таққан Ертіс.

Қыс түссе мұз құрсанып жатқан Ертіс,

Тау болып толқындары қатқан Ертіс.

Өрт тисе өткел бермей өгейсініп,

Атой сап, жауға қарсы шапқан Ертіс.

Қайықта ұлы Абайды көрген Ертіс,

Қазақтың қара өлеңін өрген Ертіс.

Сұлтанмахмұт, Жүсіпбек, Мұхтар, Иса,

Қаныштай асылдарды берген Ертіс.

Ерлердің аңсар шөлін басқан Ертіс,

Кеудесін оқ пен отқа тосқан Ертіс.

Қазақтың арғымағын қанат байлап,

Әлемнің бәйгесіне қосқан Ертіс.

Көз жасын елім болып төккен Ертіс,

Қасірет, азапты да шеккен Ертіс.

Ғасырлар тереңінен ағып-ағып,

Тәуелсіз бүгініме жеткен Ертіс.

**СЕМЕЙ**

Семейдің аспанында бұлт ұйықтап,

Алтын ай арасынан нұр құйып қап.

Дүниенің Алла ғана бір иесі,

Жолымды осы жерге тұр тұйықтап.

Сыйынсаң хақ иесі – Зұлжәлалға,

Семейде шақырады мың жол алға.

Ойлары қарағайдан құс боп ұшып,

Білімпаз Шоқан жүрген бір заманда.

Семейім сенде ізі бар Ұлы Абайдың,

Жарқырап жанып жатқан шырағы айдын.

Ертістен Алатауға ұшып едім,

Ешқашан сол биіктен құламаймын.

Алаштың қызыл қырғын өрті шапқан,

Келгенде, рухтан мұнда, толқы, шаттан.

Есте жоқ ескі күннен белгі беріп,

Бұрқанып, буырқанып Ертіс аққан.

Қаздары қатар ұшып қаңқылдаған,

Шарқ ұрып шағаласы шаңқылдаған.

Паромнан естідім мен сұңқардайын,

Дауысын Әлиханның саңқылдаған.

Шығармай Қажымұқандай алыпты ойдан,

Естисің Әміре әнін сауық тойдан.

Қараңғы қазақ көгінде Сұлтанмахмұт,

Күн болып осы аспанда қалып қойған.

Тұрағұл, Ақылбайлар елесі бар,

Көкбайдың қайталанбас кеңесі бар.

Жаны бар Кемпірбайдың көк ала үйрек,

Зиратта Дөнентаев денесі бар.

Әбікей, Әлкей болып ағыс туған.

Тоқтаған Шәкәрім кеп алыс қырдан.

Дәл осы көшеменен Мұхтар жүрген,

Дәл мынау ағаш үйде Қаныш тұрған.

Кетердей домбырамның тиегі ойнап,

Беу, шіркін, қайран арал Түйемойнақ.

Әуезов қолтықтаған көп сұлуды,

Сен едің Семейдегі киелі айлақ.

Кезсем де бар жаһанды жерді айнала,

Тұрасың көңілімдегі төрдей бола.

Ертістің қос жағасы қоңырау соққан,

Семейім, жоқ әлемде сендей қала.

**БІЗДІҢ АУЫЛ**

Біздің ауыл таулардың бөктерінде,

Көгереді, көктейді көктеміңде.

Қазағымның дарыған кең пейілі,

Ей, жолаушым, соға кет, өткеніңде.

Біздің ауыл – дастарқан жайған ауыл,

Түн баласы малына Ай қарауыл.

От ойнатып ошақта, шай қайнатып,

Мейман келсе марқасын сойған ауыл.

Біздің ауыл – сауықшыл, сәншіл ауыл,

Бір соқпастан кетпейтін әнші дауыл.

Қытығына тимесең қойдан жуас,

Ашуланса бишікті, қамшылы ауыл.

Шалғыда жүр шалдары шаруа ап тәуір,

Еске аламын өткенді әр уақта бір.

Тағзым еткен айқұлақ зираттарға

Біздің ауыл – әулие, аруақты ауыл.

Әміренің әнімен оянады,

Тәттімбеттің күйіне боянады.

Алақанға салып ап сол бір ауыл

Төлеужанның жырларын аялады.

Біздің ауыл – сол ауыл, баяғы ауыл,

Жүзін күннің нұрына шаяды ауыл.

Көк аспанға ақша бұлт бөркін атып,

Қонақ келсе, құшағын жаяды ауыл.

**ТУҒАН ЖЕР**

Туған жерім!

Қымбат сенің әр кешің, кымбат таңың,

Тал бесікке тәнімді құндақтадың.

Сен деп соққан жүректе көп сыр жатыр,

Тауыса алмай келемін жырлап бәрін.

Түңғыш сенің төсіңде көзімді аштым,

Сезімімнің пернесін өзің бастың.

Сағыныштың дертінен саған деген

Жаным барда кеудемде жазьлмаспын.

Жазылмаспын, өтермін аңсап мәңгі,

Пейілім деп біл менің, жауса, ақ қарды.

Сені ойлаумен кешті де батырамын,

Сені ойлаумен сағына қарсы ап таңды.

Ғажайып бір мейірім жанарда ойнап,

Сені ойласам, қаламын анамды ойлап.

Қырларыңа шығамын, сонан кейін

Тереңіне Шағанның алам бойлап.

Жайсаң далам, жазирам, жазық маңдай,

Сырларыңды боламын аз ұққандай.

Сенен ұзап ешқайда кете алмаймын,

Мені жіпсіз байлаған қазық бардай.

**ОЯТҚАН МЕНІ...**

Ойсызға жүртым балама,

Ойсыздар бізде аз ба еді.

Оятқан мені далада

Қаңқылдап өткен қаз демі.

Сағынып биін талдың да,

Сарғайып қазір шақ жүрміз.

Оятқан таңның алдында,

Аспаннан аққан ақ жұлдыз.

Кеудеме құйған мың сан нүр,

Сәулесі Күннің бейуақта.

Оятқан иісі жусанның,

Қытықтап мені кей уақта.

Оятқан мені әжемдей,

Әдемі таңның әлдиі.

Күмбірлеп аққан өзендей,

Күйшінің шерткен сан күйі.

Аспаным сөйлеп не тілмен,

Жанары бұлттың жай атты.

Сондай бір кезде бетімнен

Тамшылар сүйіп оятты.

Қақың жоқ, ақын, қалғуға,

Алқа жырыңды Айға тақ.

Шалқаңнан жатып шалғында

Оянған шақтар әйбат-ақ.

Оята берші, небір үн,

Бастала берсін қайта өмір.

Оятқан табиғат – тәңірім,

Үйықтатпа мені, әйтеуір.

**БҰЛТТЫ ЖҰБАТУ**

Осқандай-ақ әлдекім семсерменен,

Ойбай салған дауыстан теңселді әлем.

Жай-қамшымен сұр аспан тартып қалып

Бұлт иегі бұлтиып кемсеңдеген.

Мөлдірлікті қаншама құйса да анық,

Құтылмады-ау қамшыдан бишара бұлт.

Ұрудай-ақ ұрып ап қатал аспан,

Сұрамайды кешірім ишара ғып.

Масқараны-ай! – дегендей, – масқараны-ай!

Ақ шашты шың құшағын ашты анадай.

Бауырына сонда оның басын сүйеп,

Жылады бұлт өксіп бір жас баладай.

...Жылама, бұлт тұлымы желкілдеген,

Сырыңды шерт одан да шертілмеген.

Сенің мөлдір мұңыңды жұтып алып,

Жапырақтан жыр тамды мөлтілдеген.

**ҚАРАУЫЛТӨБЕ**

Қарауылтөбе, Қарауылтөбе,

Көзіндейсің сен даланың көне.

Жазықты салып алақаныңа,

Қариядай болып қарадың төне.

Жидебай қалды текті ғасырдан.

Жыр ауылы мекен тепті қасыңнан.

Қуаныш, қайғы куәсі болдың,

Сан алуан күндер өтті басыңнан.

Асау бұлттарға бүғалық салып,

Асыл тұлғаңнан Күн алып шабыт.

Тұрдың сен бір кез үнсіз, қажыға

Құнанбай шалды шығарып салып.

Ұзатып көзбен арғымақ Айды,

Тосқансың талай таңды да жайлы.

Сабырлы қалпы күтіп алғансың

Семейден қайтқан балғын Абайды.

Қол бұлғап бір кез сағымың белден,

Қара сөздердің ағынын көргем.

Қарауылтөбем – қасиетті төбем.

Қара өлеңімнің тәңірін берген.

Жарық күн көктің жанарында еріп,

Жайнаған елдің жамалын көріп.

Ұқсайсың кейде қара шалыма,

Халқына тұрған қарауыл болып.

**АБЫРАЛЫ**

Туғызған талай дауыл-жыр,

Сілкініп қалған қауым бір.

Төсінен өлең өргізіп,

Төлеужан туған ауыл – бұл.

Ауылға көңілім ауғанда,

Жаңбыр боп жырым жауғанда,

Жаңғырып қара жартастар,

Сілкінсін таныс таулар да.

Айрылып талай тау-қырдан,

Уланған улы жаңбырдан.

Теперіш көрген тағдырдан,

Ата-бабамның мекені –

Абыралым қайта жаңғырған.

Даусымда менің ақ таң бар,

Таныдыңдар ма, шатқалдар,

Жазықтар, жасыл белдерім,

Қайырылыстар, қапталдар,

Сәлем деп келдім сендерге,

Өзен, бүлағым өр кеуде.

Құлазып қалды көңілім,

Айқұлақ бейіттер көргенде.

Қорғайтын, қолдап бар маңын,

Есіме түсті, аруағым,

Шөптерін шауып жүретін

Қасиетті қара шалдарым.

Сіздерге сәлем деп келдім,

Баталарыңды алып кеткенмін.

Арқамнан қағып аруақтар

Осынау шаққа жеткердің.

Ұлдарың талай жер көрер,

Мұнда да талай ел келер.

Сіздерсіз менің байлығым –

Аналар, аға, жеңгелер.

Жүре беріңдер шалқытып,

Туған жерімнің аспанын,

Бірге өскен менің достарым,

Жүре беріңдер сыңғырлап қоңырауларың,

Інілер, қарындастарым.

Жайқала берсін жапырағың,

Гүлдене берсін атырабың.

Иеді басын бір балаң,

Киелі менің топырағым!

**АРҚАТ**

Есіме алсам болды Арқатымды,

Кеудемнен жібек-жырым тарқатылды.

Тұрады ол алып аспан омырауына,

Тағып ап моншақ-жұлдыз, алқа-Күнді.

Өзіңде бүршік атты көп ойларым,

Есімде доланалы тоғайларың.

Төсіңде қол бұлғайды бозбала-арман,

Бетінен өмір деген шарайнаның.

Ұшырдың, қанат қақтым қасқалдақтай,

Қоймайсың көңілімді аспандатпай.

Тастарың қаланып тұр тәртіппенен,

Биікке бастайтұғын баспалдақтай.

Өзеннен бұлағыңды артық көрем,

Ішемін балдай суын балқып денем,

Бір күй бар көкірегімде сен сыйлаған,

Сол күйді қайда жүрсем тартып келем.

Жартаста жаңғырығып қалған үнім,

Арқатым, сәлем саған, арда ауылым.

Бұлағын қос жағадан күй тербетіп,

Тауының әлдилеген ән бауырын.

Қалайша бір сілкінбей қала аламын,

Алдымнан шықты жеңге, ағаларым.

Арқатым – көпті көрген қариялар,

Арқатым – ақ жаулықты аналарым.

Еске алсам, сенде өткізген жас күнімді,

Жанарға таңғы шықтай жас та ілінді.

Арқатым – інілерім ілтипатты,

Арқатым – қарындастар қос бұрымды.

Кеудемді бір ғаламат ағыс керген,

Атыңды айтып жүрмін алыс белден.

Арқатым — ұлағатты ұстаздарым,

Өмірлік нәр болатын дәріс берген.

Қалайтын көңілдерді шаң баспауын,

Ту еткен ақиқаттың аддаспанын.

Әр жерде жүректері бірге соққан

Арқатым – адал ниет жолдастарым.

Сөз десе, лайланбайтын тұнығыңмын

Мамайдың қылышындай суырылдым.

Сен болсаң, ақ шаңқан үй – Арқат аулы

Мен сенің шаншылған бір уығыңмын.

**ОРМАНДАР**

Ормандар, жасыл ормандар,

Жанымды менің қорғандар.

Боянған көкке бойында

Оянған асыл армандар.

Ормандар, жасыл ормандар.

Жарысып жолмен қалмаңдар.

Ертістің екі жағасы

Жақын-ау маған сол маңдар.

Ормаңдар, асқақ ормандар,

Биікке ұшсам, қолдаңдар.

Аспанның төсін арда емген

Сендерде қандай арман бар.

Аңызға айналған ормандар,

Кешегі Естай-Хорлаңдар.

Ауаңмен сенің тыныстап,

Танылған талай тарландар.

Ормандар, жасыл ормаңдар,

Көктеңдер, мәңгі солмандар.

Мендегі талай ойларды

Ақша бұлттарға жалғаңдар.

Тұра беріңдер жасарып,

Ғажайып мүсін жасалып.

Қарағайларың қасқиған

Табиғат қолымен қашалып.

Тұрыңдар, мәңгі қартаймай,

Ну жыныс — ырыс ортаймай.

Көк теректеріңнен нұр қашпай

Ақ қайыңдарыңнан әр таймай.

Бал қарағайлар, теңселме,

Қарасаң, сыймас өлшемге,

Ормаңдар, алып ормандар,

Сендермен биік еңсем де.

**ШАБЫТТЫҢ ОРАЛУЫ**

Қаладан көңілім қап құл базардай,

Жүр едім көптен бері жыр жаза алмай.

Ояттың шабыт құсын, беу, табиғат,

Қайнаттың жан-дүниемді сыр қазандай.

Аспаннан Ай мен Күннің нұры құлап,

Ақынның көкірегінен жыры құлап.

Түнығы жазда салқын, қыста жылы,

Сені де көріп қайттым, Жылыбұлақ.

Құлағын домбырамның қырық бұрап,

Қайыңға жыр арнадым қылықтырақ.

Жеті қат жер астынан қайнап шыққан,

Суыңнан таттым сенің, Суықбұлақ.

Сыланған сұлу қыздай жамалды көр,

Қарсы алып, саф самалға таранды бел.

Сүт құйған тостағандай аппақ болып,

Жатады шығарып сап Маралдыкөл.

Жақындап бір кездегі сағым әлем,

Жүрген ем сәнді орманның жаныменен.

Дүр етіп қарағайдан ұшқан құстай,

Кетті ұшып жүрегімнен қалың өлең.

**ҚАТАР ЖАТҚАН ЕКІ КӨЛ...**

Шарбақтыға келгенде,

Маралдыны көргенде,

Қатар жатқан екі көл

Қалып қойды зердемде.

Самалға кеуде ашсаңыз,

Алдымызда жеті бел.

Жеті белден ассаңыз,

Қатар жатқан екі көл.

Түсті есіме сағынсам,

Бірі – жылы Тұздыкөл.

Саз-балшығын жағынсаң.

Балтыр ысып, қызды бел.

Ағыны жоқ, ақпайсың,

Түскен күннің шуағы.

Ортасына батпайсың,

Су көтеріп тұрады.

Дертке дауа шеті де,

Адамға, аңға, құсқа да.

Қабыршық мұз бетіне

Қатпайды екен қыста да.

Қыста суы қатпайтын,

Құдіретіне сенгенмін.

О, Тәңірім, батпайтын,

Қасиетті көл көрдім.

Мөлдір судан түзілді,

Екіншісі – Тұщыкөл.

Шаю үшін тұзыңды,

Толқынымды құшшы дер.

Көлге жайдым құлашты,

Құшағым да сыр ашты,

Қатар жатқан екі көл.

Бірі – тұщы, бірі – ащы.

Екі көл боп көріндің,

Беу, табиғат, күштісің,

Сездіргендей өмірдің

Ащысы мен тұщысын.

**ҚҰС БАЗАРЫ**

Су ішкен ерке дала еліктері,

Мынау көл, неткен әсем, көрікті еді.

Шөл басқан ақбөкендер құс омырау,

Басылмай, желіп келіп, желіктері.

Қалықтап көк жүзінде қыран маған,

Төсінде ақ шағала тұмар болған.

Қаптаған құс қондырған көкірегіне,

Қарасаң, көл реңіне құмар қанған.

Қаптаған, шер тарқатқан қоңыр үйрек,

Сүңгиді су бетіне салып ирек.

Қонады жұбын жазбай сары ала қаз,

Аққулар "Аққулы көл" тағы билеп.

Сары шымшық көк қамыстан қармақ салып,

Жүреді балықшы құс аулап балық.

Ақ күннен алтын моншақ күміс көлдің

Төсіне төгіледі саулап барып.

Дөңбекшіп дөңдер жатыр, қыр аунаған,

Тырналар көз ұшында тыраулаған.

Қарлығаш ұя салып жарқабаққа,

Сыбызғы тартып, қаздар сылаңдаған.

Жағада тас шыжғырып, құм қайнатқан,

Суына өскен балдыр шымдай батқан,

Даланың кіндігінде думан ашқан,

Көл осы кернейлеткен, сырнайлатқан.

Толқыны қазанында тасып алар,

Шашуын аққан бұлақ шашып ағар.

Жаз бойы саябырсып, басылмайтын,

Кішкене құс базары осы болар.

**БЕСҚАРАҒАЙ**

Бесқарағай, Бесқарағай,

Қарағайлар басынан көшкен арай,

Құдірет қой самсаған самырсындар,

Өрлеп өскен ылдидан төске қарай.

Қарағайлар жарысып жол бойында,

Жолаушының қақтырар таңдайын да.

Қол ұстасып, жарысып, таласа өскен,

Таңырқамай қарап көр тал-қайыңға.

Бесқарағай, Бесқарағай,

Жылдар салған сақина, өс қарағай!

Өзегіне жинаған өз өмірін

Ағаш біткен қалмасын есте қалай?!

Бесқарағай, Бесқарағай,

Үйеңкілер құшағын ашты анадай,

Ару қыздай бой түзеп ақ қайыңдар,

Жарысады шыршалар жас баладай.

Бесқарағай, Бесқарағай,

Көз алдымнан көкпеңбек көшкен арай.

Қарағайдың ішіне қызғылт тартып,

Бара жатыр күн батып кешке қарай.

**ЖАРҚАБАҚТА**

Ойымды менің сезер кім,

Құшағы түннің ашылды.

Тыныстап жатқан өзеннің

Желпиді демі шашымды.

Төнеді суға жарқабақ,

Шертілмей қалған сыр бардай.

Ай-немересін арқалап,

Тау-әжей қарап тұрғандай.

Жанға бір жайлы дірілмен

Жағаны самал жаулайды.

Жалғыз тал суға үңілген

Балықшы шалдан аумайды.

Қиялға шомып келемін,

Қиянға ойым жетуде.

...Түнгі аспан жайлы өлеңім

Қалқиды өзен бетінде.

**Баянауыл тойына**

Баянауылым, Баянауылым,

Тойыңда қалай аянар ұлың.

Қарағай, қайың сыбызғы тартып,

Сыңсыған әні саялы ауылым.

Ел едің ердің атын шығарған,

Батыр шығарған, ақын шығарған.

Ауылысың сен Бұхар жыраудың,

Абылай ханға ақылшы болған.

Толқыған көлі орман жиекпен,

Киелі жерім арман күйі өпкен.

Орысты жасқап, қазақты бастап,

Әулеті текті Шорман би өткен.

Сақтадым Баян, санама сені,

Көзім алдында дала көшеді.

Жаяу Мұсаның әндері болып,

Тауыңнан саумал самал еседі.

Жайқалып өскен атырабыңа,

Мәшһүр Жүсіптің жапырағы ма?!

Иемін әр кез басымды, келіп,

Киелі сенің топырағыңа.

Жүсіпбек шыққан көк белден бүгін,

Шашады мәңгі көктемдер гүлін.

Қараңғы қазақ көгіне шыққан,

Сұлтанмахмұт төккен, жер, нұрын.

Асылдар келіп елдің де есіне,

Жарасар өлең мөлдір кешіңе,

Қазақтың тойы басталып кетер,

Исаның салсам, Желдірмесіне.

Баянауылым, ән ұшты көлден,

Тау-тасты кезіп, алысты көрген,

Аспандай асқақ, мейірімді күндей,

Данышпан ғалым Қанышты берген.

Қозғаған ойын арғыдан, тыңнан,

Әйгілі Әлкей Марғұлан туған.

Олжастың отты жырлары болып,

Арғымақтарың қарғыған қырдан.

Даналарымды, дараларымды,

Бағалар елім бағалар ұлды.

Салады халық алақанына,

Шәкен мен Кәукен ағаларымды.

...Жылдар да өтті азап түнекте,

Жеттік біз бүгін ғажап тілекке.

Баянауылым, шоқтығы биік,

Көтеріп тұрсың қазақты көкке.

**АТЫҢНАН АЙНАЛАЙЫН, БАЯНАУЛА**

Сыйлаған тақтатасы ой адамға,

Көркіңді көрген сайын тоя алам ба?!

Басына ақша бұлттан сеңсең киген,

Атыңнан айналайын, Баянаула.

Сіңірген шыққан Күннің арай нұрын,

Жақсыаула, Жаманаула, Торайғырың.

Тауыңның әр тасында, жартасында,

Жауыңның көзін жасқар бар айбының.

Жасыбай, Ақбет тауы, Жанбақыдан,

Тұрасың самалыңмен самғатып ән.

Адамның баласында арман бар ма,

Ауаңның қанып ішкен шәрбатынан.

Мөлдіреп қарақатың, бүлдіргенің,

Күйі боп Сарыарқаның күмбірледің.

Батқандай қалың ойға жартастарың,

Жатқандай сыр жасырып үңгірлерің.

Төгілсе жеті бояу Жерге Күннен,

Ай сүйіп, жел қашаған келбетіңнен.

Тудырған ұлыларды қасиеттім,

Сен менің – бесігімсің тербетілген.

Көрдім мен тастан шыққан балбұлақты,

Төсіңнен көз жасыңдай қарғып ақты.

Бір шоқың қыранға ұсап қанат қағып,

Бір жартас елестетер арғымақты.

Асқақтап көрінесің таяғанда,

Өр тұлғаң бар жұмбағын жаяды алға.

Сен менің тарихымсың тасқа айналған,

Атыңнан айналайын, Баянаула.

**АҚМЕШІТ**

Көкірегімде өзгеше ой түледі,

Күн күледі, көгінде Ай күледі.

Алатаудың жеткізіп ақ сәлемін,

Келіп тұрмын өзіңе, Сейхун елі.

Қара өлеңнің маржанын сенен алам,

Желпінемін періште, жебеп ауаң,

Сырға тұнған құшағы, жырға тұнған,

Ақмешітім, армысың, көне қалам.

Бір кездері астанам, төрім болдың,

Сайрап жатқан Мұқаңның жолын көрдім.

Сен емес пе ең – ағасы Алматының,

Сен емес пе ең – інісі Орынбордың.

Ақмешітім – тербеткен ақ бесігім,

Жаңғырады жырымда сәтті есімің.

Күндіз болсын, түн болсын мейіріммен

Ақындарға ашылып жатты есігің.

Естіп қалдым жапырақ, гүл сыбырын,

Қалың жыңғыл тыңдатты сыңсып үнін,

Көз алдымда көлбеңдеп көк көйлегі

Мың бұралып көрінді Сыр-сұлуым.

Толқындары – ойымды өпті де өрлеп,

Ғажап сезім бойымды кетті кернеп.

Ақ самалға ілесіп бір шалғайдан,

Көк жусанның иісі де жетті кермек.

Далаң жатыр жамылып жұқа барқыт,

Әдемі бір әуенге бұта балқып.

Жирен жалды шабытым оянады,

Жиде гүлдеп, маңайда жұпар аңқып.

Көріп тұрмын көркіңді түңғыш рет,

Өріп тұрмын өзекте сырлы сурет.

Сенің әнші құстарың, көкейімде,

Сайрап тұрған секілді күллісі кеп.

Жаз бейнеңді жадымда ұстай қалып,

Қайтармын мен төсіңнен күшті ойды алып.

Құшағыңның ыстығын қимай-қимай

Ұшып бара жатармын құсқа айналып.

**СЫРДАРИЯ**

Сәулесін күннің арнаңа

құйдырып алып,

Сұлу дария барасың

иіріліп ағып.

Сан жылдар бойы қандырдың

даланың шөлін.

Сондықтан болар өзіңді

сүйді ұлы халық.

Туғанда-ақ, сені, шалғай бір,

қырқада көргем,

Толқындарыңмен таныспын

бұрқана берген,

Көрдім мен сені жырынан

Әбділда ақынның,

Көрдім мен сені Роза апам

шырқаған әннен.

Алдыңда сенің шынында

кішірмеген кім?!

Құдіретті күшке сонда мен

түсінбегенмін –

Сен жайлы әнді салдым да,

өлеңді оқыдым,

Кішкентайымнан ұйықтасам

түсімде көрдім.

Ақ батаңды да қаншама

балаға бердің,

Арналды талай маржаны

саған өлеңнің,

Бетімді шайып қайтсам деп

тұнық суыңа.

Өңімде де енді өзіңнің

жағаңа келдім.

**ҚЫЛУЕТ**

О, қылует, қылует!

Жүрегіме жылу ет,

Жанымнан шыққан әр сөзді,

Хор қызындай сұлу ет,

Оятты мені күбірлеп,

Қара өлеңнің пірі кеп.

Қарашықтың суы кеп.

Мәдинада – Мұхаммед,

Түркістанда – Қожа Ахмет.

Санама жырдың гүлін ек,

Мұңдылардың мұңын ек,

Нұрлылардың нұрын ек,

Даналардың бір кезде

Айтылмай қалған жырын ек.

Асыл сөзім – меруерт,

Көрейін салып сурет.

...Жер астында қылует,

"Бісміллә!" – деп кіріп ек.

Көптен құран түспепті,

Санама берді белгісін,

Періштелердің бірі кеп.

Түсірдік құран бағыштап,

Әруаққа тағзым бұл рет.

...Алланың адал құлы боп,

Алпыс үш жасқа келгенде,

Бабам енген қылует,

Ішің толы нұр екен,

Сенде тұнып тұр екен,

Қожа Ахмет дананың

Айтылмаған сыры көп.

Беу, қасиетті қылует,

Ішің толы нұр екен.

Баба рухы жүр екен,

Жер бетіндегі ғұмырын

Жалғастырғаны шын екен.

Айы, күні аманда,

Алланың нұрын жырлаған,

Күш-қуат алған әмәнда,

Тіліне салған құрмадан.

Арыстанбаб ұстаздың

Өсиетін тыңдаған.

Пайғамбар жасқа келген соң,

Бір күн де жерде тұрмаған,

Тағы алпыс үш жас жасаған,

Осында менің дүр бабам.

О киелі, қылует,

Бұ дүниенің шектеулі

Екендігін көрсеттің,

О дүниеге бастайтын

Мекен бүгін көрсеттің.

Бұ дүниеде мүліктің

Бекерлігін көрсеттің.

О дүниенің мәңгілік

Екендігін көрсеттің.

Әзірет Сұлтан әулием,

Ашқан саған бар сырын,

Ақиқатын ақтарған

Төккен саған жан сырын.

Алланың ақ жолында

Тәркі етті ол Күн нұрын.

Сарп етті ол Ай нұрын.

Құрбан етті ол таң шығын.

О, киелі қылует,

Шыңырау, қапас болсаң да,

Қараңғыда қалсаң да,

Сен тербеттің бабамның

Ақыл-ойы бесігін.

Пайғамбардың жасында,

Тірідей Көрдің есігін

Ашқанын жайдың жаһанға,

Аңыз етіп есімін.

Түркістандағы қылует,

Құпиясы көп, сыры көп,

Көкейге құяр нұры көп,

Екі дүниені жалғаған

Жұмбақ көпірдің бірі деп,

Қанша ғасыр өтсе де

Сақтады сені құдірет.

**ҚАНАҒАТ**

Замана мынау арқалатса да ала қап,

Құранға адал Түркістандағы жамағат.

Назарыңдағы сатушыда да – қанағат,

Базарындағы алушыда да – қанағат.

Ақ сүтіменен дарытқан ана балаға,

Қанағат құсы ұясын салған санаға.

Көрінбейді ізі жоқтықтың,

Патшалығы бар тоқтықтың,

Киесі де бар, иесі де бар қалада.

Кімнен болсын еститінің дарқан үн,

Мүшесі олар кең пейілді ортаның.

Қанағат! – деп көз іледі әр пенде,

Қанағат! – деп қарсы алады әр таңын.

Бір басында тамы болса – қанағат,

Дастарқанда наны болса – қанағат.

Шөл басатын суы болса – қанағат.

Түнде жанған шамы болса – қанағат.

Мейман келсе, барын салып сыйлаған,

Қуанышы қойынына сыймаған,

Қоштасарда қонағын да қимаған,

Қанағатшыл үлкені де жасы да,

Ынсап сайын берекесін жинаған.

Жаңылыспай бабалардың салтынан,

Құт дарыған, шаруасы шалқыған.

Бүкіл қазақ үлгі алуы керек-ақ

Қанағатшыл Түркістанның халқынан.

**САРЫАҒАШ**

Сен шығарып жібердің,

Ойдан шуды, Сарыағаш.

Моншағыңнан жыр өрдім,

Қайнар сулы, Сарыағаш.

Құшағыңа алдың сен,

Сенде шөлім басылды.

Ұзартқандай болдың сен,

Менің ғұмыр жасымды.

Жүруші едім тегінде,

Бұрын да атап атыңды,

Әкелгенсің өмірге

Менің Махаббатымды.

Кім өзіңде дем алмас,

Серуендедім бағыңда.

Көрдім, Сені, мен алғаш,

Қамал бұзар шағымда.

Жар қуалап иіріліп,

Жатыр ағып Келесің.

Айдынынан көресің

Өткен күннің елесін.

Алмұрт, жүзім әкеліп,

Дәмін таттым шәрбатгың,

Көңілімді көтеріп,

Самалыңмен самғаттың.

Жарқыраған күніңнің

Шуағымен емдедің.

Ай сәулелі түніңнің

Бұлағымен емдедің.

Жанарымды жаулаған,

Желегіңмен емдедің.

Тылсымнан ой аулаған

Әлеміңмен емдедің.

Жүрегімнен үзілген,

Сен бір өлең, Сарыағаш.

Жыр моншағы тізілген,

Мөлдіреген, Сарыағаш.

Әбділдадай абызым,

Ақын көрген, Сарыағаш.

Сөздің селін ағызып,

Ғафу көрген, Сарыағаш.

Сырбайдың сырбаз сәлемі,

Сыбызғы тартып, жырлап өт.

Төлеген көкем өлеңі.

Төбеңнен ұшқан тырна боп.

Тартыпсың сен тұлғаны,

Мекенсің сен құт қонған.

Тұмағамның жырлары,

Тұмадай болып шықты алдан.

Өзім кеттім сыр ұғып,

Өзің оттай жандырдың.

Өзегімнен суырып,

Өлеңімді қалдырдым.

**ТУҒАН АУЫЛ**

Биесін жаздыгүні жұрт байлаған,

Ауылым қазанында құрт қайнаған.

Өзіңе келсем болды жеңілейіп,

Бейне бір көктегі ақша бұлтқа айналам.

Сергимін таңғы ауаңды сіміргенде,

Шығамын шыққа оранған шымыр белге.

Оңынан ескен желді, жан тазарып,

Жұтады ақ самалға қүмыр кеуде.

Бұлақта көзден шыққан суың балдай,

Жүрегім мөлдірлікке жуынғандай.

Тауына Ай қонақтап, құс жолында,

Самсаған жұлдыздары түнің қандай.

Иісін де жусаныңның аңсап келдім,

Көдесін, ақ селеуін кәмшат белдің.

Қазақтар базар қуған бұл заманда

Шуылы қаладағы шаршатты елдің.

Сайлары көлеңкелі, қыры күнгей,

Қарсы алмас қашан барсаң Күні күлмей,

Сондайда көңілімнің көк дөнені,

Көрінер жыр-бәйгенің күлігіндей.

Бәрі де тірілердің бас иетін,

Беткейде зираттар тұр қасиетім.

Соларға мен де құран бағыштадым,

Орындап шал, кемпірдің өсиетін.

Бүгін жоқ, кеше ғана бар еді олар,

Ауылдың құдіреті, сәні еді олар.

Қазіргі тіршілігін ұрпағының,

Көзімен аруақтардың көреді олар.

Ауылым, шипалысың қүдіретті,

Өзіңде талай-талай ғұмыр өтті.

Бір Алла өшіре алар, өшіре алса,

Көзіме сенде тұнған суретті.

Жүр, әне асық ойнап шулаған ұл,

Бойжеткен бара жатыр суға да бір.

Балалық шағым еске түсіп кетті,

Қымбатсың соныңмен де туған ауыл.

**АНАМА ХАТТАР**

Анашым!

Білемін сағынып жүргеніңді,

Менің балалық шағымды есіңе алып,

жымиып күлгеніңді

Аяулым, менің ардақтым,

Аялап өсірдің гүлдеріңді.

Шыр етіп келгеннен соң,

Өзің болып қарсы алды әдемі әлем.

Қырық күн жуындырдың шеребемен,

Күн сығалап қарады шаңырақтан,

Нұр сығалап қарады керегеден.

Әлдилеп ән айтқанда,

Дарыды сенен өлең.

Емін-еркін, есімде, ерке өскенім,

Бесігімді тербеттің, әлпештедің.

Содан бастап білемін көкірегімде.

Жыр көшкенін, әуезді ән көшкенін.

Құлағыңа жетті ме құлдыраған,

Құлын даусым. Бір сәтке тынды ғалам.

Жанарыма жан бейнең жарық беріп,

Мен де сені сағынып жүрмін, анам.

**\*\*\* \*\*\***

"Айым!" – дегенің есімде, "Күнім!" – дегенің,

Әйбат-ау, әйбат, әйкерім күлімдегенің.

Аттанарымда ауылдан байқайтын едім,

Ерініңіздің сәл ғана дірілдегенін.

Жанарыңызға сонан соң жас іркілгенін,

Әсел ұйқыңды, төрт бөлген асыл түндерің,

Ойыңа түсіп, анашым, жүрген-ақ шығар

Жасыл тоғайдан шықпайтын жасыл күндерім.

Ақ тілек тілеп қалушы ең бақ қонарында,

Дір етіп жүрек қалатын аттанарымда.

Сағынған көңіл сарғайып шертеді сырын

Өзіңнің пейіліңдей өмірдің ақ парағында.

Көкірегінен ұлыңның жыр борағанын

Көріп жүрмісің?

Өзіңді шыңға баладым.

Көзім алдынан кетпей жүр мейірімді бейнең,

Басыңа тартқан әдемі гүлді орамалың.

...Гүлді орамалың,

Күлімдеп бір қарағаның...

**ҚАРЫНДАСТАРЫМА**

Менің бес тамырласым бар,

Өмір - өзендегі бес ағындасым бар.

Бес байлығым, ырысым, бес өрісім,

Менің бес қарындасым бар.

Беу менің қанаттастарым,

Шын қуандыңдар жазылса абат дастаным.

Сендерменен тереңдеп тұңғиық өмір,

Сендерменен биіктеп баратты аспаным.

Өмір бесеуіңді көш жолға салды,

Бір-біріне ұқсамайтын бес жолға салды.

Ең қастерлі бойтұмар етіп, көз көрген күнді,

Барасыңдар ұзатып өз керуендеріңді.

Сендер бір көзден шыққан бұлақсыңдар,

Бір оттан тұтанып жанған шырақсыңдар.

Маған тірексіңдер, жаныма қуатсыңдар,

Маған мейірім, ізгілік төгетін шуақсыңдар.

Біріңнің бойыңда әкемнің өсиеті бар,

Біріңнің бойыңда анамның қасиеті бар.

Құс жолында жолыққан жұлдызды

түндерімсіңдер,

Мені бақытқа бөлеген күндерімсіңдер.

Аялаймын сендерді қайда жүрсем де,

Бесеуің бес тал әдемі гүлдерімсіңдер.

Ойға батқанда сендерді сағынды аспаным,

Сау жүріңдерші қайда да қарындастарым !

**\* \* \***

Атыңнан айналайын Абыралым,

Киелі топырағыңа табынамын.

Шайлығып жан-жүрегің жарылыстан,

Шайқалды талай-талай шаңырағың.

Сөндірген ошағыңнан отыңды кім?

Қайғысын ішке бүгіп жатыр қырың.

Үні өшіп аждаһаның іргеңдегі,

Жаңғырды жылдар салып атың бүгін.

Сайраған жолдарыңмен сан жыл өттім,

Туған жер, мекенісің ақ жүректің.

Ұрпағын аруағымен қолдап жүрген,

Басына Қажы атамның тағзым еттім.

Тауыңда қанаттанып қаршыға-арман,

Төсіңде талай дарын ән шығарған.

Таңаттың жайлауында тамылжыған,

Әйгілі Әміренің даусы қалған.

Өзіңде сан дүлдүлдің өмірі өткен,

Қалды аман ойың, қырың небір өрттен.

Көсіліп жатқан анау Мыржық тауын,

Күйлері Тәттімбеттің тебіренткен.

Әр күйді жеткізесің әсерлі етіп,

Қырық жыл қырғын болды, есең кетіп.

Төсіңе мөп-мөлдір боп төгіледі,

Жырлары Төлеужанның нөсерлетіп.

Өңіңді нұрға бояп, жарық төккен,

Өлкеңе қарайды Күн шолып көктен.

Келемін ойға батып, тау бөктерлеп,

Жолменен ата-бабам салып кеткен...

**АУЫЛ ТҮНІ**

Тастай қашып бүгін де ұйқы мені,

Көкірегіме ғажайып күй түнеді.

Қалғып кетсе, шошытып Ару айды,

Арсыл-гүрсіл әредік ит үреді.

Бұйра бас бұлт айды кеп аймалады,

Ояна сап алып тау ойланады.

Ит үреді шеткі бір үй тұсынан.

Ұйқысынан шошытып айналаны.

Буырқанған өзеннің күші кеміп,

Бақ ішіне бақыттың құсы келіп,

Ұйқысырап қайыңдар жыр оқиды,

Көлшік жатыр түнгі аспан түсіне еніп,

Көмекейі бүлкілдеп шағын арық.

Жарық күнді барады сағына ағып.

Үрген иттің дауысын жаңғыртады,

Бір жартастан бір жартас қағып алып.

...Көңіліммен осынау кір шалмаған,

Шіркін, сенде қайта бір тусам, далам!

Тамсанар ем түніңе таңғажайып,

Аспанынан ақ сүттей нұр саулаған.

**ДАЛА ӘУЕНДЕРІ**

Күй қайда, далам, ән кайда,

Дертімнен таста арылтып.

Алматы калды шалғайда,

Өзіңнің көркің сағынтып.

Сағындым сені сал өлкем,

Сарғалдақ толы қырларды.

Тұрып ап ылғи таңертең,

Кызықтаушы едім қырманды.

Сол күнім менің ұрланды.

Өткенді еске түсіріп.

Сылдырлат, бұлақ, сырғаңды,

Келіп тұр жырын ұсынып.

Лайлаған тентек тұнбаңды.

Жайлауға барсам қыстауға,

Құстардың әнін айтушы ем.

Күбіні баптап ыстауға,

Тобылғы жинап қайтушы ем.

Сол кезім менің ұрланды.

Өткенді еске ап тулаған,

Жүрегім қазір ержеткен.

Уақыт ай, уақыт зулаған,

Ұрлықшы едің сен неткен.

**ТҮНГІ СУРЕТ**

Қалайша мен бұрыннан елемегем,

Құс жолы жұлдыздардан өреді өлең.

Бұлақта жаңа туған сәби-айды

Түн-ана жуындырды шеребемен.

Желекті ағаштарды ұйқы ораған,

Қырлардың кекілін жел сипалаған.

Телеграф сымдарын самал шертсе,

Шығады үн шыққандай-ақ гитарадан.

Оттары айлы түннің жарық қандай!

Қазанбас таулар жатыр алыптардай.

Өзенді жағалаған жылқышы құс

Өзінің әншілігін танытқандай.

Қамысты құрбақалар күлді ыза қып,

Дарақы дауыстары түнді жарып.

Аспанның көкірегін тілгілейді

Алыста әлсін-әлсін жұлдыз ағып.

**ЖЫЛҚЫЛЫ АУЫЛ**

Болмайық кейін жұртқа күлкі, бауыр,

Мұңайма, кетер ұшып бұл күн ауыр.

Білмеймін неге екенін, соңғы кезде,

Жүр менің түсіме еніп жылқылы ауыл.

...Тау іші. Жасыл жайлау екен деймін,

Ежелден осы жерді мекендеймін.

Көк шалғын, қалың жылқы жүр жайылып,

Адам да көрінбейді бөтен деймін.

Әкем жүр торы атынан түспей мініп,

Ағам жүр құла айғырды күштей мініп,

Мұндағы ел көтереді көңілдерін,

Орыстың жынды суын ішпей жүріп.

Досым жүр көк бестіні жайдақ мініп,

Інім жүр ала тайды сайлап мініп.

Күледі мәз-мейрам боп қара балам,

Желіге жез құлынды байлап тұрып.

Кәрі әжем сауып отыр торы биені,

Ауылда саналады ол – жан киелі.

Бағыштап аруақтарға құран да оқыр,

Түгендеп әулие мен әмбиені.

Анам жүр пісірумен бауырсағын,

Келтірер дастарқаны ауыл сәнін.

Қуырдақ қуырады, ет қайнатып,

Даланың қосып ащы сарымсағын.

Әр күнді көңілді етіп ауылдастар,

Мен келдім, төрт тараптан ағыл, достар.

Сапырып сары қымызды құйып берер,

Кезекпен күбі пісіп қарындастар.

Төрінде киіз үйдің көлеңкеде,

Жайғасқан, жан бар ма екен менен төре.

Таңертең шақырады аршалы сай,

Кешқұрым шақырады өлеңтөбе.

Күн кешпес ешқашан да жұртым ауыр,

Болмайық қонақ барса, күлкі, бауыр.

Жайлауды сағынғаннан болар бәлкім,

Түсіме жиі еніп жүр жылқылы ауыл.

**Ауылдың қысын сағындым...**

Соңғы кез қыста ауылға бара алмай жүрмін,

Сол ғана аяздай батады арқама менің,

Алатауға келіп ақындық арқалап едім.

Шұрқырап туған – туыстар жиналған кезде,

Бұрқырап бу боп шығатын Арқада демім.

Ауыздығымен алысып борандай жырдың,

Пешіндей асыл анамның жана алмай жүрмін.

Әкемнің күрегін алып, қар күреуші едім,

Соңғы кез қыста ауылға бара алмай жүрмін.

Ауылдың қысы-ай, сағынтты аппақ қарымен,

Шақырды көне қар басқан соқпақтарымен.

Мамық үстіне жұлдызды іздерін салып,

Ұшатын шілдер пыр етіп топ – топтарымен.

Тоңған ағашты жылытып торғай қонатын,

Қырандар сермеп ұшатын шалғай қанатын.

Төбе басында қабір боп томпиып жатар,

Төлеужан сынды кешегі армандай ақын.

Шалдарым жатар беткейде құс төсегінде,

Шаруасы жоқ тірліктің ішкі есебінде.

Мұржасы ғана түтінін түзу шығарып,

Қалғиды үйлер, ауылға қыс келсе, мүлде.

Соғым сойылып, қазанда балдай асылған,

Қазы – қартасынан, татады ел, жал – жаясынан.

Қыраулы әйнектерге қыс салған суреттер шіркін,

Бір де кем емес Третьяков галереясынан.

Сенемін,

Ауылға деген сағыныштан арылмасыма,

Хат жазып бүгін отырмын қарындасыма.

Ауылдың аты ауыл ғой, қалада бүгін

Шақыратын қазақ азайды соғымбасына.

Ақ қардың үстінде жегіп-ап күллі пар атын,

Ағалар атшанасымен сырғып ағатын.

Сырға тағып-ап билейтін мөп - мөлдір мұздан

Биші қайыңды сағындым мың бұралатын.

Жылы бұлаққа күн нұры тиіп қашатын,

Ақ қарға із сап бір жаққа киік қашатын.

Аймүйізіне аспаннан жұлдыз қондырып,

Арқарлар күнді арқандап биікті асатын.

Қысқы түн қандай! Жылынған мәңгі қуатқа,

Қыстаудың шамы жылт етіп жанды жырақта.

Обалар белгі береді өткен күндерден

Көк бөрілері ұлитын қарлы қыратта.

Өңімде кейде сезінсем дауылдың күшін,

Түсімде кезіп жүремін тауымның ішін.

Жүрегімді аппақ шабыт пен боранға ораған,

Ауылдың қысын, сағындым, ауылдың қысын.

**ӨЛІАРА**

Өліара шақ. Қыс пен көктем алмасқан,

Күннің жылы шуағынан қар қашқан.

Қара жердің қан тамырын қуалап,

Бүлкілдеген бұлақ – өмір жалғасқан.

Сүртілмеген көк әйнегін сүрткен,

Үлпілдеген ақша бұлттар үріккен.

Лайланып, жер қаза аққан жылғалар,

Кілкілдеген көл қаймағын іріткен.

Көзін ашып, көгермекші үмітпен,

Қайыңдардың сайда басы біріккен.

Іркілмеген, лекіте ескен жас самал,

Күңкілдеген кәрі еменді түрткен.

Таңырқайды бас көтеріп тал-бала,

Сағым жүзген, жан біткендей жолға да.

Жаңғырығып, жартастарға тіл бітіп,

Тау есінеп, керіледі кең дала.

Қыраттардың құлпырады реңі,

Жырақтағы Күннің көзі күледі.

Шүпілдеген қуанышқа тұр толып,

Лүпілдеген қара жердің жүрегі.

**ТАҢСӘРІДЕ**

Үкілі нұр ұялап жылғасына,

Қонақтады аппақ таң шың басына.

Күн қарады, сонан соң мен қарадым

Алатаудың алпамса тұлғасына.

Бұтағына тыным жоқ талдың енді,

Әнші құстар ұшады әрлі-берлі.

Мен де ұшқым кеп кетті түу алысқа,

Салып ұрып қамшымен сал күреңді.

Тау өзені ағады лықсып, тұнып,

Шымшық отыр шыршада шық-шық күліп.

Басталады сәлден соң қала өмірі,

Тыныштықтың әйнегін быт-шыт қылып.

**ШІЛДЕНІҢ ЫСТЫҒЫ**

Сиқы жоқ мына аспанның жылайтындай,

Аптап жел сыр айтады сыр айтудай.

Аңызақ кеулей-кеулей көкірегін,

Таулардың басы айналып құлайтындай.

Күн жауса кететұғын көріктеніп,

Ағаштар дел-сал күйге ерік беріп,

Арналы өзеннің де шыдамастан

Арнасы тартылады кеміп-кеміп.

Осының жиып алып миға бәрін,

Өртеніп өне бойым, қиналамын.

Қой-ешкі жайылмастан жатады тек,

Жамылып көлеңкесін үй-қораның.

Мен сонда қары жауған жапалақтап,

Қаңтарды сағынамын қатал, аппақ.

Шілдені мүйізімен шайқап іліп,

Сиырлар бара жатыр оқалақтап.

**КҮЗ**

Ұрттап алып ақ жауын – шалабынан,

Сары күйге елітіп қалады маң.

Кең аспанды желге еріп кезеді кеп,

Ызғар шашып сұр бұлттар жанарынан.

Іздеп Күнді дөңестер мұң шағады,

Қалың тұман тауларды тұмшалады.

Түсіреді бір мезет көктемді еске,

Табиғаттың мәңгі жас шыршалары.

"Тәртіп керек, ізгілік, ізет керек!" –

Деп тұрғандай күбірлеп, түз өкпелеп.

Жазға дейін қоштасып жайлауымен,

Шопан табан тіреді күзекке кеп.

Жәрмеңкесі құстардың жыртылды әні,

Ауа дымқыл, жер дымқыл, дымқыл бәрі

Күллі ағаш моншаға түсіп жатыр,

Шешіп тастап киімін сыртындағы.

**ТАҢҒЫ СУРЕТ**

Асау бір таудың өзені,

Ағады тасты аунатып.

Таң атты жасыл шалғынның

Көзінен жасын парлатып.

Бір шуақ жетті алқынып,

Тағатын тауып Ақ таңнан.

Сайларды күйге толтырып,

Сайрады құстар бақтардан.

Қиқуға қиқу қосылып,

Сиқырға сиқыр ұласып.

Көрпесі жердің ашылып,

Омырауын көкке тұр ашып.

Қызғалдақ бояу төгіп ап,

Қызарып қырлар жанады.

Арғымақ — Күнді жегіп ап,

Ару бұлт кетіп барады.

Тарағы болып жел есті,

Айнасы болып жатыр көл.

Көрінсе саған, көмескі.

Жаныма менің жақын кел.

Шабытпен шалқып жырлайық,

Бақыттың салған ұясын.

Кел досым, бірге тыңдайық,

Ақ таңның симфониясын.

**АУЫЛ ТҮНІ**

Ауыл түні. Маялар.

Жаның тыншып жай алар.

Жарқабақтың жартасын

Ай сәулесі аялар.

Күнұзаққа шапқылап,

Күндізгідей жоқ қуат.

Үлпілдеген көгалда,

Бүлкілдейді ақ бұлақ.

Ақ білегі мақпалдай,

Ару көрдім ақмаңдай.

Көл бетіне шолп етіп,

Жұлдыз тамып жатқандай.

Бара жатқан қырды асып,

Жігіт көрдім шын ғашық.

Түнге сүйеп тұр басын

Бойжеткенмен сырласып.

Қытықтайды, ол – анық,

Ақ тамақты бала мұрт.

Түннің алтын кебісі –

Айды ұрлады қара бұлт.

Тып-тымық түн.

Тымық түн.

Тымық түннен сыр ұқтым.

Қабағынан күй ұқтым,

Жамалынан жыр ұқтым.

Ертең тағы шығады

Күншығыстан күліп Күн.

...Ауыл түні. Маялар.

Таң да бір сәт таянар.

Қалғып-мүлгіп тұрған тау,

Қаз даусынан оянар.

**АРШАЛАР**

Біздің елдің тауында өскен аршалар,

Жартастарды жарып шығып жар салар.

Айқұш-ұйқыш, тау мойнына асылып,

Көкірегіңнің көзін ашып қарсы алар.

Иісі бөлек шашу етіп шашатын,

Күйші керек домбыраға қосатын.

Жап-жасыл боп еркелеген көк арша

Жас сұлудай Күнге бұрым тосатын.

Қысы-жазы таудың көркі аршалар,

Жерден өрге өрмелеп кеп жол салар.

Құдіретіне, биіктікке талпынған

Қолаттағы бүкіл ағаш қол соғар.

\*\*\*

Бұл өлке дүниеге келген жерім,

Ақ сүтін анашымның емген жерім.

Алты қат аспан менен жеті қат жер

Көзімді ашып алғаш көрген жерім.

Бұл өңір әке артынан ерген жерім,

Қамшысын өмірімнің өрген жерім.

Әжемнің әлдиіне құлақ түріп,

Өлеңім ақ желкенін керген жерім.

Құлындай құлдыраңдап желген жерім,

Бүлдірген, қарақатын терген жерім.

Ғаламнан он сегіз мың хабар алып,

Алланың құдіретіне сенген жерім.

Бұл аймақ қанатымды қаққан жерім,

Күн нұрын көкірегіме таққан жерім.

Тауынан тасты жарып, көзден шығып,

Бұлқынып бұлақ болып аққан жерім.

Іздесем барлығын да тапқан жерім,

Шалғында аунап-қунап жатқан жерім.

Қойының, құлжасының, арқарының

Асығын тізіп қойып атқан жерім.

Аралап қызығына батқан жерім,

Жүгіріп дала шаңын қаққан жерім.

Жарысып кең жазықтың самалымен

Көк айғыр мініп алып шапқан жерім.

Ағарып уыз таңы атқан жерім,

Қызарып қимай күні батқан жерім.

Төсінде мәңгілікке қоныс тауып,

Тамырым – бабаларым жатқан жерім.

Табаным тарғыл тасқа тиген жерім,

Жата қап ақ тұмасын сүйген жерім.

Шомылып күміс толқын өзеніне

Ақ тәнім алтын құмға күйген жерім.

Қолымды ақша бұлтқа созған жерім,

Қиялым қияндарға озған жерім.

Төгілген Құс жолынан сәруар ойды

Ішіме сыймаған соң жазған жерім.

Көктемде бәйшешек боп шыққан жерім,

Арылма бойыңдағы құттан жерім.

Беткейін таспен, шөппен, гүлмен қымтап,

Қойнына бар асылын тыққан жерім.

Қолатта қайың болып өскен жерім,

Сағынсам сағым болып көшкен жерім.

Жүрсем де қай түкпірде, есіме алсам,

Санамда самал болып ескен жерім.

Жасымнан шалғыныңды жастадым көп,

Жерің – от, тауың – маңғаз, аспаның – көк.

Тұрасың жанарымда шоқтай жанып,

Мәңгілік сарқылмайтын бастауым боп.

\*\*\*

Кербез тау саған келдім мен,

Керімсал самал ескенде.

Көтеріп Күнді зембілмен,

Көкбауыр бұлттар көшкенде.

Көкірегім толып саумалға,

Жақындап көкпен тілдестім.

Жартаста жалғыз қалғанда

Оңаша оймен күн кештім.

Қынамен бетін бүркеген,

Жартастар тұрды сыр бүгіп.

Табиғат неткен үркек ең,

Шіл ұшты бір топ дүрлігіп.

Өшпестей жағып нұрыңды,

Өткіздім сенде уақытты.

Сүйетін сенің гүліңді,

Көбелек неткен бақытты.

Көзіме түсті шалғында,

Бір үйір жылқы жайылған.

Тал – шілік тұрды алдымда

Сыр тартып сырбаз қайыңнан.

Күміс нұр баурап жанарды,

Ақселеу биі кетпеді.

Аластап тұрған даламды,

Аршалар қандай текті еді.

Әуелеп ұшқан қарлығаш,

Қанатын қақты қайшылап.

Еседі самал мәңгі жас

Жусанның шашын жай сылап.

Жап-жасыл шымға наз артып,

Көгалды қуып шапқылап,

Көкірегін жердің тазартып,

Барады ағып ақ бұлақ.

Суретін салған сөзбенен,

Асылым – атамекенім.

Көркіңнен, келген кезде мен,

Күш-қуат алып кетемін.

**\*\*\***

Қара сөздің нәрінен қаймақ өрем,

Ақ құшағын бір маған жайған әлем.

Желкеніңді жел керіп, толқын тербеп,

Қайда бастап барасың қайран өлең .

Бала кезден жармастым жан нұрына,

Қара көзбен қарадым тағдырыма.

Шыңғыстаудың аунадым шалғынына,

Сарыарқаның жуынып жаңбырына.

Күндерім-ай мөп-мөлдір шыққа аунаған,

Құрығы бар уақыттың құтқармаған.

Ағалықтың ақ шашы самайымда,

Балалықтың ізінен түк қалмаған.

Түк қалмаған деймін-ау есте бәрі,

Көңілімде өмірдің көшкен әні.

Бір жылдары қураған томарлардан,

Көк шыбықтар көгеріп өспеді әлі.....

Ауыл, ауыл шабыттың тамызығы.

Сенен шыққан естілді ән үзігі.

Көктем келіп, жай ойнап, күн күркіреп,

Тамшылады жанымның тағы жыры.

Түнеріп-ап аспаным ашылмайтын,

Тағы жаңбыр басталды басылмайтын.

Қасиетіңнен, қара өлең, айналайын,

Ештеңеге, ешкімге бас ұрмайтын.

**ЖАҢА ЖЫЛ ЖЫРЫ**

Ертіп алып біз білмейтін күндерді,

Ертіп алып біз көрмеген түндерді,

Еске салып өтіп жатқан Уақытты,

Есік қағып тағы да бір Жыл келді.

Бұрын сені іздесем де таппас ем,

Жаңа Жылым, сенде жанған от та әсем,

Шаттық болып шаңыраққа нұр төгіп,

Бақыт болып босағамнан атта сен.

Қазақ жерін күллі әлемге сүйікті ет,

Қазақ елі мәртебесін биіктет.

Кең далама ырыс сыйла, Жаңа Жыл,

Бар ғаламның ырыздығын жиып кеп.

Бармақтай бақ бұйыр менің талқыма,

Мол ғылым бер, зор білім бер халқыма.

Алға жүзіп Тәуелсіздік кемесі,

Қазағымның даңқ қосылсын даңқына.

Ақсақалдар ақ батасын арнасын,

Аналардың шашын қырау шалмасын.

Қырандардың қанаттары талмасын,

Қиялымыз қияндарға самғасын.

Махаббаттың таусылмайтын дастанын,

Жазсын менің жаны таза жастарым.

Көтеріліп желбіресін көк туым,

Бұлт шалмасын, мөлдіресін аспаным.

Қуанышыңды бер Қазаққа фәниде,

Тілейтінім – күлкі сыйла сәбиге.

Мерекенің дастарханын жайғызып,

Берекенің шашуын шаш әр үйге.

Қара жерді күнәсінен арылта,

Аспанымнан жауды әппақ қар ақ ұлпа.

Естен кетпес Ескі Жылым есірке,

Жаныма ыстық Жаңа Жылым жарылқа!

**ТАҢ**

Көріп пе ең уақыт түнді үркіткенін,

Бұлт өтті Алматының сүртіп көгін.

Таң қонды Алатаудың ақ шыңына

Күн қағып көкжиектен кірпіктерін.

Дүниенің жүзін нұрмен шайып берді,

Жарық күн Талғар шыңын лайық көрді.

Жоқ болды жұлдыз біткен жылтылдаған,

Ай-кеме батып, көзден ғайып болды.

Шығыстан мың сан сәуле өріп келіп,

Тұр менің Алматыма көрік беріп.

Кетті ұшып көкірегімнен бозторғай-жыр,

Жанымның ақ желкенін желік керіп...

**БАҚЫТ ТУРАЛЫ**

Бақыт деген мен білсем, нұрын шашқан ерке күн,

Бала кезде басталған таусылмайтын ертегің.

Ең бірінші бақытым – адам болып туғаным,

Бақыт әнін шырқаймын, бақыт күйін шертемін.

Қызыл-жасыл дүние қаққан кезде қанатын,

Көрсең соның жалтылын жанарыңда жанатын,

Жеті бояу төгілген нұрландырса жаныңды,

Міне, міне сол бақыт бұл өмірден табатын.

Күн күркіреп қанша рет, көкірегіңнен көшті сең,

Қарсы алып ақ таңды, шығарып сап кешті сен,

Бақыт – тыңдау рахаты, құлақ түріп дүниеге,

Он сегіз мың ғаламның үнін түгел естісең.

Ата-бабам ежелден шешен сөзге жүгінген,

Қасиетін өмірдің өсиетпен сіңірген.

Бақыт дер ем – сөйлеуің, ел алдында көсіліп,

Жеткізе алсаң ойыңды, туған ана тіліңмен.

Бақыт деген әкеңдей бәйтерегің саялы,

Бақыт деген анаңның алақаны аялы.

Бақыт деген жар құшу, құдай қосқан қосағың,

Бала болып бақытың жапырағын жаяды.

Бақытымды жеңе алмас – өтіп жатқан уақытың,

Көріп келем дүниенің жауһары мен жақұтын.

Жері – көркем, ал елі – дархан, сұлу, меймандос,

Қазақ болып туғаным – менің басты бақытым.

**САПАРДА**

Отарба жүйткиді алға түн қуалай,

Шыға алмай бұлт ішінде булығады Ай.

Ұйқыға батып жатыр батыр-дала,

Қаратау - басындағы дулығадай.

Өткен жол қайтарылмас қарымтадай,

Маңайға тұра алмайсың таңырқамай.

Сұлбасы қарауытып жол бойынан

Көмескі көз бояйды қалың тоғай.

Суретті көре алмассың күндіз де ондай,

Тәңірінің кылқаламы туғызғандай.

Бір батып қыр астына, бір көрінген

Жарықтар жерге қонған жұлдыздардай.

Мүлгіп қыр, түнеріп тау, қалғып орман,

Қол бұлғап қала берді тал бұралған.

Бар еді бір бойжеткен далада өскен,

Есіме түсіп кетті сол бір арман.

Жүрегім кең даладан хабар алып,

Көкейге түнгі әуен, ән оралып.

Көңілге - ой, көзге - сурет ұялатып,

Уақыт алға қарай барады ағып...

**ЖОЛ ҮСТІНДЕГІ ОЙ**

Мен келемін тағы да жол үстінде,

Алдымнан ашылады өріс күнде.

Шегінуге мұршам жоқ, бастым алға,

Тағдырдың жазуымен келістім де.

Жолаушымыз, беу, қарғам, сен де мен де,

Жолаушылап Алып Жер дөңгелеуде.

Бағым деп біл шілденің аптабында,

Бір жұтым су табылса, шөлдегенде.

Жолыңды ашып уақыт сыпыра алса,

Ырыс деп біл өмірдің құты қонса.

Қайда барсаң онда бар, бақыт деп біл,

Біреу шығып алдыңнан күтіп алса.

Сапарлардан табады адам шуақ,

Жолаушыға жолаушы жағар шырақ.

Жерде аққан су сапарда, қашан көрсең,

Аспанда Ай да барады жолаушылап.

Күн де кетіп барады күймесімен,

Тіршілік-ай, не деген үйлесім ең.

Бір жігіттің барады қолтығында,

Бикеш шығып түн ауа би кешінен.

Сапар, сапар, өмірдің сапар бәрі,

Тоқтамайды тірліктің қатал заңы.

Жүректі езіп, жанымды жаншып кетті,

Қариялардың сиреген қатарлары.

Ұлың болса, жалғасың, қызың болса,

Сәтті дей бер сапарың, Қызыр қонса.

Тірімін деп ойлай бер мәңгілікке,

Сайрап жатқан соңыңда ізің қалса.

**ЖАРЫҚТЫҚ АБАЙ САЛҒАН ЖОЛҒА ТҮСТІМ...**

Жарықтық Абай салған жолға түстім,

Қашсам да тұтқын болып қолға түстім.

Өзімнен өзім безіп құтыла алмай,

Ой деген ормандағы торға түстім.

Ештеңе жырдан басқа керек етпей,

Балқимын бір ләззатқа кереметтей.

Өлеңнің жарығына өртенсем де,

Айналдым соны жынды көбелектей.

Өлеңмен жөргегімді жуғанмын мен,

Өлеңмен қиялымды қуғанмын мен.

Анамның құрсағынан бөлінгенде,

Іңгәлап, өлең болып туғанмын мен.

Сонан соң бесік жырын тыңдағанмын,

Тілімді құсқа айналып шыңдағанмын.

Дауысым шарлап кетіп шартарапты,

Мазасын алып келем бұл ғаламның.

Кеудеме қайдан қондың, өлең, өлең!

Байқасам тұрады екен сенен әлем.

Айналам бірде әппақ жұлдыз қарға,

Бұлттардың қанатынан себелеген.

Қара өлең, жазылыпсың маңдайыма,

Жабыстым ескен желдің шалғайына.

Айналдым бірде мөлдір күміс шыққа,

Таңда қонған жапырақ таңдайына.

Жыр төктім қыз біткеннің гөзалына,

Қанбадым Құс жолының ғажабына.

Хош иіс өлең болып енді бірде

Айналдым раушан гүлдің тозаңына.

Әйтеуір жетегінде алып күштің,

Жұлдыз боп қара түнді жанып, құштым.

Ал бірде ақ қайыңның көз жасы боп,

Көкорай көк шалғынға ағып түстім.

**БӨРІЖОРТАҚ**

Сал келген, бұл далаға, келген сері,

Ойымен Ұлы Абай да жерді өлшеді.

Бөрліде көрдім боран бөріжортақ,

Әузов бала кезде көрген сені.

Жол ұзақ болған соң ба, зерігіп ек,

Соқты – ой кеп бөріжортақ келіп үдеп.

Бөрісі көп болған соң осы жердің,

Бабалар қойған шығар Бөрілі деп.

Бөрісінен айырылғанды қаламас қыр,

Бөрілер жалғыз-жарым далада аш жүр.

Көк түгіл, сұрғылт түгіл, қызғылт түгіл,

Бұл жерде болған екен қара қасқыр.

Бұл заман ол заманмен аралық бар.

Қырыпты көп бөріні қалалықтар.

Топталып бөрілердің ұлығанын,

Бір кезде естіп өскен бала Мұхтар.

...Соғады бөріжортақ тауды айналып,

Ұлыған дауысынан жол байланып.

Қара қасқыр тұқымы жоқ боп кетті,

Боранға кетті ме екен әлде айналып...

**ЖЕР ҮСТЕЛ**

Ауылдың той-томалақ, мерекесі ең,

Жер үстел сенің жөнің бөлек әсем.

Қатарың сиреп қалды-ау қарттарға ұсап,

Жер үстел – қазағымның берекесі ең.

Жер үстел – несібенің өзі де еді,

Жер үстел – үлкендердің көзі де еді.

Жер шарын алдына алып отырғандай,

Қарттарым шертуші еді шежірені.

Бірінің күйі бірін алмастырып,

Бірінің сөзін бірі жалғастырып.

Жағалап дөңгеленген дүниені,

Қарттарым отыратын малдас құрып.

Жер үстел жер шарына жатқан ұқсап,

Қазақи көңіл болып ақтарылсақ,

Үстіне қойылатын қазы-қарта,

Үстіне шашылатын ақ бауырсақ.

Сары май, сықпа құрт та бәрі осында,

Сары қымыз сапырылған дәл осында,

Төгіліп небір қисса, дастандардың,

Сан алуан шырқалатын ән осында.

Тілдестім сенде тұңғыш даналармен,

Білмесем қадіріңді, бағалар ма ем.

Мен де өстім аттап алғаш адымымды,

Ең алғаш жер үстелді жағалаумен.

Ортаймай мол қазынаң, далам гүлден!

Жер үстел көрсем, көзім жанар бірден.

Қазақтың жер үстелі қасиеті,

Онда мың құпия бар бабам білген.

Көрді ол бір уыс дән бөліскенді,

Көрді ол бір жұтым су бөле ішкенді

Дүнием түгелденіп сала берер,

Бір үйден кезіктірсем, жер үстелді.

**ЖЕҢІС ЖЫРЫ**

Тас ескерткіш, тас тұғыр, үн қатады,

Соғыс даусын біздерге тыңдатады.

Таң атады майдангер арманы боп,

Атын оқып олардың Күн батады.

Суға батқан жауынгер қайығындай,

Бірі кетті артына қайырылмай.

Елдің артқан сенімін зая қылмай,

Жауға қарсы атылған жай оғындай.

Қазағым намыс – қамшы тістеп алып,

Кеудесін тосқан зұлым күшке барып.

Самолет боп жарылып енді бірде

Аспанның көз жасындай түскен ағып.

Соғыс! Соғыс! Снаряд жарылысы.

Жеңіс! Жеңіс! Сарбаздар сабылысы.

Ақ кимешек жамылып жарын күткен

Аналардың сарғайған сағынышы.

Соғыс! Соғыс! Тарихтың жазбасы бір.

Жеңіс! Жеңіс! Жалын боп маздашы жыр.

Қырға қарап әкесін күтіп өткен,

Жетім өскен ұрпақтың көз жасы – бұл!

Қанын төкті, өрімдей шағында өлді,

Сағынды олар осынау сағым белді.

Отан үшін өртеніп,отқа түсіп,

Ұлтарақтай жер үшін жанын берді.

Өмір сүрді аталар өте мәнді,

Ажалменен бетпе-бет жеке қалды.

Туған жердің бір уыс топырағы,

Бұйырмастан қаншасы кете барды.

Оққа төсеп тұрса да омырауын,

Солар соққан тірліктің қоңырауын.

Қан майданда үзіліп бара жатып,

«Шаңырағым!» - деді олар; «Шаңырағым!»

...Мерекеде жыр-шашу ақтарылды,

Іздеп табар ұрпағың хаттарыңды.

Талай-талай жас буын жаттайды әлі,

Тасқа ойылып жазылған аттарыңды.

Көңілімді баспайды бұлт-қайғы,

Рухтарың жамандық жуытпайды.

Туған жерді қорғаған батырларын,

Туған елі ешқашан ұмытпайды!

**АЛАШ ОТЫ**

Тасшоқы, Алтыншоқы,

Сұлушоқы,

Уақыттың маздап жанған

құбылса оты,

Жазғанын Әлиханның

тауып алып,

Жас ұрпақ жадыңа ұстап,

бірінші оқы.

Ақшоқы, Қызылшоқы,

Қарашоқы,

Кеудемде жанады лаулап

Алаш оты.

Кітабын Ахмет пен

Міржақыптың,

Балалар, көзіңді ашып, таласа оқы.

Көкшоқы, Күмісшоқы,

Қоңыршоқы,

Қазақтың «мен мұңдалап!» -

жағылса оты.

Мағжан мен Жүсіпбектің

маржандарын,

Теңізден сүзіп алып,

табылса оқы.

Наршоқы, Жалғызшоқы,

Құлыншоқы,

Ұлтының солар болған

жылынса оты.

Ардақтап Алаш туын

мен өтемін,

Болса да Уақытттың

бүгін соты.

**ҚАРАЖАЛ**

Жүректе туғанда елге махаббатым,

Бастап ап туған жерге апаратын,

Ауылға бара жатқан жол бойында,

Бір жал бар – Қаражал деп аталатын.

Кеудеңе енгізердей самалы құт,

Ойланып тұрғандай ол қарауытып.

Көз тартар қалың шілік қапталынан,

Сағынған жан-дүниеңдей ән ағытып.

Тұрады қашан барсаң қарауытып,

Қасынан өтеді жол орағытып.

Сол тұстан өтсең болды-ақ, қарсы алдыңнан

Жатады жазық маңдай дала күтіп.

Өзіңде туған ұлың қала кеткен,

Шақырсам оралар ма бала көктем.

Көгершін күндер де ұшып баурайыңнан,

Басыңнан талай-талай заман өткен.

Сен көрдің жарған атом бомбаларын,

Қырларды айдаһар өрт жалмағанын.

Бейнесі секілденіп жата бердің,

Ботасыз боздап қалған аруананың.

Сол апат, алапаттан қалдың аман,

Қайғылы құлағыңда жаңғырады ән.

Көзіңнің жасындай боп домаланып,

Тастарың етегіңе сан құлаған.

Онда да сен Қаражал атанған ең,

Тіршілік заңдылығы қатал деген.

Айналған қазір – бір-бір төмпешікке

Ауылдың шалдары өткен ат арбамен.

Солардың көзін көрдің, өзін көрдің,

Солардай бата берсең сезінгенмін.

Қырық жыл қырғынға да төтеп берген,

Бүгінгі ұрпағына төзімді елдің.

Қаражал, кәрі жалым, не көрмедің,

Өзгермей тұра берші, көнермегін.

Сан рет әрлі-берлі құйындатып,

Балалық шағым өтті сенен менің.

Қаражал – жазда нәрлі, қыста қарлы,

Бауырыңа ап, барған сайын құш балаңды.

Жүрсем де қай түкпірде, қасиеттім,

Естимін сенен әркез ұшқан әнді.

**ОРАЗАҒА ТІЛЕК**

Кімді болсын біздің халық

Көрмеп еді жатсынып,

Алматының көшесіне

Қайдан келдің жоқшылық.

Базар барсаң қол жаяды

Бала емізген бір ана,

Шыға берсең жәутеңдейді

Көзін ашқан көк шыбық.

Мешіт барсаң, Алла үйінің

Алдында отыр пақырлар,

Жанарымен медет тілеп,

Дәл қасыңа жақындар.

Дұғаңа қос, жасағаннан

Тіле олардың тілеуін

Садақаңды бер соларға,

Мұсылмандық атың бар.

Ішер асты табу үшін

Жарым күндік, бір күндік,

Аспап алып, ән салады

Туннель-жолда бір мұңлық.

Топталып ап жалаң аяқ

Көше кезген сорлылар,

Еріксізден тамағы үшін

Жасайды енді күнде ұрлық.

Оларға да берген Алла

Ар мен ождан, ой-сана.

Табынады Мұхаммедке,

Сиынады Айсаға.

Бірі – қара, бірі – сары

Болса дағы мұңы бір,

Тағдыр жазған маңдайына

Жоқшылықты бейшара.

Ғаріп болған қай кезде де

Сонау ықылым заманда,

Байлық барда мұқтаждық та

Бірге жүрер әманда.

Сол жоқшылық, сол тапшылық

Тамыр жаймай жойылсын,

Қазағымнан аулақ кетсін

Айы-күні аманда.

Ешбір адам болжап білмес,

Күтер қандай жол алда.

Жұмыс берсін екі қолға,

Тамақ берсін соларға.

Көшемізде көрінбесін

Жүрек шаншыр жоқшылық,

Пақырлардың барлығына

Несібесін бер, Алла!

Ата-бабам аттанбаған

Жолсапарға салмай ер.

Қиналғанды көре тұра

Қолын созбас қандай ер.

Адамзаттың ғасырлардан

Салған ізін зерделе,

Халқы азбаса, жер тозбаса,

Гүлденеді сондай ел.

Оңбай құлар шапқан адам,

Тартылмаса ат айыл.

Сол айылды тартатұғын

Қосшы керек, о, Тәңір.

Көшелерде жоқ-жітіктер,

Қол жайғандар көбейсе,

Алтын-күміс әбзеліңнің

Болғанынан не қайыр.

Біздің жерде бәрі де бар,

Байлық та бар, бақ та бар,

Ырыс пенен береке де,

Табиғат та, тақ та бар.

Байға ынсап бер, я, Жасаған,

Ал жарлыға жәрдем бер,

Сонда ғана біздің елде

Мәңгі сөнбес от жанар.

**ТӘУЕЛСІЗДІК ЖЫРЫ**

Сақ та болдым, ғұн болдым әуелде мен,

Тарихымды еске алсам кемелденем.

Білге қаған, Тоныкөк, Күлтегін боп,

Тас тілінде сөйлестім әлемменен.

Махамбет боп сөзіммен от ойнатып,

Абай болып үн қаттым өлеңменен.

Отар болдым, от кештім, суға баттым

Күнін кештім шарқ ұрған шағаланың.

Енді бүгін көрдім мен қазағымның

Азаттықты бақытқа балағанын.

Шекарамды бүтіндеп көзім жетті

Бостандықта өлшеусіз баға барын.

Тәуелсіздік не деген керемет ең!

Жапыраққа тамырды өнеге етем.

Тәуелсіздік - әлемдік бәйгедегі,

Тұлпарлардың тұғыры мәреге тең.

Тәуелсіздік Күндей нұр төккен еді,

Артта қалды өмірдің өткелегі.

Сен Көк Туға айналдың көгімдегі,

Алғаш сені Елбасы өпкен еді.

Соныңмен де асылсың Тәуелсіздік,

Сенен басқа бақыттың жоқ керегі!

**АЛМАТЫ**

Алатауы қасында,

Ақша бұлты басында,

Сендей сұлу бар ма екен,

Бұл ғаламда расында.

Мынау тұрған Алатау –

Сәукелесі секілді.

Анау тұрған дара тау –

Мәртебесі секілді.

Таудан аққан суына

Шайып көрші бетіңді,

Қана алмассың сырына

Ой келеді не түрлі.

Әншілердің мекені,

Ақындардың мекені.

Алуан түрлі суреттер

Көз алдыңнан өтеді.

Медеу қандай сүйкімді,

Көркі ғажап сыйқырлы.

Көктөбеге барғанда

Көкірегіме күй тұнды.

Нұрғисаның күйлері,

Есігінен төрге енген.

Зәулім-зәулім үйлері,

Көктің төсін арда емген.

Толған алма, шиесі

Көкорайлы бөктерлер.

Алматының иесі –

Мәңгі жасыл көктемдер.

Бабалардың киесі

Қонған осы көк пен жер.

Райымбектің түйесі

Ырыс әкеп шөккен жер.

**АҚЫНДАРДЫҢ ҚАЛАСЫ**

Алматым, менің, Алматым,

Кеудемде жанған отым сен.

Құдіретің сенің, жәннатым,

Шарықтап, шалқып, лепірсем.

Өмірдің төгіп шәрбатын,

Күн сайын алуан түрге ендің.

Айтшы өзің, асқақ Алматым,

Тұсауын кестің кімдердің?!

Өмірдің жаққан шырағын,

Көгілдір қалам, көк қалам.

Музаның жегіп пырағын

Ақындар келіп тоқтаған.

Қазақтың қызыл сұңқары,

Сәкен де ұшқан дабылдап,

Құйылған жырдың шырқауы,

Ілияс құшқан арындап.

Айырбастамай басқаға,

Сырбайың жүрді сыймастан.

Бұйырмаса да баспана,

Қасымың қалды қимастан.

Өзгеге бермей есеңді,

Семсерін жырдың серметіп,

Жұбандай көрдің көсемді,

Қадаған сөзін төрге тік.

Ғалидай көрдің шешенді,

Өлеңін көкке өрлетіп.

Ғафуың жүрді көшеңді,

Сәнді етіп, бірде әндетіп.

Қайнекей нөсер жыр күтіп,

Найзағай шабыт сермеген.

Даусымен бұлтты үркітіп

Оқыған Тайыр сенде өлең.

Жырлары керуен, керуен боп,

Төлеужаның мен Тоқашың,

Серілік құрды серуендеп,

Ертіп-ап бір топ ботасын.

Өбектеп өлең сәбиін,

Бесік қып саған бөлеген,

Бозторғай болып Сағиың,

Қаршыға болып Төлеген.

Хан тәңірінен ұшып кеп,

Мұқағалиың мұң кешкен.

Қоңырқай кешті құшып көп,

Жұмекен жыры үндескен.

Өзіңді ғана таңдады,

Жыр болып өткен тағдырда,

Ғұмырын саған арнады,

Кешегі өткен Әбділда.

Ерекше шабыт керек қып

Алматым сенде туады ән.

Өзіңде жазды өрекпіп,

Махаббат жырын Тұмағам.

Алма төсіңнен от алып,

Аттанды сенен бата алып.

Шығардың бәрін биікке,

Алатауыңа апарып.

Шырқаттың сөйтіп аспанға

Ақындар жырын шашқанда,

Айналып кеттің өзің де

Өшпейтін ғажап дастанға.

**АЛАТАУ**

Арман қуып алыстан,

Алматыға келгенде,

Елестеді киіз үй,

Алатауды көргенде.

Елестеді көзіме

ақ шаңқан үй мен туған.

Ей, Алатау, сенің де

түндігіңді желпуде ән.

Кей түндері ақ жауын

ұйқы бермес, бәтшағар,

Қытықтайтын да шығар

қырдан ескен ақ самал.

Аппақ менің арманым,

аппақ сенін басың да.

"Арман аппақ шығар!"— деп,

ойлаушы едім расында.

Самолет боп төбеңнен

ұшып бара жатқанда ән,

Шанағыңнан сен едің

домбыра үнін ақтарған.

Шыршаларың — көк найза,

ақ беренді алып па ең,

Ақынсың ба сен әлде

жыр оқитын шабытпен?

Ақ жаулықты анамдай

көрінесің күлімдеп,

Күбірлеймін мен сонда:

"О, пірім-ау, пірім!"— деп.

Тұман-тұман басыңнан

алуан-алуан ой көшіп,

Тұрдың кейде әлеммен

құс тілінде сөйлесіп.

Кенен сені жырлаған,

Қасым сені жырлаған,

Мен де сені жырлаймын

танығанша бұл ғалам.

Сені жырлап өтемін

аспаннан да, жерден де,

Өлең қалай тумасын

өр тұлғаңды көргенде!

Алатауым — еңселім,

Алатауым — тұлғалым,

Аспан қызы — Ақ бұлттың

төсін өпті шыңдарың.

Босқа өтпейді күнім де,

босқа өтпейді түнім де,

Алты құрлық білсін деп,

Алатауды түбінде.

\* \* \*

Келіңдер менің тойыма,

Ақ көңіл, адал достарым,

Жұмысты тастап жайына,

Қосылсын түгел бастарың.

Мың сан дөң сонда дөңбекшіп,

Қызғалдақ жанған қыр алуан.

Белдердің бетін кернеп шық,

Оқылсын сонда жыр алуан.

Тоғайлар тұрсын соны аулап,

Құлағын тосып құдіретке,

Таң қалсын таулар манаурап,

Болмаған тойға бір рет те.

Сайларды самал кет кеулеп,

Бұлақтар күліп, жүгір өт те.

Ақ бұлттар жүзсін көк кернеп,

Түсердей бейне суретке.

Тау іші мөлдір көл қайнап

Қаптасын қалың қарағай,

Желегі жасыл желге ойнап,

Жүгірсін талдар баладай.

Шомсын бір ойға шоң орман,

Сағынған ұлын анадай,

Құшайын көңілін ағарған

Жаныммен сол сәт даладай.

Қайыңдар, аппақ, қайыңдар,

Олар да сырын ақтарсын.

Теректер оқып ойымды әр,

Айтуға жатқа оқталсын.

Алуан ән тыңдап фәни бақ,

Сол тойда сан күй ойналар,

Айналып жырға табиғат,

Табиғатқа өлең айналар.

**КӨЗ АЛДЫМДА**

Көз алдымда Шыңғыстың боз кілемі,

Абай көрген таулардың тозды реңі.

Жанарыма ақша бұлт ұя салып,

Жамалымды желпиді жазғы лебі.

Көз алдымда ағады Қасқабұлақ,

Ағысының екпіні басқа бірақ.

Шертетіндей мұң-шерін баяу ғана

Тау да өксіп мұндағы тас та жылап.

Көз алдымда көк бекет Мұхтар көрген,

Қалың шілік сиреген, шыққанда өрден.

Қажы атамның сұрайын қазынасын,

Шәкәрімнің ойларын тыққан көлден.

Көз алдымда туған жер, Абай елі,

Қажымас өзгерсе де қалай өңі.

«Іші – алтын, сырты – күміс» сөзден соққан

Бұл өлке өлең-жырдың сарайы еді.

Көз алдымда көрінді Саржалым да,

Біздің ауыл қол бұлғап ар жағында.

Алыс жерден мауқыңды басу үшін,

Оралудың өзі де олжа мұнда.

\* \* \*

Шілде айы. Ақпанды сағындым,

Жер-батырға ақ кіреуке кигізген

ақ қарды сағындым.

Ақ моншақ, ақ білезік тағынған,

Аққудай бақтарды сағындым.

Шілде айы. Ақпанды сағындым.

Ауылдағы ақ әлем

шақтарды сағындым.

Алысып ауыздығымен

ақ борандарға қарсы ақққан

Атшананы сырғыта тартқан

аттарды сағындым.

Аппақ түске боялған

таңда оянғанды сағындым,

Суықта аспандап ұшқан

торғай-арманды сағындым.

Бұтаны селк еткізіп,

моншағын шашып,

Ақ қарға із сала қашқан

ор қояндарды сағындым.

Бұлқынып жатыр көк мұздан

шыға алмай көлім,

Ағаштар киіп ақ шілтер

тұрар көйлегін.

Мөп-мөлдір, күміс, оюлы

айшыққа толы,

Қарашаңырақтың сағындым

қыраулы әйнегін.

**КӨШЕ СЫПЫРУШЫ**

Қапырық леп еседі,

Қалада осы жай-жапсар.

Тазалайды ылғи көшені,

Қисая басқан шойнақ шал.

Айғыздап кеткен көшені,

Адамдар да жоқ ағылған.

Өшеді іздер кешегі,

Суреттей сәтсіз салынған.

Көп қабатты үйлер қалғып тұр,

Сыпырғыш үнінен күй ұғып.

Жүр шалың қағаз, қалдықтың,

Қоқыстың бәрін сыпырып.

Жүректен төгіп ой-ақық,

Қартайса дағы сыр бермей.

Сырылмен таңды оятып,

Сыпырып түнді жүргендей.

Езуден қуып күлкіні

Ойланады шырт түкіріп.

...Өзін де Уақыт бір күні

Тастайды-ау, әттең, сыпырып.

**Б А Л Л А Д А Л А Р**

**ҮШ КЕЛІНШЕК**

*(Баллада)*

*Әжелерім Зейне Сүлейменқызы,*

*Нұржамилә Садыққызы,*

*Нұрқадыш Смағұлқызы рухына*

Шыңғыстау, бір перзентпін мен де саған,

Картадан әр жотаңды көрмес адам.

Басында бір төбеңнің үш жартас бар,

Күн бояп, мүсіндерін жел қашаған.

Сөйлейтін қара таста нышан бар ма?

Дауысын жеткізейін ұшарларға.

Ғажабы – сол үш жартас айналады,

Үш бірдей келіншекке түс ауғанда.

Жүзінде әрқайсының аңсау бардай,

Таңданып төңірекке тамсанғандай.

Болады кейбір сәтте сол үшеуі

Қосылып мұңды әуенмен ән салғандай.

Көрінген көздеріңнен күдік қандай?

Әйтсе де жанға медеу үміт бардай.

Кей кезде батады ойға үш келіншек,

Бәрін де бұл дүниенің ұмытқандай.

Шертеді шемен болған шерді кімге?

Желпілдеп ақ бұлт-жаулық желді күнде.

Сол үшеу ағыл-тегіл, өксіп тұрып,

Болады жылағандай енді бірде.

Куә боп алып аспан-шарайна да,

Көріп тұр соның бәрін бар айнала.

Адамның көңіл күйі, ой-сезімі,

Дарыған қара тасқа қалай ғана?

Күн шығып батқанында шапақ төккен,

Себеді Ай сәулесін тақап көктен.

Ауылда үлкен-кіші сол жартасты

Әйтеуір "Үш келіншек" атап кеткен.

Білмедім сол жұмбақтың сыры неде?

Қарттардың айтпай кетті бірі неге?

Үш жартас айналып үш келіншекке

Күндердің бір күнінде тіріле ме?

Көне ме бір күндері жұбатқанға?

Жолықтым сұрақтан соң сұрақтарға.

Табиғат жұмбағын да шешер әлі,

Келгендер осынау бір жырақ тауға.

Әжемнен соғыс жылы бесіктердің,

Жетім қап тербелгенін есіткенмін.

Әр заман өз бағасын беріп келген,

Жұмбақты мен де өзімше шешіп көрдім.

...Әжемнің айтуынша сол уақта,

Сиынып тәңіріге, аруаққа,

Апайы, жеңгесі де жесір қалып,

Тұрыпты үшеуі бір шаңырақта.

Елемей жоқшылықты, тапшылықты,

Құдайға барлығын да тапсырыпты.

Орнына ерлерінің еңбек етіп,

Күтіпті алғы күннен жақсылықты.

Сәбиді орап жарының жейдесіне,

Жасыңда көре алмаған той, несібе,

Жартасты – соғыс жылы жесір қалған,

Ұқсаттым үш ананың бейнесіне.

Отаудың отын көсеп, шашпай жағып,

Жарының жолын күткен жастай қалып.

Көз алмай құбыладан, тоса-тоса,

Үш ана кетті ме екен тасқа айналып.

Деген ой көкірегімде күй ақтарып,

Жырымнан жүрдім сонда сый ап барып.

Көрініп кетті маған үш жартастың

Біреуі менің әжем сияқтанып...

**КӘРЛЕН КЕСЕ**

*(Баллада)*

...Ұясы тәтті күлкінің,

Дастарқан толы мол тағам.

Бір қағып қойып кірпігін,

Қарт әжей отыр ортада.

Қол созып асқа тартынбай,

Дастарқанды отыр жағалап

Кішкене қыздар алтындай,

Екі-үш ұл қара домалақ.

Тағамды жейді қалаған,

Қарыннан керткен сары май.

Бауырсақ, қоспа, таба нан,

Сүзбенің, шіркін, дәмін-ай.

Қалқытып бетте қаймағын,

Уыз сүт құйып, еселеп,

Ішеді олар шайларын,

Өңшең бір гүлді кесемен.

Қаладан ұлы ап келген,

Ішетін шайын керексе,

Әжейдің ғана ақ кәрлен

Кесесі бар-тын ерекше.

Әжейдің ойы: "Шараны

Үкімет берген оюлап".

Құйғызып соған алады

Үндінің шайын қоюлап.

Тамсайды сосын таңдайын

Үйіріліп тілге шекері.

Қатпар да қатпар маңдайын

Моншақтар жауып кетеді.

Ұрттайды шайдан тағы да,

Көңілі – шалқар дария.

Шараны алса-ақ қолына,

Терлейтін болды қария.

Әжесін Күнге балайтын

Немерелері нешеме.

Телміріп бәрі қарайтын

Құдіретті кәрлен кесеге.

...Қаншама ағаш гүл атып,

Қаншама бұлақ шымырлап,

Жарықтан да ұшқыр уақыт

Өтті де жатты зуылдап...

...Дастарқан толы мол тағам,

Сары май, сүзбе, таба нан.

Әжей жоқ бірақ ортада

Ұл-қызы Күнге балаған.

Әжейдің өзі өткенмен,

"Сөнді оты",– десе, сенбеңіз.

Кесемен сол бір ақ кәрлен

Шай ішіп отыр кенже қыз.

**ТОҒЫЗАРҚАН**

*(аңыз)*

Жігіттер өсті елемей таңнан да ызғар,

Бой жеткен осы жерде арман қыздар.

Саласы аршаға бай тау ішінде,

Басына бүркіт ұя салған құз бар.

Баяғы батырларға, сан із қалған,

Болыпты осы таулар нағыз қорған.

Аршабай тауындағы сол құз жайлы,

Айтылып ел аузында аңыз қалған.

...Бір сері осы жерді мекендепті,

Көңілін аң мен құссыз көтермепті.

Қиялап ұшқан бірде қыран көріп,

Баулысам балапанын екен, - депті.

Сонан соң жөнеліпті атқа мініп,

Алдынан таудың сыры ақтарылып.

Із шолды аңшы – жерде, бүркіт – көкте,

Көз жазды сол қыраннан шатқа кіріп.

Күн сүйіп қынаптағы қанжарынан,

Жақпар тас анталайды жан-жағынан.

Алдынан шықты бір сәт шыңырау құз,

Аңсары елес беріп ар жағынан.

Басына Ай сәулесін жия салар,

Төбеден Күн де нұрын құя салар.

Өрмелеп жылан-дағы шыға алмайтын,

Құз – осы, нағыз қыран ұя салар.

Құз – осы, қыранды алған құшағына,

Көрмеген адам шығып ұшарына.

Құсбегі аттан түсті, аңтарылып,

Күреңін қалтарысқа тұсады да.

Басынан атқан талай таң таранып,

Тұр құзды аршалы тау ортаға алып.

Бұрын да құс ұстаған аңшы жігіт

Қамданып шыққан еді арқан алып.

Бірақ та сұсты құздың күйі бөтен,

Асқарға өрмелеу де қиын екен.

Ұшады тік шаншылған көкке зеңгір,

Қара құз шынында да биік екен.

Пана етіп, жақпар-жақпар жарды қарсы,

Әккі әдіс, құмарлыққа салды қамшы.

Кірді де бір үңгірге бой тасалап,

Қыранның кетер кезін аңдыды аңшы.

Күрең ат төмендегі ойда қалды,

Селк етті, байғыз салды байбаламды.

Қыранның ұшып шығар тұсын аңдып,

Құсбегі ескі әдісін пайдаланды.

Аңшыға пайда бар ма құр жатқаннан,

Кендірден арқан есті шумақталған.

Кезінде үлкен бесін дүр сілкініп,

Жарылып қыран ұшты бір жақпардан.

Көрді аңшы, көкейдегі әнді көрді,

Көзімен сол бір тұсқа салды белгі.

Жем іздеп самғап көкке ана-қыран,

Кетті ұшып бауырына алып тауды, белді.

Шөл басты, аққан көзден балқып, қайнап,

Сәт жақын аңшы жүрер шалқып, тойлап.

Бір арқан жету қайда құз басына,

Жалғады тоғыз арқан тартып байлап.

Айналта жасады да ірі шалма,

Лақтырып ілді арқанды бір ұшарға.

Жоқ кезде ана-қыран алу керек

Олжаның бар құпия, сыры - сонда.

Тік құзға аңшы сол сәт өрмелеген,

Аспан боп төбесінен төнген әлем.

Қараса төмен жаққа бас айналар,

Жер-дүние көз алдында дөңгелеген.

Қырандар мекендеген текті ұяға,

Аптықпай сері жігіт жетті ұяға.

Ұяда болып шықты қос балапан,

Қанатын сермемеген тек қияға.

Өрмелеп осындайда өкпе де өшпек,

Жорығын санайды аңшы тек белес-деп.

Көргенде бүркіттің қос балапанын,

Өзінің екі ұлы кетті елестеп.

Қос бүркіт балапанын қапқа салып,

Баулыса, бағып-қақса, бапқа салып,

Болашақ қасқыр алар қыран бұлар

Олжаны дәл осындай таппасы анық.

Құсбегі ішке тартып демін алмай,

Жылжыды арқан бойлап кері қарай.

Дәу жартас шалманы ілген бір қараса,

Жарылып келе жатты бері қарай.

Бөлініп құздан жартас бара жатты,

Әп-сәтте құсбегіні бара жапты.

Сарт та сұрт, тасыр-тұсыр бұл сұмдыққа

Куә боп тоғызарқан ғана жатты.

Шыңырауда ажал болып тосқан апан ,

Жан-жаққа шашырады масқара қан.

Аңшыны алып жартас басып қалды,

Жаншылды, жан шығарды, қос балапан.

Аңшымыз ада еді іске мығым,

Тәңір ма, табиғат па істеді кім?!

Айрылып ұясынан ана-қыран,

Қос ұлы жетім қалды құсбегінің.

Тыныштық. Өтті күндер ағызар қан.

Жалғанып бізге жетті аңыз арқан.

Сол бір құз содан бері біздің елде,

Аталып кеткен екен Тоғызарқан.

**БЕРІКҚАРА**

Бір тау бар біздің елде Берікқара,

Тұрады жақын жерден төніп қана,

Алыстан менмұндалап шақырады,

Дегендей құпиямды келіп қара.

Қызылжал – бір қойнаудан үн қатады,

Қызарып сол бір жалға Күн батады.

Қазақтың қара өлеңін, құлақ тоссаң,

Ескен жел Қараөлеңнен тыңдатады.

Жабырқап біреуді іздеп Жал түрады,

Бір мезет көкірегіңе ән тұнады.

Жазықта Ноха қажыға ас берілген,

Арқаның шертпе күйі тартылады.

Қалады сол жағымда Абыралы,

Аршадан әшекейін тағынады.

Ұқсатсам, сол тауларды киіз үйге,

Ақбиік – ақ орданың шаңырағы.

Жалғызтау оң жағымда қарауытып,

Мәрәмік ұшқан құстан ән ағытып.

Құшағын кеңге жайып Берікқара

Тұрады жылда мені дара күтіп.

Сол бір тау барлық таудан жақын маған,

Өйткені бауырында оның жатыр бабам.

Кеудемде жыр тұтанып, сөз маздайды,

Жанымда от жанады лапылдаған.

Тасиды бойда қаным буырқанып,

Беткейі бетегелі гүлін тағып,

Кеш келсем, кешір, баба, ұрпағыңды,

Басыңды келе алмадым бұрын тауып.

Көкмайса, жасыл кілем көгалы бар,

Желпитін жанға жайлы самалы бар.

Біз келсек, қарсы алады қыран қүстар,

Төмендеп, қиқу салып, жоғарылар.

Суы – бал, қайнап шыққан бүлағы бар,

Жерінің шөбі шүйгін, құнары бар.

Сөйлейтін әрбір тасы – бір шежіре,

Іздесең күнді сүйген шынары бар.

Уақыттың дауылын да, жауынын да,

Өткерген Берікқара бауырында.

Өзі жоқ болғанменен, көзіндей боп,

Бабамның жұрты жатыр тау ығында.

Тағып ап Зағи әжем сырғасын да,

Алшаңдап Жақып бабам жүрді осында.

Жарықтық ата-бабам бейіттері,

Қанша жыл бізді күтті қыр басында.

Атамның мекен еткен жерін көріп,

Қойдай боп қалың ойым төгілді өріп.

Ат, түйе асыл жүгін артып алған,

Осында түскен әжем келін болып.

Аттасам, шақырады төріне белес,

Көшеді көз алдымнан керуен елес.

Бұл сапар – бабаларға тағзым ету,

Бұл сапар – біле-білсек, серуен емес.

Аймалап айналаңды самал келіп,

Ақ бұлттан кигізіпті далам бөрік.

Тау едің қасиетті, кие қонған,

Тәу еттім, Берікқара саған келіп.

Тұнығы лайланбаған атамекен,

Атыңды ғұмыр бойы атап өтем.

Аспанда Ай жаяды алақанын –

Бабалар маған берген бата ма екен.

**СЕҢКІБАЙ ҚАЖЫ**

...Халқына нұрын төккен көп,

Даңқы да кеткен көкке өрлеп.

Сексеннен асқан жасында

Сеңкібай қажы өткен деп.

Айтушы еді шалдарым.

Сарыарқадай даламнан,

Сұңқар едің жаралған.

Үш мәрте барып Меккеге

Аман да есен оралған

Қасиетті Қажы атам!

Тірісінде көзінің,

Киесі болған сөзінің.

Елі басын иіпті

Жүз қаралы киікті,

Дүғаменен қайырып,

Ауылға әкеп жиыпты.

Жұртшылық соны сауыпты,

Қайтарып төнген қауіпті.

Асырап киік сүтімен,

Аштық қысқан халықты,

Аман алып қалыпты.

Әулие туған Қажы атам!

Тойөткеннен өткенде,

Тәбекеге жеткенде,

Осынау байтақ өлкеде,

Сиынбас сізге жоқ пенде,

Құдіретті Қажы атам!

Қабіріңнің қасынан,

Түнеп қайтқан сан адам,

Бұлағыңның басынан,

Түлеп қайтқан сан адам.

Ауырған жанды сау қылдың,

Төбешікті тау қылдың.

Басыңа қонған адамның

Басына бақыт қондырдың.

Иесі болып жеріңнің,

Киесі болып еліңнің,

Аруағыңа табынса,

Аян беріп көріндің,

Әруақты бабам – Қажы атам!

Отыз жыл ойран салғанда,

Қырық жыл қырғын болғанда,

Тарыдай елің шашылды,

Лағнет айтып жалғанға.

Қолдадың сонда халқыңды,

Қорғадың сонда салтыңды.

Құтыламыз деп зұлматтан

Құлындай жұртың шарқ ұрды.

Айналып кетпей һарамға,

Тапталып кетпей табанға,

Табынды жұртың өзіңе

Қиын да қыстау заманда.

Қолдаған шығар бір Алла,

Ұрпағың бүгін қуанды,

Қолына алды Құранды,

Мойнына тақты тұмарды.

Өзіңе келіп тәу етіп,

Жиылып, басы құралды.

Ағылған көлік, ұзын жол,

Көкшетау мен Қызылжал,

Қарағанды, Семейден,

Қараөлеңнен, Самайдан,

Ат басын бері қаратқан,

Ақбұлақтан, Таңаттан.

Абыралы, Қайнардан,

Қу, Доғалаң, Тайланнан,

Келген жанның барлығы,

Бір өзіңді ойға алған,

Бағыштап қүран басыңда,

Ас беріліп, той болған.

Үй тігіліп, ет қайнап,

Іргеде бие байланған.

Ұрпағың өнер көрсетіп,

Ат жарысып бәйге алған.

Құрметтеп мазар тұрғызып,

Зияратыңа Ай қонған.

Үлкен де кіші жиылып,

Әруағыңнан айналған.

Мен де өзіңнің ұрпағың,

Бала кезден табысқам.

Әжем құран бағыштап,

Бұлағыңнан су іштім,

Кеттім қазір алыстап.

Қолдасаң жыр боп құйылдым,

Алдыңда, баба, иілдім.

Бір жылда қанша күн болса,

Сонша күн сізге сиындым.

Қанша жыл ұшып, қонса да,

Тілекте қалған Қажы атам.

Қырық жыл қырғын болса да,

Жүректе қалған Қажы атам.

Жүресің қолдап, ылайым,

Рухыңнан сауға сұрайын:

"Еліңнің көтер еңсесін,

Жеріңнің кіргіз шұрайын!"

Еліңді, бабам, таныт кең,

Арнадым өлең шабытпен.

Халқым бар жерде сіз барсыз,

Жасайсыз мәңгі халықпен!

**КЕМЕЛБАЙ БАТЫР**

Шошақбейіт бірде дала иегі боп,

Қабағын қошқыл бұлт кеп түйеді көп.

Болады бұл заманда небір сұмдық –

Моласы бар батырдың сүйегі жоқ.

Бұл зират көрген көшкен түйені көп,

Сауылған желідегі биені көп.

Қозғалып қоятыны және де бар

Замана домбыраның тиегі боп.

Төңірегі сусылдаған ақ ши еді,

Моласы бар батырдың жоқ сүйегі.

Уілдеп жел жылайды көрді аралап,

Шіркіннің болды ма екен нақ сүйері.

Шайқастар болды талай отты жалған,

«Ақжолдап», «Абылайлап» ақ ту алған.

Бұл жерде ата жауды қуып салған,

Құтылу үшін ауыр соққылардан.

Не күндер өткізбеді қазақ бастан,

Туады соны ойласаң, ғажап дастан.

Найзаға шаншып талай алып кетті

Бейкүнә нәрестені азапты аспан.

Сұм заман бастан өткен өрмек құрып,

Інісін, ағасы өлген жерлеп тұрып.

Қанжармен қарнын жарып, шашып кетті

Кінәсіз қарындасты қан бөктіріп.

Қыс өтер, күз бен көктем, жаз аттанбақ,

Қырылды тірлік үшін қазақ-қалмақ.

Сұлбасы көрінбейді, түсімде ылғи

Жүреді шауып ылғи боз атты аруақ.

ххх ххх ххх

...Ағызып көздің майын мызғыр шамдар,

Созатын әңгімені жүз күн шалдар.

Кемелбай аталатын бір хас батыр

Қамбарда бопты дейтін бізің шалдар.

Тіл шыға «елім!» депті, аймақ күлді.

Екіде тұстастарын айдап қуды.

Үш жаста көзге түсті қоян атып,

Төрт жаста төрт түлікті көзбен арбап,

Бес жаста бәсірені жайдақ мінді.

Алтыда Алласына жалбарынды,

Жетіде үйренді еркін мал бағуды.

Сегізде тас бұлақтан су сіміріп,

Тоғызда Толағайдай тауға мінді.

Он жаста иесіз қырдан Арқар алды,

Он бірде үкілеп киді Қарқараңды.

Қыздарға керегеден сығалаған

Он төртте алтын-күміс тарта барды.

Жәуһар ән, інжу күйдің түрін төгіп,

Он бесте серілік құрып арқаланды.

Күптеніп кіреукемен он алтыда

Алдында он жетіде жау қамалды.

Сүйегі сүйектінің сүйектісі,

Иегі иектінің иектісі.

Қырандай қанат қаққан атқа қонса,

Білегі білектінің білектісі.

Жер десе өз қолымен жұлып берер

Жүрегі жүректінің жүректісі.

Алысса алып күштің арыстаны,

Шабысса шаңын жұтқан шабысқаны.

Ақырып ақ найзасын қолына алса,

Иығынан қаһар төккен барыстары.

Болмаған жекпе-жекте жол бергені,

Садақты шірей тартса қолмергені.

Аю ма, айдаһар ма алдына сап,

Олжалы болушы еді өңгергені.

Бір көрсең судан шыққан жайын дерсің,

Қақпақтай жауырынын шойын дерсің.

Осындай тұр тұрпаты, тұлғасымен

Қалмақтың қай батырын қайыл көрсін.

Кемелбай деген батыр осы болған,

Халқының өшпес көңіл хошы болған.

Қалмақтың батырлары дегендердің

Талайы тырапай асқан қашып ордан.

Қатысты талай-талай шайқастарға,

Ел үшін жан аяйтын айқас бар ма.

Алдында жүруші еді көп әскердің

Аты да үйреніп-ап ойқастауға.

Найзасы қарсы жауды көктеп өткен,

Бұл жерде болған талай жекпе-жектер.

Қариялар шежіресінде келеді өшпей

Қазағым бастан кешкен өткелектер.

Соның бірі – мәңгі өлмес Ер Кемелбай,

Елі үшін жанын қиған Ер Кемелбай,

Бір өзінің айқасы қалың топтың

Қақыраған жеңісіне тең Кемелбай.

Талай өзен суалды сарқыраған.

Енді міне күн туды жарқыраған.

Қазағымнан шықпаса Кемелбайлар

Қалар ма еді зұлматтан халқым аман.

Қу, Доғалаң – Қызылжал арасында,

Қалмаққырған қорымдар бар осында.

Солардың бәрінен де көзге түсіп

Кемелбай тұр оқшаулау моласында.

Археологтар бір кезде, жетіп барып,

Алып адам таптық деп, лекіп, танып,

Батыр баба сүйегін көрден қазып,

Петербор ма бір жаққа кетіпті алып.

Сан өзен, ағып жатыр бұлағың да,

Ғасырлардың дауысы құлағымда.

Шошақбейіт тұр қасқайып көз алдымда,

Құламаған атомның сынағында.

Шошақбейіт тұр құламас кірпіші бар.

Тұрпатында Батырдың түр-түсі бар.

Алып бір құс қориды сол моланы,

Бәлкім сол құс бабаның рухы шығар.

Біз үшін ең құдіретті көш елесте,

Шалқыған Сарыарқаның төсі емес пе.

Қойны-қонышы ел қорғар Ерге толған,

Батырдың өлместігі осы емес пе.

Жанымды шабыт қысып, өлең қайнар,

Ұлтымның рухыменен әлем жайнар.

Кемелбай батыр көрде жоқ болғанмен,

Қазақта келеді өсіп Кемелбайлар.

**ҰСТА ӘЛІМБЕК**

*(Баллада)*

Көңілім – дарқан дала, зеңгір аспан,

Ол кезде өмірге аяқ енді басқам.

Дүкені бар болатын ұста шалдың

Шетінде ауылымыздың дөңге ұласқан.

Қыздырған бөктерін сол адыр, беттің

Есімі ұста шалдың Әлімбек-тін.

Әлекең атап кеткен үлкен-кіші,

Бөленген қадіріне қалың көптің.

Боз таңнан сілкіндірер бар маңайын,

Керекті құралдары қолда, дайын.

Ашса, егер, алақанын – балта дерсің,

Ал жұмса, жұдырығы – балғадайын.

Қос бетін қоңқақ мұрын ұштастырды,

Шот маңдай, шодыр мінез, күш-тасқынды.

Қайшы мұрт, қашау қасты, шеге көзді,

Біртоға, шамырқанса, қысқаш тілді.

Төсі – төс, ара тісті, көрік кеуде,

Шежіре, әңгімеқой, көріпкел де,

"Мен – шебер, мен – ісмер, мен – ұста" – деп

Ешкімге мақтанбайды керіп кеуде.

Бұйымы дүйім жұртты қарық қылып,

Сүйсіне таң қалатын халық күліп.

Балқытып, иіп темір-терсегіңді,

Құяды неше түрлі қалып қылып.

Бір қартың саптамасын шегелетіп,

Келеді келесісі және жетіп.

Шалдарға ең аяғы таяқты да,

Әлекең жонатұғын әдемі етіп.

Жайына мақтау қалар, ақша қалар,

Пенде жоқ пері шалға жат саналар.

Сыйлайтын ырза қылып шопандарға,

Дай-дайын ат арбалар, ат шаналар.

Әркімде шөңкелері, шөміштері,

Әбзелі атқа салсаң, келісті еді.

Әр үйдің мүлкі болып әлі де тұр,

Жеп-жеңіл, дөңгелек бет жер үстелі.

Шыдамас ұсталыққа осал адам,

Қанша жыл серік болды қашау оған.

Сәби жоқ менің шағын ауылымда

Бесігін Әлекең қарт жасамаған.

Мін де жоқ, кемшін де жоқ кәсібінде

Кейүйдің бүтіндеген есігін де,

Мен дағы жігіт болдым, нәресте едім,

Тербелген Әлекеңнің бесігінде.

Бала кез бұйымтаймен мен де барып,

Өкініш өн-бойымды кернеп алып.

«Су жаңа шанам, ата, сынды тауда»", –

Деген ем, сырғанақтан кенде қалып.

Жабысып еркеліктің желкеніне,

Үйге кеп жылап та алғам жер тебіне.

Әлекең маған беріп жіберіпті

Жаңадан шана жасап ертеңіне.

Сырғанақ кәдесіне жарады ол да,

Бара сап мақтанғанмын балаларға.

Сындыра алмайтұғын тас табанын,

Шанамды шала алмайтын қараған да.

Қалмайтын ілінісіп аршаменен,

Сол шана жылытатын тоңса денем.

Балалық, ойын қуған балғын дәурен

Зымырап өте шықты сол шанамен.

Жанына мың сан алғыс бөктерілген

Қадірлі ұста қарт та өтті өмірден.

Кезі көп екі етпеген ел тілегін,

Кезі жоқ ауылына жек көрінген.

Өтеуі тек қана алғыс қара тердің,

Ісмерді есіне алмас бар екен кім?!

...Қолынан шыққан заты көзге ілінсе,

Қалады аты аталып Әлекеңнің.

**КҮЛЖАН АПА**

Күлжан апамның сары құртын,

Сағынып жүрмін әрбір күн...

Кірпіктеріме ілініп

Аспаннан түсіп қалғыр түн.

Сол түнді көзге ілмей де,

Жүрегімде соғар жыр кейде.

Саңылауынан санамның

Қарайды маған бір бейне.

Қарайды маған күлімдеп,

Жанарында нұр дірілдеп.

«Ұмытып кетпе Талғатты,

Құлыным!» - дейді күбірлеп.

Таныс үн, таныс сол дауыс,

Сол елес бізге алданыш.

Сар қымыз берген сапырып,

Саратан айы қалды алыс.

Сағындым алтын күректі,

Жаныма қанша ол жыр екті,

Бүлдіргеніне Байпақтың

Бармадым қанша жыл өтті.

Талғатжан менен екеуміз,

Апамыз үшін шекерміз.

Талтүске дейін ұйықтап,

Түс ауа қойға кетерміз.

Сол кезде жүрмей бекер біз,

Еркелеп өскен екенбіз.

Қойтасқа қойды өргізіп,

Қойбүлдіргенді тергізіп,

Қою шәй ішкен күндер-ай,

Қойқаңдап атты желгізіп.

Күнде шығарып салатын,

Күлімдеп қарсы алатын.

Күлжан апамдай жан бар ма,

Баланың бабын табатын.

Сары құртын татқан жарты аймақ,

Сары ірімшігі ол қайнап,

Сары бауырсақ, сары май,

Тосатын торта балқаймақ.

Сарыжаз, Сарыжайлауды,

Сағынған жүрек қайда әлгі.

Күлжан апамыз жоқ бүгін,

Аруаққа ол да айналды.

Ақбұлақ, Таңат, Қайнарды,

Аққу боп рухы айналды.

Соңында думан той қалды,

Санамда жарық Ай қалды.

Шумақ та шумақ саз бенен

Будақ та будақ ой қалды.

Күлжан апамның бейнесі

Күлімдеп жырға айналды.

**НАУБАЙШЫ ӘБІКЕН**

Өткен күндер көзімде,

Сағыныш боп сарғайшы.

Менің бала кезімде,

Бар еді бір наубайшы.

Тиянақты ісінде,

Жаны жомарт, қолы кең.

Нанын табу үшін де,

Нан пісірген Әбікен.

Бүкіл ауыл сыйлайтын,

Бүкіл ауыл табынған.

Әңгімем бұл – қимайтын,

Менің бала шағымнан...

Балғын дәурен, бұла кез,

Сөзден өрдім қашап тас.

Дөң маңдайлы, тұма көз.

Бидай өңді, шашақ қас.

Әбекеңнің білегі,

Дән сапырған қырмандай.

Бар ауылдың жүрегі,

Сонда соғып тұрғандай.

Масақ дерсің қос қолы,

Алақаннан дән төккен,

Соғыс жылы жас пері,

Отан үшін қан төккен.

Сонда нанның қадірін,

Сезінген ол жанымен.

Егін еккен ауылын

Қорғап қалған қанымен.

Бір үзім нан ол үшін,

Тіршіліктің мәніндей.

Бір үзім нан ол үшін,

Бүкіл өмір сәніндей.

Сол үшін де майданнан,

Оралған соң Әбікен,

Наубайшы боп, ой, жалған,

Аты шықты нанымен.

Әбікен нан салады,

Ашытқы қосып қамырға.

Нан алуға барады,

Кемпір менен шалың да.

Әбікен пеш жағады,

Нан алады сан Ана...

Наубайшыға барады,

Жас келін де, бала да.

Салып темір қалыпқа,

Пісіреді ол түн сайын.

Нан сыйлайды халыққа,

Өз қолымен күн сайын.

Риза болса ел нанына,

Көзіне жас тұнатын,

Ұстап тұрып қолына,

Тіршіліктің қуатын.

Үйренген ол күйбеңге,

Қарапайым тұрады.

Ол тұратын үйден де,

Нан иісі шығады.

Наубайхана. Аппақ ұн.

Иіскеп жүріп біз де өстік.

Әбікеннің ақ нанын

Тістеп жүріп біз де өстік.

Сол дәм, сол иіс. Өмір - ән.

Шырқап жүріп таппадым.

Әлі күнге сағынам,

Әбікеннің ақ нанын.

**АҢШЫ ТӨКЕН**

Аң дегенде, тұлпардай кермедегі.

Көз алдында дүние дөңгеледі.

Төкен ағам қолынан мылтық түспес,

Құралайды көзге атқан мерген еді.

Тезекбайдан Шоң асып, Әріш барған,

Анадайда Алтуайт қалыс қалған.

Қарағаштың сайында шоқ тоғайда

Қабанымен даланың алысқан нән.

Қолда дүрбі иықта ақ мылтығы

Кедергі емес ақ қыстың ақ күртігі,

Қансонарда із кессе, ізге түссе,

Арқар атып алмаса жоқ күн-түні.

Тек аң болып елестеп қалың орман.

Көксеңгірде көкемнің шаңы қалған,

Аршабайдың сайынан арлан атып,

Аққорада сілеусін соғып алған.

Сырғабайда елікке сырға таққан,

Киіктерді көздеген түн қата аққан.

Суырлы сай ішінде суырларды,

Жас баладай жылатып шулата атқан.

Қыс баласы түлкіден тымақ киген,

Іздемеген өмірі шуақты үйден.

Жан-дүниесі сағымдай тербетілген,

Бұл дүниеден шалғайда жырақ күймен.

Түзге ғана әйтеуір аңсары ауған,

Қоян болып үміті жанса да алдан.

Қасқыр ішік киіп ап айдалада,

Қаймықпаған қарсы кеп қаншама аңнан.

Ажырамай бір елі Ақтабаннан,

Туған дала төсінен бақ таба алған.

Киік сирақ қамшысын тартып қалып,

Түн баласы сай кезіп, атқа қонған.

Қуырып жеп арқардың қуырдағын,

Қу далаға тежемей құмыр жанын.

Ойламастан сол ағам жүріп жатты,

Бұл дүниеде өлшеулі ғұмыр барын.

...Күндер өтті аларын алып болып,

Түндер өтті санаға жарық қонып:

Аяқ асты көліктің апатынан,

Қалды Аңшы сол ағам ғаріп болып.

Естігенде жай ойнап алып көкті,

Жазда күздің жаңбыры жауып төкті.

Өмір бойы түзде өскен сол ағамды,

Балалары қалаға алып кетті.

Дала оның күйінің күмбірі еді,

Бұлақ оның жанының сылдыры еді.

Бәлкім оны даладан айырған да,

Аң киесі шығар-ау, кім біледі.

Төтеп берген тірліктің дауылына,

Осы болды сынақтың ауыры да.

Қапасына қаланың шыдамастан,

Қайтып кетті аңшы ағам ауылына.

Тар қалаға еркіндік сыймай, сыймай,

Сағынышын жүрекке жинай, жинай.

Бір төбенің үстінде жан тапсырды Ол

Өзі кезген даланы қимай-қимай.

**МОТОРШЫ МҰРАТ**

Таңаттың әр тамында,

Жарық болып тараған.

Білте шамды ауылда

Ауыстырған сол ағам.

Түнде кірер шырайы,

Ал кездессең күндіз де...

Электрдің құдайы –

Көрінетін ол бізге.

Ауылымыздың шетінен,

Төгетін ол жарығын.

Сонда естіп өсіп ем,

Электрдің сарынын.

Кеш батарда ағамның,

Бұрқылдайтын моторы,

Жарық тілін табар кім?

Күйдіре алмас от оны.

Бұрқ – бұрқ етіп қайнайтын,

Жарық оның қолында.

Ауыл сонда жайнайтын.

Қырдағы Құс жолында.

Таныстық біз әріппен,

Тылсым түнде отырып,

Мұрат берген жарықпен

Әліппені оқыдық.

Мәз-мейрам боп сауықпен,

Ой, танымды шыңдадық

Мұрат берген жарықпен

Радионы тыңдадық.

Батырмен ол – анық тең,

Аңыз еттік үйде оны.

Мұрат берген жарықпен.

Тұңғыш көрдік киноны.

Жиып жұрттың дүйімін,

Көрермендер толатын.

Экран оның үйінің –

Қабырғасы болатын.

Дала – клуб, болатын

Аспан тұнық, таза ауа.

Ауыл сонда толатын,

«Менің атым – Қожаға»

Кино көріп болған соң

Асық пен доп жай қалып,

Фильм көріп болған соң,

Айлап еркін ойнадық.

Біреуіміз – Төлеген,

Біреуіміз - Қыз Жібек,

Біреуіміз – Бекежан,

Болып қиял жүзді кеп.

Ел алғысын сан алып

Жинап еді сол ағам.

Бізге тәтті балалық,

Сыйлап еді сол ағам.

Ұзын бойлы, қапсағай

Денелі едің ағатай.

Алға тартқан, ақ сарай,

Кемем едің ағатай.

Кеңдігінен даладай,

Бізге бақыт қонатын.

Сен бар жерде ағатай,

Түн де жарық болатын.

Кеттің өтіп бір күні,

Сөніп өмір жарығың.

Кім түсінген шындығы –

Жалған дүние парығын.

Қауышып ең мың барып,

Жарық болып халықпен.

Қабірің де нұрланып,

Тұрған шығар жарықпен.

**СИЫР АЙДАҒАН ШАЛ**

*(Баллада)*

Күн нұрына жатқандай ұйып аймақ,

Ағады өзен жағаға тиіп ойнап.

Таңмен бірге оянып қырды бетке ап,

Бір қария барады сиыр айдап.

Сиыр айдау – кәсібі күнде ертемен,

Сырласады мөп-мөлдір сумен терең.

Жусан иісі сарайын ашады оның,

Қызғалдақтар қарсы алып қырды өртеген.

Жайып салса, төңірек бар ғажабын,

Шал көргендей болады қан базарын.

Кемпірінің жас күнгі жамалындай

Көрсетеді табиғат таңғы ажарын.

Алтын күнмен, жүздесіп, өрген бұрым

Күміс шықты көреді елден бұрын.

Бір сәт түсіп ойына бозбала шақ,

Еске алады ботадай желген күнін.

Көкейінде сан түрлі сыр қайнайтын

Сөйтіп жүріп табынды күңде айдайтын

Ұшып-қонған құстардың ән-күйлерін

Құлақ түріп әрдайым тыңдайды айқын.

Ешкіммен жоқ шаруасы, жоқ ісі де,

Атқарады пайдалы іс көбісіне.

Алдына сап ауыддың бар сиырын

Ұзатып сап қайтады өрісіне.

Қырдан қарап ауылға күнде, күнде,

Санайды өзін пайғамбар үмбетіндей.

Табиғатпен таң сайын жеке қалып,

Сиыр айдау – өзінің міндетіндей.

Көршілері қарайтын шалға қырын,

Елемейтін қарияң сонда бірін.

Таңнан тұрып табынды тау асырған

Қара шалдың білмейтін сол қадірін.

Қарт үшін жоқ өмірдің басқа мәні,

Бір күн өтіп, басқа күн басталады.

Қыс пен көктем, жаз бен күз жатты алмасып,

Шал дағдылы кәсібін тастамады.

...Тағы да бір таң атты.

Ай, жұлдызды аспаннан тау ұрлады,

Өтті өмірден сол түні шалың дағы.

Өріс жаққа беттемей сиыр біткен

Азан-қазан боп кетті ауыл маңы.

Жалғыз шалы көз жұмды. Өмірі еді.

Жалғыз кемпір егілді, еңіреді.

Жоқтағандай қалқиған қара шалды,

Сиырлары ауылдың мөңіреді.

Енді шалдың ауылы жырақ мүлде,

Тірлігінде төкпеді ол шуақ кімге?

Сиыр айдап тастайтын жан табылмай,

Қарттың орны білінді бір-ақ күнде.

**ҚАРА БУРА**

*(Баллада)*

Аспаннан жауа-жауа дәлу қары,

Күн сайын күртіктеніп, қалыңдады.

Ақ боран терістіктен жылай соққан

Шытқа орап жерді көміп, арулады.

Ұқсайтын жазылмаған дәптеріңе,

Дала да ақ, дөңестер де ақ, ақ бәрі де.

Аспанда бура-бұлттар әрлі-берлі

Жылжиды азуынан ақ төгіле.

Ашөзек, көздеріне қан тығылған

Қасқырлар жүретұғын жортуылда.

Бар еді жалқы шопан жалғыз үйде,

Қыстауы Семейтаудың қолтығында.

От көрсе, анадайдан орап қашып,

Қойлы сай, қойлы ауылды жанап басып

Ұлитын түн жамыла аш бөрілер,

Даусымен ақ боранның қабаттасып.

Бірі еді сондай түннің тас қараңғы,

Басына шопан мылтық жастаған-ды.

Маяның қара бура қалды ығында,

Қамаған тас қораға басқа малды.

Әредік боран соғып, қар қаңғырып,

Қауіпсіз атушы еді әр таң күліп.

Маяның қара бура жатты ығында,

Жабуын қабат-қабат қалқан қылып.

Жабуы жабылған-тын тамашамен,

Сырмақтай қалыңдығы – қараса ерен.

Тоқылып ши бойындай тобылғыдан,

Тысталған неше қабат алашамен.

Қажыған шопан үйде, қой қорада,

Ақтүтек анталайды айналада.

Бураның сыртта шөккен иісін сезген

Көңілі бөрілердің жайлана ма?!

Құрсағы қасқырлардың майлана ма?!

Көзінен от шашады айналаға,

Бірі – арлан, бірі – қаншық, екеуі де

Екеудің бар үміті Сайда ғана.

Қос қасқыр қарғып-қарғып, шарбақты асып,

Маяға жақындады андап басып.

Қаперсіз жата берді ықтасында,

Басынан жас бураның бар бақ қашып.

Байқады ол жақындаған жалмауызды,

Аузынан ақ көбігін сонда ағызды.

Атылып екі бөрі екі жақтан,

Бураның жабуына салды ауызды.

Шошынып, қара бура үріккенде,

Үлгерді шөккен жерден тұрып демде.

Қарысып қалды жағы қасқырлардың,

Жабуға тісі айқаса іліккенде.

Құтылып қатерлі бір күйден оңай,

Жөнелді желе жортып үйге қарай.

Қос бөрі сауырында бұлқынады,

Бураға бұдан артық сый бола ма-ай!

Бұл іске куә болып мая қалды,

Қос өркеш шулатты-ай кеп бар адамды.

Көрмеген бұрын-сонды мұндай сұмдық,

Қарсыдан иттер үріп, шабаланды.

Білмейтін түнгі уақта үн қатуды,

Жануар бар даусымен бір бақырды.

Шыққанда шопан үйден, көз алдында

Бөктерген бөрілерді бура тұрды.

...Үстінен бу бұрқырап қара тер боп,

Жүретін күші бойын және кернеп.

Бұрын да ұзынқүлақ еститін ел:

"Бурасы Байжұманың бар екен!" – деп.

Сұмдық іс болған жерде қалады ма?!

Шындық сөз ел аузында тарады да,

Баяғы Байжұманың сол бурасы

Атанды "Қасқыр соққан қара бура".

**«ОМАР ҚОЙ СОЙҒАН» БҰЛАҒЫ**

*(Баллада)*

Ұмытқан жандар алласын,

Дегелең тауы баурында,

Алғашқы атом бомбасын,

Сынапты менің аулымда.

Бұйрыққа әбден еті өлген,

Көрмеген мұндай ел бұрын.

Көшіріп атамекеннен,

Алыпты жұрттың дегбірін.

"Аударып қоныс бір қысқа

Барыңдар!" – депті сол күні.

"Дегелең, Мыржық, Шыңғыста,

Қалмасын!" – депті жан тірі.

"Қалмасын ит те, мысық та,

Қалмасын мал да көшкенде ел!"

Ұшақпен жетіп ұшып та,

Қаптапты қалың әскерлер.

"Қолдар, – деп, – баба әруағы",

Күшпенен халық көшіпті.

"Қүдайдың басқа салғаны,

Көрерміз енді",– десіпті.

Бұл бастан нелер өтпеген

Қазақтың қайтпас беті бар.

Ұлы той көрген көппенен

Көшкеннен осы не тынар.

Жерім бар, туған тауым бар,

Атамекенде бір туам,

Депті де кейбір ауылдар,

Көшпепті ата жұртынан.

...Қабылдап: – "Туған аймақтан

Көшпеймін",– деген шешімді.

Шаруасын күйттеп, қой баққан,

Жан бопты Омар есімді.

Алдына салып отарын,

Иіріпті терең сайға кеп.

Сойыпты бір қой шопаның,

"Осының өзі пайда",– деп.

Құдайға бәрін тапсырып,

Мөп-мөлдір бұлақ басында.

Тілепті елге жақсылық,

Болмаса да ешкім қасында.

Сол сайдың қалың талы көп,

Шаруасы да жоқ бүлікте.

"Бала-шағаның қамы",– деп,

Қақтапты етті шілікке.

Сол сәтте сұмдық басталған,

Солқ етіп жердің бауыры.

Отты шар жанып аспанда,

Соғыпты зұлмат дауылы.

Сол, сол-ақ, сол екен,

Аждаһа жерді өрт етті...

...Сұрапыл көрген Омекең,

Өмірден мынау ерте өтті.

Тұрғандай бейне тау жылап,

Көзден жас шығып жапаннан.

Бәріне куә сол бұлақ –

"Омар қой сойған" атанған.

...Бұл күнде мұңды ән тұнып,

Сол сайдан өмір үріккен.

Бұлақ та қалды тартылып,

Жұрнақ жоқ қалың шіліктен.

Нұрлы етіп түнгі аспанды,

Тәңірі тауға қондырса Ай,

Қарғайды сасырбастарды,

Соқыр боп қалған сол бір сай.

**ТАМЫЗДЫҢ ЖИЫРМА ТОҒЫЗЫ ...**

Тамыздың жиырма тоғызы...

Жаһанға жалпақ жайылған,

Шықпайсың менің ойымнан.

Сен едің текті елімді,

Ата-жұртымнан айырған.

Тамыздың жиырма тоғызы...

Жанған Күн көкте өшкен күн,

Талай тағдырды шешкен күн.

Абыралымның бауырынан

Абдырап халқым көшкен күн.

Тамыздың жиырма тоғызы...

Сұмдықты көрген кім болды.

Таң емес сол таң түн болды

Дүниені жұтқан үн болды,

Дүр сілкіндірген күн болды.

Тамыздың жиырма тоғызы...

Күн емес Алып шар шықты,

Аспан көзінен қан шықты,

Дегелең деген өр таудың

Кеудесінен сол күн жан шықты.

Тамыздың жиырма тоғызы...

Өлкемді түгел өрт шалды,

Даламды түгел дерт шалды.

Саңырауқұлақ бөліп шығарды

Төрт құбыламнан төрт шарды.

Сұрапыл дауыл соқтырды,

Жарылуға далам шақ тұрды.

Жер менен Көкте тұтасқан

Бұрын болмаған от тұрды.

Тамыздың жиырма тоғызы...

Қасірет құшты Қайнарым,

Қу, Доғалаң, Тайланым,

Ақбұлақ, Самай, Мәрәмік,

Аққора, Таңат, Мыржық пен

Абыралыдай аймағым.

Баянаула, Қызылтау,

Қарқаралы, Шыңғыстау

Қызылжал мен Сарыжал,

Қаражал мен Қараөлең,

Жатқан бір жайнап далам ең.

Жан дауысыңды ышқынған

Естіді сол күн бар әлем.

Майлықара, Үшқара,

Берікқара сұстана.

Тақыр боп қалды төбелер,

Сыпырғандай алып ұстара.

Аждаһаның аузынан

Алып қалған елімді,

Алып қалған жерімді,

Өшпейтін мәңгі рух пенен

Қазаққа біткен құдіретті

Құдайым берген күш қана.

Тамыздың жиырма тоғызы...

Өртенді сол күн, ластанды

Қаз дауысты Қазыбек,

Сөзден түйін түйген жер.

Сеңкібай қажы атамыз,

Сеңсеңнен бөрік киген жер.

Өндірбай қалпе бастаған,

Ноха қажы қостаған,

Өлкемнен шыққан қырық қажы

Сәждеге басын иген жер.

Ұлжан мен Ділдә аналар

Өмір бақи сүйген жер.

Алшынбай мен Құнанбай

Алшаңдай басып жүрген жер.

Қаратеке, Бақтыбай,

Жапалақ пен Сартымбай

Қырандайын қомданып,

Батырлар жауды ілген жер.

Сахайып қожа әулие

Саф алтын ғұмыр сүрген жер.

Тамыздың жиырма тоғызы...

Көзімді менің байлады,

Денеме дерт боп бойлады.

Жер-Ананың ақ шашын,

Ақ шашын жұлып ойнады.

Құстардың тоқтап сайрауы,

Бойымда қаным қайнады.

Өртенді атақонысым

Қырдағы мен ойдағы,

Әміренің әсем әні мен

Жанақ ақынның ойлары,

Абайдың асыл қыстауы,

Тәттімбеттің жасыл жайлауы.

Таптады жерді киелі

Қайдағы мен жайдағы.

Тамыздың жиырма тоғызы...

Сезімдерімді шарпыстыр,

Ойланар бізге тал түс бұл.

Қасіретті тұңғыш жарылыс,

Оған да өтті алпыс жыл.

Тамыздың жиырма тоғызы...

Шерменде болған өтті күн,

Желбіреп енді Көк туым.

Елбасым беріп пәрменді,

Полигон жабар жетті күн.

Кеудемді теуіп текті жыр,

Оған да жиырма өтті жыл.

Тамыздың жиырма тоғызы...

Жандырып жанды өрт етті,

Айықпас тәнге дерт екті.

Балалар қанша ерте өтті,

Інілер қанша ерте өтті,

Апалар менен ағалар,

Әкелер менен аналар,

Қарындастар қанша ерте өтті

Тастұғыр мынау өткеннің

Түсірсін еске күллісін.

Орнасын мынау ескерткіш

Сақтасын елдің тірісін.

Жапырақ үшін жайқалар

Өртеңге өсер гүл үшін!

Қазақстаным көркейсін,

Жарылыс мәңгі құрысын!

Таси да берсін берекең,

Арта да берсін ырысың,

Арайлы менің Абыралым,

Шырайлы менің Шығысым!

Тамыздың жиырма тоғызы...

Рамазан айы Ұлы елім,

Алладан тілек тіледім,

Сыйғызып ойды өлеңге.

Жаһанды жұтқан жарылыс

Болмасын енді әлемде !

Тамыздың жиырма тоғызы!

**П О Э М А Л А Р**

**ЖАН ДАУЬІСЫ**

*(Поэма)*

*«Қалың ағаш жапырағы*

*Сыбырласып өзді-өзі.*

*Көрінбей жердің топырағы*

*Құлпырган жасыл жер жүзі».*

Абай

*«Хан, Орда, Дегелең мен Құндызды, Арқат,*

*Дейтін Жер – шіркін көңіл құмар тарқат»*

Қасым Аманжолов

*«Армысың, атақоныс – Абыралы,*

*Басыңнан бағың, қайда жамырады».*

Төлеужан Ысмайылов

Құлпырған құлан жазық, құмай белің,

Шыңғыстау, Абыралы шұрайлы едің,

"Сол бағың қайда кеткен бастан ұшып,

Сол шағың қайда кеткен?" – сұрайды елің.

Шыңғыстау, Абыралы қайран елім,

Қазақтың даласының қаймағы едің.

Ай нұры, Күн көзіне шағылысып,

Айнадай жарқыраған қайда көлің?

Жанарда жаутаң қағып бота-қайғы,

Жанымды жалмаңдаған от орайды.

Қарғының қайда таудан құлап аққан,

Шалғының қайда, шіркін, көкорайлы?

Жыр жазған ақша бұлтқа тауың қайда?

Билейтін, мың бұралған талың қайда?

Салатын кешің қайда, түрлі сурет?

Ән шырқап ататын ақ таңың қайда?

Сол таңның, шық-моншағы, лағыл қайда?

"Кел, кел"– деп көзді арбайтын сағым қайда?

Абайдың жұртын іздеп келген жанның

Алдынан барлығы да табылмай ма?

Жырмекен, атамекен сүйікті едің,

Бейнеңді елестетсем, биіктедім.

Айтшы өзің, қайда кеткен үйір-үйір

Төсіңді еміп өскен киіктерің?

Қырларың түн көрпесін жамылғанда,

Шулатқан сай-салаңды аңың бар ма?

Оқыстан, құлақ тұнар тарсылдардан,

Жүрегі арқарлардың жарылған ба?

Естіртіп құс тілінде мұң, арманын

Аққулар кетті ме іздеп сыңарларын.

Шошынып гүрілдер мен дүмпулерден

Әуеңнен кетті ме ауып қырандарың?

Туған жер тек өзіңсің – шын ұлылық,

Сен тұрсың бәрінің де мұңын ұғып.

Қараймын келер күндер тізбегіне

Шұрқырап көкірегімде құлын-үміт.

Жабырқау жартасыңда тіл байланып,

Еңселі тауың кеткен күлге айналып.

Абайға жыр сыйлаған табиғаттың

Көрмедім мүшкіл халін мұндай ғаріп.

Көздері бұлақтардың жабылғандай,

Бойынан қан тоқтаған тамырлардай.

Әскердің тәртібімен дөңдердің де,

Шаштары тақырланып алынғандай.

Көркіне көрген сайын жан сұқтанған,

Көлшіктер лайланып шалшық болған.

Бір кезде тасып аққан өзендердің

Арнасы қасық сусыз қаңсып қалған.

Туған жер бесігіне құндақталған,

Ауру тал іңгалайды бір қапталдан.

Сайларға сән беретін, әр беретін

Тоғайлар түтасымен қурап қалған.

Жазығың бұрынғыдай гүл тақпаған

Төсінді қайғы басып, мұң таптаған.

Мен де енді өзің болып толғанайын,

Тозған жер, жүдеу өлкем, сырқат далам.

**Дегелең тауының[[1]](#footnote-2) зары**

Сәнді еткен қойшылардың доғал тамын,

Басылған кеудемдегі жанартауым.

Мен де бір сәбиі едім қара жердің,

Мен де бір перзенті едім Сарыарқаның.

Жусаным, бетегем де, көкпегім де,

Селеуім көгеретін көктемімде.

Жерім – от, қысым – жылы, жазым – салқын,

Жайылып жүретін мал бөктерімде.

Күз келсе, тұман орап шалғайымды,

Тамшылар сүйетұғұн маңдайымды.

Ағатын Қусақ, Шаған айырылып,

Қаусыра қүшып менің баурайымды.

Жүзімді түн баласы Ай бояйтын,

Бетімнен күн сәулесі тайғанайтын.

Тау едім құзарларым көкке ұмсынған,

Тау едім ештеңені ойламайтын.

Ақша бұлт басымдағы сеңсең еді,

Ұлдарым — шоқыларым еңселі еді.

Тіл бітті бүгін маған, бәрін де айтам,

Ей, адам, сен сенбесең, Жер сенеді.

Ей, адам, сен сенбесең, жел сенеді,

Тым құрыса, жел сенгенін көрсең еді.

Қыздарым — қарағайлар түссе есіме,

Қарт денем қайғы жұтып теңселеді.

Сайларым тобылғылы, аршалы еді,

Сүйетін бұлақтарым сонша мені.

Шіркін-ай, құшағымда еркін жатқан

Немере-жақпар тасым қаншама еді!

Кезінде таңданбап ем көптігіне,

Солардың қазір міне жоқ бірі де.

Аяусыз жылан-қамшы арқамды осып,

Жазықсыз сұм дүние соқты дүре.

Жаныма батқаннан соң жыр ғып тұрмын,

Келеді айықпайтын мұнды ұқтырғым.

Айтайын қайсыбірін азабымның,

Есімде алғашқысы сұмдық күннің.

**1949. Тамыздың жиырма тоғызы**

Иә, сол бір жылы,

Сол айда, сол бір күні.

Менің азапты ғұмырым басталып,

Бұзылды табиғаттың мөлдірлігі.

Мәңгүрт деп ойламаңдар, ес білемін,

Басымнан қаншама азап көшті менің,

Естідім құлақ тұнар зұлмат үнді,

Ештеңе сонан кейін естімедім.

Көрмеп ем бұрын-соңды жат қылықты,

Аң-құсым сол дауыстан қатты үрікті.

Алып бір саңырауқұлақ шықты да өсіп,

От құсты, айналаға от бүрікті.

Басталды сол бір сұмдық бастан кешкен,

Секілді әлдеқайда аспан көшкен.

Жазығым көрінбейді жадыраған,

Барлығы төңіректің астаң-кестең.

Жалмады айдаһар-өрт жаппай маңды,

Барлығы төңіректің отқа айналды.

Қаптаған қарағайым шоққа айналды,

Жүрегім шошынғаннан соқпай қалды.

Бұл неткен аждаһа еді алып тісті,

Тастарым балқып кетті, жанып күшті.

Аспанды тұрды жауып алқызыл шар,

Қарап ем, жанарларым ағып түсті.

Алып шар көк тіреген тағымды алды,

Өртеніп шала-жансар тәнім қалды.

Омыртқам омырылып, жотам жанып,

Алапат кетті ырситып қабырғамды.

Ей, адам, құлағыңды тікші дер ем,

Әйтеуір аман қалдым бықсып әрең.

Жер де сұр, аспан да сұр, сұр бәрі де,

Қоршаған маңайымды сұп-сұр әлем.

Ыңырсып айтатындай жерім сұр ән,

Мен үшін өмір – азап, өмір – шыдам,

Жанбаған айналамда ештеңе жоқ,

Күйіктің шығады иісі қоңырсыған.

Табиғат адамның да бел анасы,

Жоқ па әлде соны айтатын ел ағасы?!

Өртейтін табиғатты крематорий

Секілді Аспан менен Жер арасы.

Бұл, сірә, "сасырбастар" ойраны, ұқтым,

Солардың қол астына байланыппын.

Сұмдық түс көргендей боп, ес жинадым,

Оянсам, сұп-сұр күлге айналыппын.

Дәл мендей қинады екен дәуір кімді,

Қиямет ойдан кетпес ауыр күнгі.

Енді-енді есті жинай бергенімде,

Екпіні бет қаратпас дауыл тұрды.

Зұлжәләл алып шылым шеккендейін,

Зұлматтың бәрін үйіп-төккендейін.

Дүние алай-түлей, ойран-топыр,

Аспан мен Жер қосылып кеткендейін.

Сөзіме куә етемін Айды, Күнді,

Артты да айықпастай қайғы, мұңды.

Сол тажал кетті ұшырып, бәрін-бәрін,

Тонады менің бүкіл байлығымды.

Ешқашан алмап едім жарақатты,

Күңіренді зор дауыспен дала қатты.

Тас темір дәуірінен жасағанда,

Көрмеппін мен дәл сондай алапатты.

Ыңырсып әлі мұңды айтам әнді,

Қырық жыл қыр өртенді, сай тоналды.

Әуеде, жер бетінде, жер астында,

Бұл зұлмат бірнеше рет қайталанды.

Торқамның қызыл-жасыл өшті реңі,

Қырық жыл тәнімді азап кескіледі.

Өзгерді келбетім де танымастай,

Зарымды бірақ ешкім естімеді.

Күн менен жатыр талай түн алмасып,

Басымды тұрады ылғи мұнар басып.

Көгімнен қыран қашып кетті аулаққа,

Бауырымнан жылан екеш жылан қашып.

Қойнымда жоқ арқарым, жоқ киігім,

Айтамын ойларымның нақ түйінін.

Жарылып сыртқа шығар бір күндері

Ішімде тұнып жатқан көп күйігім[[2]](#footnote-3).

Сәт санап барады сол күдік те өсіп,

Төсімнің сау жері жоқ, шұрқ тесік.

Ауасын кең даламның улап жатыр,

Төбемнен жасанды бір бұлт көшіп.

Несіне бұл адамдар бұлданады,

Зарымды керең дүние тындамады.

Өзім де ештеңені естімеймін,

Соқырмын енді қазір суқараңғы.

Күлмін – мен, тау емеспін, үйіндімін,

Шертіліп жатыр соңғы күйім бүгін.

Сан алуан дүниедегі таулар үшін

Көтеріп тұрмын тірлік қиындығын.

Қанбайды зарланбасам, тыншым менің,

Бар әлем бұл сырымды білсін дедім.

Астымнан маған арнап көр қазылған,

Қалды тек құлазыған құр сүлдерім.

Көкірегім күл болсам да тола жара,

Қасымнан қоныс тепті "мола" жаңа.

Жүрегім соқпайды енді, демім бітті,

Ей, таулар, жиналындар жаназама!

**Қураған тоғайдың[[3]](#footnote-4) соңғы сөзі**

Тұла-бойым күрт өзгерген,

Тоғаймын мен қурап қалған.

Оянушы ем бір кездерде,

Жапырақтарым шулап таңнан.

Өң жоқ, түс жоқ ажарымды,

Көз жасыма сулап та алғам.

Тыңда бәрің азалы үнді,

Тоғаймын мен қурап қалған.

Әз дауысты әнші де едім,

Ақын да едім жыр да ақтарған.

Түрімді енді көрші менің –

Қу тоғаймын қурап қалған.

Қарғыс айтам адамдарға,

Қурай-қурай көрге кірсем,

Сонау өткен замандарда

Туған жерге әр беруші ем...

Өркеш-өркеш тау маңдарын,

Көз тартардай түрлендіріп,

Сай-саласын, аңғарларын,

Тұратынмын гүлдендіріп.

Алуан түрлі құс үнімен,

Тәңірім өзі даралайтын.

Аң тілін де түсініп ем,

Саяма кеп паналайтын.

Шат-шадыман күйлерімді,

Шерте алмаймын, шара бар ма?

Теріп менің жидегімді,

Жүруші еді балалар да.

Күннен шыққан алуан бояу,

Маған қарай асығатын.

Самал әні салған баяу,

Тербеп-тербеп басылатын.

Мақпал түнді қарсы алғанда,

Нұрға бөлеп жүзімді Айым.

Ақ қайыңдар ән салғанда,

Би билейтін қызыл қайың.

Жұлдыздарды әперетін,

Көп терегім, көк терегім.

Күндіз-түні көтеретін,

Көңілімді көкке менің.

Сәнді талым, сәмбі талым,

Су әніне қосылатын.

Гүл майысқан әр бұтағын,

Жапырағы жасыратын.

Алып тау мен дала таққан,

Әшекейге көп құмарта.

Моншақ түзіп қарақаттан,

Итмұрыннан тақтым алқа.

Тұратынмын жағалауда,

Тұнық суда ойым жүзіп.

Сырғаларым – доланадан,

Қолдарымда мойыл-жүзік.

Жайлы өмірім жалғанған жоқ,

Бар байлығым тоналды айқын.

Қазір сол шақ қалды арман боп,

Қайта ешқашан оралмайтын.

Бір сұмдықты сезді білем,

Кеберсіді топырағым.

Жазда түсіп өздігінен,

Сирей берді жапырағым.

Улы ортаға қамалдым да,

Улы сәуле уыстадым.

Улы судан нәр алдым да,

Улы ауамен тыныстадым.

Бұтақтары қудай болып,

Құшағымда тұнған ағаш,

Абыройдан жұрдай болып,

Қалдым бір күн тыр жалаңаш.

Тіршіліктен кенде қалдым,

Тамып көзден түсті көп шық.

Ей, жұмбақ дерт, меңдеп алдың,

Қу тіземді құштым өксіп.

Құр сүлдерім құлайды енді,

Айқайлар ем даусым болса.

Қолым жайып жылай бердім,

Көзім жасы таусылғанша.

Қош айтысты өмірімен,

Тұрған еді тау да шыдап.

Қолым жайып, тәңіріден,

Өліп кеттім сауға сұрап.

# **Боз даланың қасіреті**

Мен – боз даламын!

Қоршалдым.

Дүмпулерден тозды алабым.

Орыны тілім-тілім сорға айналып,

Сағынып жатыр көлім қаздар әнін.

Мен – боз даламын!

Жылайын десем жасым жоқ.

Тарайын десем шашым жоқ.

Әлдекімдердің қолымен

Көкірегіме басылды от.

Күйдім де жандым, өртендім,

Күйімді кімге шертермін.

Қайғының бұлтын қаптаған

Қалайша бастан серпермін.

Қырлардың көші қаралы,

Қош айтып маған барады.

Әнімнің бәрі мұңды да,

Тәнімнің бәрі жаралы.

Тауым тұр улы бұлт құсып,

Залалы жатыр жұртқа ұшып.

Көрсем де соның барлығын

Жатырмын сұлап сұлқ түсіп.

Қатпар да қатпар мандайым,

Кеберсіп қалған тандайым,

Серейіп кейде жатамын,

Сусап бір өлген жандайын.

Туғаннан бері қабаған,

Атом-ит мені талаған.

Күн айтшы, жұлдыз, Ай айтшы,

Сау жерім бар ма жарадан?

Тұрамын күндіз, түнде ояу,

Сыңсиды кейде қыр баяу.

Айырылдым жеті бояудан,

Мендегі бары – сұр бояу.

Сұп-сұрмын, тағдыр тонаған,

Сұрымды көрсін бар адам:

Сұр селеу, сұр ши, сұр көде,

Қан да жоқ, сөл жоқ қараған.

Байқатар қалың сорымды,

Қураған қалың тобылғы.

Бермесін еш жер басына

Мендегі сұрқай өмірді.

Маңайым толы мұңды үндер,

Сұрланған бүкіл құмбыл бел.

Басымнан үшты басынып,

Сұрықсыз өңкей сұр күндер.

Көз жасын төгіп көшті бұлт,

Өмірдің шамы өшті күрт.

Қаншама менің қойнымда,

Қаңырап қалған ескі жұрт.

Ескі жұрт, ескі қоралар,

Уатылып кеткен обалар,

Жаныма батты,

Құлаған

Қасиетті көне молалар.

Солардан басқа нем қалды,

Ыңырсып соққан жел қалды.

Тоқтата да алмай дал болдым,

Төсімнен қашқан аңдарды.

Жол қалды үнсіз жосылып

Иесін күтіп тосылып.

Әлдилеп мені ән салған

Құстарым кетті шошынып.

Қобыз-мұңымды қозғаған,

Бозторғай кетті боздаған.

Жүрегім қалды жалғыз-ақ

Жарылып кете жаздаған.

Білмеймін қысты өткенде,

Білмеймін күз бе, көктем бе?!

Тоңамын кейде жаз келіп,

Ызғарлы жаңбыр төккенде.

Қатыгез заман қан ішіп,

Маусымдар кетті ауысып,

Жұт келіп бәрін жұтқандай

Басымнан кетті бақ ұшып.

Есерсоқ қару жыны көп,

Тандырды-ау естен мың рет.

Құтқаршы мынау тозақтан

Бар болсаң егер, құдірет!

# **Тартылған өзеннің мұңы**

Құдайға жылап, табындым:

"Қайтар, – деп, – титтей жұрнағын

қуатты ағынның!"

Бітеліп қалған көздері ашылар ма еді

Мені тұс-тұстан демейтін

бұлақтарымның.

Айқайласам ба шыңғырып өктем,

Толар ма еді арнам, тек сонда,

ындыны кепкен,

Жайқалып жасыл тоғайым,

Жамырар ма еді,

Естілмей кеткен жапырақ

сыбдыры көптен.

Теректен әсем

баяғы ән ұшқандайын,

Сүйінші сұрап, қуанып,

қамыстан қайың.

Мәжнүн тал келіп,

ернімнен өбер ме менің

Ләйлісіменен қайтадан

қауышқандайын.

Жағалауымның арайға

шарпылғанда өңі,

Саялатқанда самалым

салқынға мені.

Қайтадан дулы көгімді

думанға бөлеп,

Шағалаларым шаттанып

шаңқылдар ма еді.

Өрмекші біткен шалғында

өріп үйлерін,

Құрағым, қоғам шертіп бір

соны күйлерін.

Ұясын салып жағама

сары ала қаздар,

Оралар ма еді төсіме

қоңыр үйрегім.

Мөп-мөлдір суды ішуге

оқтала беріп,

Қандырса шөлін қасыма

тоқтаған елік.

Балығымды аулап, қытықтап,

саусақтарымен

Шомылар ма еді қойныма

топ бала келіп.

Өткен дәуренді осылай

есіме аламын,

Көсілмесем де сол шақта

есіле ағамын.

Мен бір жоғалсам

мәңгілік болмайтынымды

Түсінбей жүрген ғалымдар

несіне ғалым?!

Сиреді балдыр суымды

сүйікті ететін,

Азайды балық еңсемді

биіктететін.

Қиыршық құмға, тастарға

толды кең арнам

Бір кезде бүкіл "Құсжолы"

сыйып кететін.

Алып жартастар жағама

жығылды келіп,

Қураған ағаш желге ұшты,

үгінді болып.

Күн айнасынан өзімді танымай қалдым,

Ай айнасынан шошындым

түрімді көріп.

Жол сілтеп түнде жұлдыздар

шырақтай жанып,

Әлдилеп бірге әкеттім

жыраққа айды алып.

Тоқтап та тоқтап, кей сәтте

Ертіске әлі де,

Үзіліп барып құямын

бұлаққа айналып.

Өткеннің бәрі ойымда

ұмытпағанмын,

Сүйретілемін, ентігіп,

тұрып қаламын.

Шалдықтым мен де ауруға,

шамам жоқ енді,

Құрдымға суым кеткендей,

құрып барамын.

# **Желдің жоқтауы**

Жайнаған керім,

Қайдасың, белім,

Қайтемін, дүние-ай, қайтемін!

Өрт шалған жерім,

Дерт шалған елім,

Тәңірім, өзің айт емін.

Желмаядай желемін,

Дауасын таппай келемін.

Ышқынып кейде,

Ысқырып кейде,

Ызаланып жұлқындым,

Қылқынған жандай,

Құтырған аңдай,

Құтыла да алмай бұлқындым.

Құтылып қайда барармын,

Қайғыма менің қарар кім?!

Құйындатқанда-ай,

Асылған жандай

Асылып қалдым аспанға.

Атом-ит қауып,

Есімнен ауып,

Басымды соқтым тастарға,

Жыладым, күйдім, жындандым,

Даусымды менің тыңдар кім?!

Теп-тегіс жерден,

Тірі емес өлген,

Көл пайда болды атылып.

Көргенім — шындық,

Бұл неткен сұмдық?

Қариядай қалдым "Аһ" ұрып.

Кінәлап кімді түтермін,

Жыртығын жердің бітер кім?!

Бар маңың – дақпырт,

Арманың – ақ бұлт,

Қайдасың тауым, тарланым.

Өзіңді жоқтап, Анадай, аппақ

Шашымды жайып зарладым.

Сендей тау қайдан табармын,

Көз қырын бізге салар кім?!

Өзенім, сені іздедім,

Сенен де күдер үзбедім.

Құлпыртушы едің бар манды,

Жағасында нуы жоқ,

Сағасында суы жоқ,

Сипалап қалдым арнаңды.

Қайдасың, қайран, өзенім,

Сені іздеп Жерді кеземін.

Үмітімді

Үзбеген едім,

Іздеген едім

Көк тоғайларды көрікті.

Олар да түгел өліпті.

Өртеніп кетті өзегім.

Мен – кезбе желмін. Кеземін.

Айдала – тозақ,

Айналам – азап,

"Құтқар!" – деп,

Айға жалындым.

Мойнымда – қамыт,

Қойнымда – тамұқ,

"Құтқар!" – деп

Күнге табындым.

Баладай өксіп жылаймын,

Қашанғы мен де шыдаймын?!

Ей, адам!

Сен өмір сүргің келмесе,

Жылап мен өмір сүрейін,

Соңыма ертіп бүкіл ғаламның

үрейін,

Жер шарын кезіп жүрейін,

Барамын қайда?

Молаға барып түнейін...

**Жидебайдағы зират. Абай жыры**

"Патша құдай, сиындым,

Тура баста өзіңе"

Өлең болып құйылдым,

Бек қараттым сөзіме.

Алдымда тұр Шыңғыстау

Бұрынғыдан қартайған.

Құлазиды мың қыстау,

Мал азайып, әр тайған.

Жерімдегі жарылыс

Жетті маған дүмпуі.

Ойламаппын болар деп

Мұндай сұмдық бір күні.

Кидім ажал-көйлекті,

Жоғалып ем тапқызбай.

Рухымды сөйлетті

Көрде тыныш жатқызбай.

Адам азды, жер тозды,

Су тартылды, ну жанды.

Қайда апарып сақтармыз

Қу сүйекті, қу жанды.

Балашақпақ, Ботақан,

Қайда сұлу жайлаулар.

Көзден шығып жататын,

Қайда мөлдір қайнарлар!

Қайда кеткен тәңір-ау,

Қалың шілік, тоғайлар.

Көрінбейді көзіме

Көк шалғын, көкорайлар.

Көзіме оттай басылған,

Жидебайда жиде жоқ.

Мамырлаған аққудай

Ақ қанатты үй де жоқ.

Желпілдетіп түндікті

Шертілетін күй де жоқ.

Барады ағып Қара жер,

Күнге жеккен күйме боп.

Әзірейіл – жарылыс

Кеудесінен жан алған

Құлазиды сары дала

Байлығынан тоналған.

Гүлдеп, қайта сілкінші,

Балалығым өткен жер.

Бозбала боп сұлудың

Тамағынан өпкен жер.

Бала құшып, жар сүйіп,

Өмір гүлін еккен жер.

Әке болып толғанып

Ақыл нұрын сепкен жер.

Сарыжалдан жел ессе,

Көзім жасы кепкен жер.

Сарыарқадан ән ессе,

Жаным өлең төккен жер.

Асан Қайғы бабаның

Желмаясы шөккен жер.

Қараменде, Кеңгірбай

Келіп қоныс тепкен жер.

Құнанбай мен Алшынбай

Шалқып, тасып кеткен жер.

Нысан Абыз өсиеті

Жылдарды аттап жеткен жер.

Арғын, Найман жиылып

Той мен думан өткен жер.

Жұт пен нәубет болғанда

Қасірет, қайғы шеккен жер.

...Құтыл елім азаптан,

Құлпыр, қайта Көк пен Жер!

# **Мыржық тауының бөктері.**

# **Тәттімбет күйінің күмбірі**

Күймін – мен. Күйге айналған Тәттімбетпін,

Алдында алуан күйді тарттым көптің.

Қуаныш, қызық сыйды шанағыма,

Пернеден мұң мен шерді шерттім де өттім.

Мен едім ардагерің арғын асқан,

Әр кешім әсем нұрлы таңға ұласқан.

Серуендеп шыққан кезде күйімменен

Сейілттім қара бұлтты тауды басқан.

Мен туған Мыржық тауы қандай едің,

Даламның Күнге тосқан мандайы едің.

"Сарыжайлау", "Сарыөзекті" төгілткенде

Сусыны, тыңдайтұғын қанбай елім.

Жүрдім мен бабам салған жолмен ғана,

Ой кештім еркін, асқақ заңмен ғана.

Күйіме сыйып кеткен аспан мен жер,

Қосылған әуеніме тау мен дала.

Салдым мен қоңыр кеште "Салқоңырға",

Бастым мен "Бес төреге" таң шағында.

Аттандым жауға қарсы атой салып,

"Айдос" пен кезек беріп "Алшағырға".

Ерлерді күйге қостым апай төсті,

"Сылқылдақ", "Былқылдақпен" – екі ой көшті.

Еліммен, жерімменен қош айтыстым,

Көкейден туған кезде "Көкей кесті".

Таңбасын "Көш жанаған" тасқа салды,

Ақылым сезімменен астаса алды.

Патшаның өзі келіп медаль таққан,

Шерткенде төгілдіріп "Қосбасарды".

Алмасып туған жердің жазы жатты,

Өшпестей өткен күннің сазы қапты.

Жанымды түршіктіріп оқыс ойлар

Бір күйім туған еді "Азына" атты.

«Аз-з-з», – деп, ызылдап жел, тұрып алды,

«Ы-ы-ы-ыңға» басып, ұлып алды.

«Н-на» – деп саябырсып, демі жетпей,

Тұншығып, "Азына" күй шығып алды.

Сол бір күй маған сұмдық елестеткен,

Секілді мандай тердің бәрі еш кеткен.

Сүреңсіз, сұрқай сурет көрінісі,

Жайнаған жайлауымды көмескі еткен.

Жасылды жалмап жатқан құртты көрдім,

Ісі жоқ, тек сөзі бар қыртты көрдім.

Аурудан, я апаттан зардап шеккен

Иесіз, үңірейген жұртты көрдім.

Бос қалған ата жұртым қаңыраған,

Бұлақ жоқ тау басынан жамыраған.

Қан-сөл жоқ нәрестені қолына алып,

Ақ шашты ана көрдім аңыраған.

Жас өлді бұл өмірден ерте кетіп,

Жасаған, қайда кеткен өлкеде құт?!

Ызылдап соққан сонда бір ыстық жел

Жолдағы тіршілікті өртеп өтіп.

Ескі жұрт адыра қап, ол жылайды,

Баянсыз тіршіліктің сазы-қайғы.

Ығына қарай құлап соққан желдің

Қураған меңдуана азынайды.

Қаптаған жау шапқандай күллі ауылға,

Айналған қарағайлар сырғауылға.

Қураған мендуана, қираған жұрт,

Азынап жел ұласты бір дауылға.

Көз бояр қызыл-жасыл гүл алмасқан

Көркі жоқ туған жердің құмар басқан.

Қудай-ау, сұп-сұр аспан, сұп-сұр дала

Мыржықты, Дегелеңді мұнар басқан.

Мен көрдім сол сұмдықты, шерді көрдім,

Ел көшіп, жетім қалған жерді көрдім.

Ұрпақтың ақ құранын аңсап жатқан

Қараусыз, жермен-жексен көрді көрдім.

Шыға алмай тығырықтан жол іздеген,

Арты – түн, алдында - Күн елді көрдім.

Сол ұрпақ аман болсын!— деп тілеймін,

Тыныштық заман болсын!— деп тілеймін.

Бабалар айтып кеткен өсиетке

Ылайым адал болсын!— деп тілеймін.

# **Шыңғыстау. Шәкәрім қажының шындығы**

"Мен бір – тілсіз көрікпін,

Басыма соқпа, дауың жоқ.

Тепкілеме, өлікпін,

Шайтаннан басқа жауым жоқ".

Көбейіп енді сол шайтан,

Өртеді от боп жерімді.

Дауымды соған қарсы айтам,

Қорғаймын сөзбен елімді.

Өлген ем, бүгін тірілдім,

Көтерді күмбез, ұрпағым.

Естіге сөз боп бұрылдым,

Шындықтың жырын шырқадым.

Кітап боп шықтым, басылдым,

Насихат айттым жастарға.

Нақыл боп, нұр боп шашылдым,

Ай болып тудым аспанда.

Қарадым сөйтіп далама,

Жарты Айдың жарық көзімен.

Айналған бітпес жараға

Жарылыстарды сезінем.

Жаратқан Ием, бұл неткен,

Зауалың еді жіберген.

Құтылып өмір, дүрмектен,

Бір өлген адам мың өлген.

Нәресте көрмей нұр таңың,

Тумастан тартты азапты.

Жазықсыз момын ұрпағым,

Тірідей көрді тозақты.

Естісе құлақ бітелді,

Қараған жанның көзі ақты.

Болмасын, тәңірім, жұт, енді,

Аясаң етті қазақты.

Өлкем қайта құлпырсын,

Тілеуім осы Алладан.

Жапырағыма жыр тұнсын,

Аспанға мені жалғаған.

Өмір деген өтеді,

Заманның желі қайрасын.

Махаббаттың мекені —

Қазақтың жері жайнасын!

"Нартайлақ пен Айсұлу"

"Қалқаман – Мамыр" секілді,

Төктім небір ой сұлу,

"Ләйлі – Мәжнүн", "Еңлік – Кебек" секілді,

Дастандар жаздым не түрлі.

Махаббат, қызық мас күнім

Жазылды талай өлеңмен.

Соның бәрі – жас буын

Бақытты болсын! – дегеннен.

Алладан рахмат, санаға,

Ал пайғамбардан шапағат.

Орнасын тек далама

Өмірге деген Махаббат!

# 

# **Таңат жайлауы. Әміре әнінің әуені**

Әнмін – мен. Әміремін.

Ән болып шырқап өткен өмір едім.

Сәмбі тал жапырағынан лағыл суға

Ән болып мөлдіреген төгілемін.

Құс болып құйқылжимын, шарықтаймын,

Ақша бұлт – әнге айналып, қалықтаймын.

Айналып ән-самалға желпігенде

Түймесін көкірегінің ағытты айдын.

Өмір – ән, білген жанға, өмір әуен,

Қоршаған төңірегің – небір өлең.

Сәби боп әніңді айтып сен келгенде,

Ән болып қаусырады қоңыр әлем.

Ән болып құшақтайды асыл анаң,

Сәулесі Күннің ән боп шашыраған

Адам жоқ бұл дүниеде ақиқаты

Ән тыңдап шалқымаған, тасымаған.

Менің де пешенеме ән бұйырды,

Ән болып атқан әсем таң бұйырды.

Таңаттан шыққан даусым дүние кезіп,

Шарладым әуен болып сан қиырды.

Шабыт кеп, арқам қозып, шын қысқанда,

Ән болып тарады үнім мың қыстауға.

Астынан алты қырдың асып барып

Ән болып жетті даусым Шыңғыстауға.

Күмістен құйылғандай көмей қалды,

Күндей боп көтеріліп мерей қалды.

Шыққан үн жез таңдайдан түнді жарып,

Ертістен жүзіп өтіп, Семей барды.

Таң сайын бұлбұл болып оянды үнім.

Ән болып алтын құшақ жаяр күнім.

Қазаққа даусым жетті, даңқым кетті,

Құлпыртып жәрмеңкесін Қояндының.

Дабысым дауылдатып Тәшкен кетті,

Шабысым Қызылорда, Мәскеуге өтті.

Атымды алты алашым тік көтеріп,

Тасымды домалатып, төске өрлетті.

Әуенім жан-дүниені тазалады,

Шырқасам көкірегімнен саз ағады.

Төрінен Еуропаның көкке шалқып,

Парижге жетті мен боп Қазақ әні.

Әнмін – мен. Әміремін.

Шырқалған әуен болып – өмір едім.

Оятты жарылыстар мәңгі ұйқыдан,

Ойлантты құлазыған төңірегім.

Жүдеген, тозған өңір, сұрқай өңір,

Тәңір-ау, елес берген бұл қай өмір.

Баяғы туған жерім, өскен елім,

Әніңді шымырлатып шырқай, егіл.

Осында дауысымды шыңдаған ем,

Ақырын құлақ түріп тыңдаған ем,

Мен айтқан әуен тіптен бөлек еді,

Ерекше қайғы-зарлы мұндағы әуен.

Қамыстан бір азалы үн шығады,

Құстары қиқуламай, тұншығады.

Ши де үнсіз, қияқ та үнсіз, шілік те үнсіз,

Ызыңдап бір өкпек жел құлшынады.

Ақ қайың, қызыл қайың әндетпейді,

Аршалар таудың бетін сәнді етпейді.

Жартасқа ақсақ құлжа көтеріліп,

Көл бетін жалғыз үйрек өрнектейді.

Өлсем де, бұ дүниені көремін мен.

Ән болып қайта оралып келемін мен.

Құдірет, құтқар менің, әнді өлкемді,

Сұрықсыз суретің мен әуеніңнен...

# **Бөрлі. Әуезов Мұхтардың мұңды үні**

Әуезді өлке, әнді өңір,

Өзіңде бояу бар небір.

Оянған ой мен елестен

Алып ұшады салкөңіл.

Әйгерім шығар Ордадан,

Тербетіп тауды небір әнмен.

Еңлік пен Кебек Үйтаста

Қос ғашық болып тебіренген.

Ақшоқы жақтан ескен жел

Құнанбай үнін жеткізер.

Жоқтаған дауыс Оспанды

Қобыздай сарнап шекті үзер.

Шыңғыстың қойын-қонышы,

Жасырып жатыр мың жұмбақ.

Түйеөркеш. Тоғжан шолпысы

Шақыратындай сыңғырлап,

Жидебай. Зере әже мен

Ұлжан ананың әлдиі.

Ай бұлғап құшақ жаяды

Абайдың жатқан мәңгі үйі.

Қараңғы түнде балбырап,

Қалғиды таулар сол күйі...

...Абайдың жолы жарқырап,

Нұрлы күндерді бетке алған.

Ащысу, Шаған сарқырап,

Даланың сырын ақтарған.

Сұлу қайыңдар балтыры ақ

Сұлу қыздардай топталған.

Айдыны нұрға жалтырап,

Айнадай көлдер баптанған.

Қыраттар бөркін лақтырған,

Бәйге алған жандай көкпардан.

Кәрі жартастың жүрегі.

Жарылуға сонда шақ қалған,

Күміспен бұлақ күптеліп,

Алтынмен дала апталған.

Ақша бұлттардан әрі асып,

Ақ қанат құстар аттанған.

Құзға ұя салған қырандар

Жарылып ұшқан жақпардан,

Арқар қарғыса жел есіп,

Киік қашқанда от жанған.

Жылқылар үйір-үйір боп,

Шалғыны шүйгін тапталған.

Өрістен қайтқан сиыр көп,

Соқпағы сүрлеу сақталған.

Сай-саласында қой өріп,

Қойшысы соған мақтанған.

Түйелер жүзіп сағымдай

Жеткізген сәлем көк таудан.

Қарауыл басы айналған,

Бәйгеге қосқан аттардан.

Тұяқтар тасқа тигенде

Ұшқындар ұшып, шоқ қалған.

Жарыса оқып жырларын

Ақыны өлең төкті алдан.

Әншісі айтып сырлы әнін,

Сыйлаған көпке тәтті арман.

Қариясы берген батасын

Ақ тілек тілеп ақ таңнан.

Аспанда Күн мен Ай еріп,

Ақкөйлек жұрты шаттанған,

Шыңғыстау деген – осы өлке

Береке, ырыс, бақ қонған.

...Беу, киелі Шыңғыстау,

Абайдай асқар алыпты,

Туғызған сенің құдіретің.

Мен салған бір кез сөзіммен,

Осындай еді суретің.

Қазақтың атын қастерлеп,

Әлемге жайған Жер едің.

Абайға ойлы өлеңін,

Сыйлаған Дала сен едің.

Абай да өтті, мен де өттім,

Болмай қалды ма керегің.

Қанша рет болса жарылыс,

Сонша рет мен де өлемін.

Абайды, мені оқыған,

Жас толқын қайда, өренім,

Соларға сені тапсырдым,

Соларға ғана сенемін!

# **Қарауылтөбе. Олжас Сүлейменов оқыған өлең**

"Шыңғыстауға жатыр таяу сазарып,

Сарғалдақпен шегеленген мазары.

Осы жерде жолығады түнеріп,

Тарқағандар қызық думан – базары.

Қайғы-шерден басталмаған жоқ сәрі,

Қуарған шөп, тамбай көктің кәусәрі.

Зәр секілді, у секілді кәдімгі

Гүл атаулы сап-сары...

Шыңғыстауда жатыр мазар сазарып...".

Ұлылардың туған жерін қорғайын.

Ұлылардың жатқан жерін қорғайын.

Махамбеттің басын алған дүние,

Дәл сол үшін басымды алсаң, мен дайын.

Ұлы Абайдың туған жерін қорғайын.

Шәкәрімнің жатқан жерін қорғайын.

Хан Кененің басын алған кер заман,

Дәл осы үшін басымды алсаң, мен дайын.

Тәттімбеттің туған жерін қорғайын,

Әміренің өскен жерін қорғайын.

Енді қалған ғұмырымды түп-түгел

Жарылысты болдырмауға арнайын.

Ұлылардың топырағын қорғайық!

Ұлылардың атырабын қорғайық!

Бәйтеректі желге ұшырмай, өртемей,

Бүршік атқан жапырағын қорғайық!

**Семей полигонында өскен баланың жыры**

Бал, бала күн, бала күн,

Жазғы таңдай жамалың.

Ұтылып қалып асықтан

Таба алмастан амалын,

Тұрушы еді-ау бір бала,

Жасқа бұлап жанарын.

Бал, бала күн, бала күн,

Сені есіме аламын.

Құйқылжыған құлын шақ,

Қайырып алып балағын,

Қияқ қиып балтырын,

Тікен тілген табанын.

Шыр айналып шарқ ұрып,

Кең төсінде даланың.

Бұзамын деп талпынып,

Табиғаттың қамалын,

Әселіне тамсанып,

Ұясына қол салып,

Ара шаққан бала күн.

Шыбық мініп жарысып,

Жұтып саумал самалын.

Асқақтайтын ән ұшып,

Сенен алған сабағым,

Беу, бала күн, бала күн,

Қағып-қағып өтесің,

Қобызымның сағағын.

Шертіп-шертіп кетесің,

Домбырамның шанағын.

Бал, бала күн, бала күн,

Саған қайран қаламын.

Сен есіме түскенде

Өлеңіме сыр ашып,

Өксіп-өксіп аламын.

Сексеуілдің шоғындай,

Өртенемін, жанамын.

Сен есіме түскенде,

Жан-дүниемді саз билеп,

Ортаймаймын, толамын.

Сен есіме түскенде,

Шақырады Шағаным.

Балық ұстап алдым деп,

Балдыр ілген бала күн.

Күнге күйіп күнұзақ,

Жер қойнына қимаған,

Отындыққа жинаған,

Тозған тоғай томарын.

Байқамаппыз бірақ та

Азған елдің алабын.

Тыңдамаппыз күмбірін

Ойға шомған обаның.

Түсінбеппіз күңгірін

Күмбездер мен моланың.

Бүлдіргенді белдерге

Қошақандай өрген күн,

Қарақатты қырларда

Қалың жидек терген күн.

Доланалы сайларда

Құлын болып желген күн.

Мойыл өскен ойларда

Атамекенді емген күн.

Соныңмен де тәттісің –

Қара өлеңнің қаймақтай

Ақ желкенін керген күн.

**Семей полигонында өлген баланың зары**

Моламын...

Мен де баламын!

Менің – бір нәзік сәуленің не жазығы бар еді.

Анамның ақ сүтінің орнына

Бүлк-бүлк емемін

Жаралы төсін туған даламның.

Ғазалын айтып қаралы ғаламның,

Жауабын күтумен

Көкте – Тәңірі, Жерде – Адамның.

Көре алмай кеттім

Жарық дүниенің жанарын.

Аша алмай кеттім

Алланың берген жанарын.

Естімей кеттім –

Бесік жырын Ананың.

Ақ сүтінің орнына

Еміп жатырмын

Алқынған төсін туған даланың.

Бүлдіргенді белдерде

Қошақандай өрген жоқпын.

Қарақатты қырларда

Қарақатын терген жоқпын.

Доланалы сайларда

Құлын болып желген жоқпын.

Мойыл өскен ойларда

Тәтті уызды емген жоқпын.

Соныңмен де ащысың менің қайғым,

Өйткені мен Өмірді көрген жоқпын.

Кейде бұлақ болып,

Кейде жерден өнген шуақ болып,

Қара жерге бір нәзік қуат беріп,

Жылаймын, өксимін, Жер-Ана уат келіп...

# **Жапырақтар жыры**

Жапырақпыз – біз, тамырымыз тереңде,

Біздің дауыс естіледі кереңге.

Дүниенің, бар жапырағы қосылдық

Жарылыстар болмауы үшін әлемде.

Құс ұшырып Құдіретке елші еттік,

Аруақтарды адамдарға емші еттік.

Бұл дүниеде жапырақтар болмаса,

Өмірдің де болмайтынын көрсеттік.

Тамыр үнін өсиеттей тындадық,

Жерді Аспанға жалғап тұрып жырладық.

Бір дауыспен бір мезгілде үн қатып,

Бар әлемнің жапырағы шуладық:

Жойылсын зұлмат!

Жойылсын зауал!

Жойылсын апат!

Жойылсын ажал!

**ӘКЕ ТУРАЛЫ ПОЭМА**

**1.**

Асқар тауым құлады,

Күңгірт тартты аспаным.

Бәйтерегім сұлады,

Ылайланды бастауым.

Бабалардан қалған сөз –

–«Өмір» деген қас–қағым»

Шыныменен әкетай,

Таусылды ма дастаның.

Шыныменен әкетай,

Таусылды ма тұз-дәмің.

Ұлдарың қонды ұяға,

Қияға қонды қыздарың.

Өсірдің бізді мәпелеп,

Шаң жуытпай ізіңе.

Көктем еді көңілің,

Неге асықтың күзіңе.

Шын қырандай баулыдың,

Күндей күлдің жадырап.

Құздан тастап төменге,

Қанатыңмен қағып ап.

Шомылдырып қуандың,

Ақ Ертістің суына.

Мені апарып шығардың,

Алатаудың шыңына.

Оралмайсың жеріңе,

Қона алмайсың көліңе.

Басымды ием, өзің боп,

Көңіл айтқан еліме.

Жүрегіңмен көтердің,

Қос ғасырдың салмағын.

Алпамсадай тұлғаңмен,

Қорғаушы едің қорғаным.

Қорғанымнан айырылдым,

Қанатымнан қайырылдым.

Қанжар едім майырылдым.

Бұлбұл құсы сайраған

Орманымнан айырылдым.

Орманымды өрт шалды,

Айықпас сізді дерт шалды.

Өзің жетім өскен соң,

Бақыт болды бергенің.

Әке сенің арқаңда,

Еш қиындық көрмедім.

Отырып ап қалқаңда,

Өлең болды өргенім.

Білім болды алғаным,

Ғылым болды тергенім.

Көсем сөйлеп көсілдің,

Шешен сөйлеп шешілдің.

Енді қайтып келмейді-ау,

Өзіңмен өткен есіл күн.

Есіл де, есіл, есіл күн.

Біле алмасақ бағаңды,

Кешір әке, кешіргін.

Ұл-қызыңды адамның,

Баласы етіп өсірдің.

Өміріңді зұлматпен,

Тіресуге арнадың.

Ғұмырыңды зұлматпен

Күресуге арнадың.

Кең дүниеге сыя алмай,

Кете де бардың қия алмай,

Бұ дүниенің жалғанын.

Өкініштісі бәрінен

Өзің құрбан болғаның.

Семейімнің жерінде,

Сынақ болған мың белден.

Бәйтеректер – әкелер

Құлап қалған мың жерден.

Абай елін жалмаған,

Бұл обырды кім жеңген?

Аждаһаны кім жеңген,

Сұм ажалды кім жеңген?!

Жанды бейнең жанарда,

Құрып кетті, әкетай.

Тас төбемнен тас қайғы,

Ұрып кетті, әкетай.

Сен өткенде омыртқам

Сынып кетті әкетай.

Ортамыздан өзіңді

Жұлып кетті, әкетай.

Аруағыңмен айналып,

Жақын келші, жан әке.

Қысылғанда құлының,

Ақыл берші, жан әке.

Бұршақ ұрса төбемнен,

Шатыр болшы, жан әке.

Рухыңмен қолдап біздерді,

Бақұл болшы, жан әке!

**2.**

Күндер ұшып өтті бастан

қанатты,

Әке, сенсіз таң атты.

Аттандың ба сапарыңа мәңгілік,

Ерттеп алып өзің мінген

торы атты.

Сені жоқтап тасты жарар

шықты үнім,

Сенсіз міне алғаш рет

шықты Күн.

Мөлт-мөлт етіп көз жасымдай

іркілді

Жапырақтың жанарына

шық бүгін.

Тұрып қалдым сең соққандай

сенделіп,

Сені Аспанға жүруші едім

теңгеріп.

Аялы ыстық алақаның

секілді

Көз жасымды сүртіп кетті

жел келіп.

Жылағандай Атырау, Алтай,

Алатау,

Құлағандай өзің тіккен

ақ отау,

Сенсіз тұңғыш көл шайқалды,

ақты өзен,

Сенсіз алғаш оянды өлке,

дала, тау.

Қайыңдардың жайған шашы

түсіп жүр,

Қарағайлар кемсеңдейді

құшып жыр.

Құшағында сен жоқ мынау

әуеде

Сені жоқтап қарлығаштар

ұшып жүр.

Сенің арқаң ұлың талай

жер көрді,

Қайда жүрсем, асыл тұлғаң

дем берді.

Сен боп келіп туған жердің

ауасы

Толтырады босап қалған

кеудемді.

Абзал әке, толық адам

атандың,

Өзің жаққан шырағыңнан

от алдым.

Сенсіз атқан таңдарымды

қарсы алып,

Сенсіз батқан күндеріме

бет алдым.

Қолда мені, қорға мені

сол жолда,

Өмір деген ырық бермес

болжалға.

Өзіңдікі менің шыққан

биігім,

Өзіңдікі бәйгедегі

олжам да.

Жоқтығыңды енді ғана

түсіндім.

Өңімде едің, қонағысың

түсімнің.

О дүниеге сөз жетеді

дейді ғой,

Жүрегімнен осы жырды

ұшырдым.

**3.**

Сен бар кезде шомылдым шуақты үнге,

Шешім таппас жоқ еді сұрақ мүлде.

Ең жақыным сен едің өмірдегі,

Ең алысқа кеттің-ау бір-ақ күнде.

Сен бар кезде дүнием түгел еді

Қайғы торлап санамды, мұң ереді.

Әрбір сөзің екен ғой жанға дауа,

Сенің күлкің екен ғой жүрек емі.

Сен бар кезде болыппын сауыққұмар,

Ажал барын білмеппін алып тынар.

Алдымдағы маздаған алауым ең,

Менің жүрген жолымды жарық қылар.

Шыныменен жан едің жаққан шамдай,

Ашық еді ажарың атқан таңдай.

Әкем де едің, ақылшым, ағам да едің,

Қиын еді қайғыға батқан қандай.

Шыныменен Күнім-ау, сөнгенің бе,

Салғанына тағдырдың көнгенің бе?!

Сағыныштан қолыма қалам алдым,

Мейіріміңе жан әке шөлдедім де.

**4.**

Жан әке, ардагерім, ақтаңгерім,

Жәннаттың төрі болсын жатқан жерің!

Кезіңде жемісіңді тере берген,

Қоштасып кете бардың сен әлеммен.

Деуші едің: «Көктем сайын көгерем мен»

Жасайсың немереңмен, шөбереңмен.

Айырылдық асқар биік тауымыздан,

Өшпейсің ешқашан да жадымыздан.

Бес қызың – бес терезең жылатпаймыз,

Төрт ұлың – төрт діңгегің құлатпаймыз!

**5.**

Телефонның ар жағында

сен тұрдың,

Телефонның бер жағында

мен тұрдым.

Әке-бала байланысын

үздің де,

Уа, құдірет, тәубемізге

келтірдің.

Телефонның ар жағында

сен тұрдың,

Телефонның бер жағында

мен тұрдым.

Бала даусын жетім етіп

қалдырып,

Қалай ғана әке даусын

өлтірдің.

Телефонның ар жағында

сен тұрдың,

Телефонның бер жағында

мен тұрдым.

Алтынға да айырбастай

алмайтын

Шын бағасын білмеппін-ау

сол күннің.

Телефонның ар жағында

сен тұрдың,

Телефонның бер жағында

мен тұрдым.

Қоңырау шалдым тіл қатпадың

әкежан

Ал мен болсам мұңлы күй боп

шертілдім.

Жон арқамнан сүйеуші едің

тау сынды.

Сағындым ғой әке, қоңыр

даусыңды.

Қоңыраудың ар жағында –

үнсіздік,

Бер жағында – мендік шыдам

таусылды.

Әрбір әке кетер солай

арманда,

Бірге апарам сені алдағы

таңдарға,

Ар жақтағы сап тиылған

үніңді

Өз даусыммен жалғаймын да

жалғанда.

Телефонның ар жағында

сен тұрдың,

Телефонның бер жағында

мен тұрдым.

Жазылар деп өзімді өзім

алдадым,

Жазылмасын білсем-дағы

дертіңнің.

Бір алапат құлағымды

тұндырып,

Бар әлемге айқай салдым

шыңғырып.

Әке үнің жүрегімде

соғып тұр,

Сенің тірі екеніңді

білдіріп.

Телефонның ар жағында

сен тұрдың,

Телефонның бер жағында

мен тұрмын.....

**6.**

Тойымды өткізем деп мен кеткенмін.

Семейім біраз күнді сенде өткердім.

Бұрынғы сапарларым айт пен той ғой,

Бұл жолы жан әкемді жерлеп келдім.

Әкешім, табысыма тамсанатын,

Сен едің мақтан тұтып жар салатын.

Сен жоқсың Семей түгіл, бұ дүниеде,

Шығарып салып мені қарсы алатын.

Төбемнен қара жаңбыр құйылғандай,

Ішімде аласұрған құйын бардай.

Ешқашан енді әкемді көре алмаймын,

Жоғалту жақыныңды қиын қандай.

Жүруші ең алдымызда бастап бізді,

Жалт еткен жанарыңмен жасқап күзді.

У-шу боп қала бердік сізді жоқтап,

Әкешім, кеттің қайда тастап бізді.

Аспанды қайғы бұлты торлайтындай,

Орының қалды ойсырап. Толмайтындай.

Қайтейік, тәуба айтамыз, жанға медет –

**–**Жолыңды ұрпағың бар жалғайтындай.

**7.**

Мен келгенде өмірге

қуанғансың, әкетай,

Екінші рет мен болып

туа алғансың, әкетай.

Бұ дүниеде сапарың

тұйықтала қалса егер,

Болады деп жалғасым

жұбанғансың, әкетай.

Алатауға ұшақпен

мені әкелдің, әкетай,

Қоштасу басы – сол екен,

неге әкелдің, әкетай.

Жұлдызымды жандырып,

құс жолына қондырып,

Аспандағы Айды да

сен әпердің әкетай.

Ақжелкенін кемемнің

керіп тұрған жел едің,

Қысылғанда пірімдей

қолтығымнан демедің.

Оқып менің жырымды,

тыңдап менің сырымды,

Ақылшым да, таразым,

бағдаршамым сен едің.

Қыздарыңмен көркейіп,

кеңейгенін өрісің,

Ұлдарыңмен марқайып,

ұлғайғанын қонысың,

Көрдің менің жар сүйіп,

әке болған күнімді,

Дәтке қуат етемін,

алғыс сізге сол үшін!

Мен биікке шыққанда,

шаттанғансың, әкетай,

Бауыр етім балам деп

мақтанғансың, әкетай.

Күні кеше еді ғой

келемін деп қайтадан

Алматыдан Семейге

аттанғансың, әкетай.

Сол сапарда асығыс

желгеніңді білмеппін,

Алматыда ақырғы

көргенімді білмеппін.

Өкінішім – өлшеусіз,

қайғым – шексіз, сол жолы –

Ең соңғы рет бой жазып

келгеніңді білмеппін.

Жоқтап сені жатқандай

көсілмеген қырларым,

Біле тұра кеттің-ау

есілмеген сыр барын.

Төгілмеген нұрларым,

жазылмаған жырларым,

Неге асықтың, жан әке,

шешілмеген жұмбағым.

**8.**

Кілтіменен қайғының

құлыпталдым, жан әке,

Ыстық қаның мен едім

суып қалдым, жан әке.

Аспан құлап үстіме,

жер теңселіп астымда,

Сен өткенде дүниеден,

тұрып қалдым, жан әке.

Сен өткенде, жан әке,

тоқтай қалды Қара Ертіс,

Алатауға бұлт шөгіп,

ақпай қалды Қара Ертіс.

Омырылып омыртқам,

қайысты да қабырғам,

Өкпем өшіп, жүрегім

соқпай қалды, Қара Ертіс.

Қайран шешем зарлады,

ажал құшып сыңары,

Біздің үйдің шаңырағы

ортасына құлады.

Қайнар бұлақ өксіді,

Таңат туы жығылды,

Абыралы, Шыңғыстау

солқ-солқ етіп жылады.

Топырағы бұрқ етіп

туған жерің жоқтады,

Көзінің жасы көлк етіп

тұнған көлің жоқтады.

Сәмбі талдың солқылы,

тоғай біткен толқыды,

Сауық-сайран жасыңда

құрған белің жоқтады.

Қош-қош айтып қалқыды

Тырналардың тізбегі,

Қырдан ескен ақ самал

өр тұлғаңды іздеді.

Мәңгі бірге болам деп

Қабіріңе өсетін,

Бір түп жусан тек қана

Сізден күдер үзбеді.

**9.**

Салмақпенен сөз бастап,

сабырменен тіл қаттың.

Ақыл-кеңес ұлыңа

өмір бақи тыңдаттың.

Аспан жақтан іздеймін,

кеттің ұшып алысқа,

Жүрегімнің төрінен

орын алған, қымбаттым.

Жұлдыз ағып аспаннан,

жерде жанды шырақ бір.

Алатаудың басынан

бұлттар төмен құлап тұр.

Қайғы жұтқан көкірегім,

шерлі маған қосылып,

Алматының аспаны

Сізді жоқтап жылап тұр.

Әке, сенен айырылдым,

топырақ сүйдім, жер құштым,

Сенсіз менде салмақ жоқ,

қаңбақтайын желге ұштым.

Ең адалым өзің ең,

ең кеңпейіл, дарханым,

Ең биігім өзің ең,

ең тереңім, ең күштім.

Ең асылым өзің ең,

ең жарығым, ең нұрлым,

Ең айбыным өзің ең,

сеңсең киген сеңгірлім.

Сені жоқтап таң сайын

жапыраққа қонатын

Таңғы шықтай, сенсеңіз,

менің мұңым – мөлдір мұң.

Қайырылмай қалды артта

бала күнгі еркелік.

Шерімізді өлеңнен

басқа кімге шертелік.

Сені жоқтап кеш сайын

күйдім, жандым, дерт еміп,

Батқан күндей қызарып

барады ішім өртеніп.

**10.**

Өтеді уақыт шіркін дамылдамай,

Болмаған кім-кімге де өмірде оңай.

Өмір мен Жанай атты қос атаның

Есімін қойған сізге – Өміржанай.

Соққанда қатал дауыл бетіменен,

Қатары балалардың сетінеген.

Сол заман ауру-сырқау, тіл мен көзден,

Сәбилер көп болыпты шетінеген.

Болсын,– деп,– дұшпаның аз, жолдасың көп,

Қанатың қаққан кезде талмасын деп.

Ырымдап қойған екен бұл есімді,

Аруағы екі атаның қолдасын деп.

Алладан сол баталар қабыл болып,

Тіледі тілеуіңді ауыл болып.

Көктеген көк шыбық ең, Бәйтерекке

Айналдың, әке, басқа бағың қонып.

Ұсынды сыйлап елің төрін талай,

Жар құштың, перзент сүйдің, төгілді арай.

Бәріне соның бастап алып келген –

Азан сап қойған атың Өміржанай.

**11.**

Жоғалтқанын жандай бір таба алмаған,

Әлденеге секілді алаңдаған.

Әкем менің кей кезде батады ойға,

Қан майданнан әкесі оралмаған.

Аттанғанда әкесі қыр басынан,

Жетім болып қалды ол бір жасынан.

Түтін шықпай қалған жоқ, тек әйтеуір

Қараша үйдің қалақтай мұржасынан.

Қимай, қимай кетті әке бар қызығын,

Бір құдайға тапсырып жалғыз ұлын.

Қала берді қалқиып қараша үй,

Қалды жары – панасы жалғызының.

Талай жанды сұм соғыс кетті жерлеп,

Келер деген үмітпен кепті жөргек.

Жесір ана тер төкті, жанын салып:

"Жетім ұлды қайтсем де жеткізем!" – деп.

Күндіз боран соқты да, түнде дауыл

Азаматсыз қаңырап іргелі ауыл,

Қорғасындай бұлт болып ұшып жатты,

Қараша үйдің басынан күндер ауыр.

Ұмытты ана не екенін күлкінің де,

Жас үйіріліп жүргенде кірпігіне.

"Біз аманбыз! Харьковтің түбіндеміз",-

деп хат келді, күндердің бір күнінде.

Аман екен, қалмапты жараланып,

Қуанды ана жарынан хабар алып.

Тал бесіктің басына жастап хатты,

Ұйықтамады атқанша таң ағарып.

Содан кейін хабар да қалды үзіліп,

Мұз еріді, сан рет қар бұзылып.

Өсіп жатты тек қана жалғыз бала –

Қараша үйді жылытқан жалғыз үміт.

Соғыс бітті. Үлкен де, бала да мәз,

Құлпырды қыр, келгендей далаға жаз.

Қараша үйдің қақпасын қақпады тек

Қара ниет жамылған қара қағаз.

Бала көңілі әкеге алаңдаған,

Қара қағаз келмеді хабар жаман.

Біреулердің ағасы қайтып келді,

Біреулердің әкесі оралды аман.

Есіне алып бір күні гүл көктемін,

Үміт пенен мұң торлап құдіретті өңін,

"Сонау қырдан бесінде аттанған",– деп,

Көрсетті ана әкенің суреттерін.

Шимайлады тәтті ойлар бетін небір

Бала алдында көп жұмбақ секілді өмір.

Суреттердің бәрін де көріп болып,

Көзін салды қыр жаққа жетім көңіл.

Сол қыратқа көңілі сенетіндей,

Сол қыраттан әкесін көретіндей,

Сол қыраттан соғысқа атганыпты,

Сол қыр жақтан әкесі келетіндей.

Үмітпенен таңды да атырады,

Үмітпенен кешті де батырады.

Бес жастағы сол бала бесін болса,

Қырға қарап тапжылмай отырады.

Елестесе сол елес мықталатын,

Жетімдіктен секілді құтқаратын.

Әке күтіп отырған ұлды көріп,

Жесір ана көзінен шық таматын.

Танып алды суреттен түрін де ептеп,

"Айым!" – деп кеп, баланы, – "күнім!" деп кеп,

Түсіне еніп әкесі қалғып кетсе,

Құшағына алатын күлімдеп кеп.

Күйбең тірлік жанды жеп, күйкі шыдам,

Елең етіп, ит үрсе үй тұсынан,

Түсін қимай ішінде әкесі бар,

Оянғысы келмейтін ұйқысынан.

"Хабар жоқ!" – деп пошташы неше келді,

Бала көрді қиындық, шеше көрді.

Жалғыз ана бауырында жалғыз бала,

Жалғыз түйір дән болып өсе берді.

...Ана көрді еңбегі өтелгенін,

Ұлы ержетіп, келін де әкелгенін.

Соғыс өрті шарпыған жастық шағын,

Жетім өскен сол бала – әкем менің.

**12.**

Басталған ғой судан тірлік дастаны,

Оған куә туған жердің аспаны.

Су болмаса, болмас еді тіршілік,

Су ғой шіркін бар өмірдің бастауы.

Ұрпақ үшін ғұмырыңды тәркі еттің,

Қол қусырып отырмадың тер төктің.

Төңірегіңе шаштың, әке, шапағат,

Бар шуағын жинап алып жер-көктің.

Көңілдерді жадыраған жаз қылдың,

Мәнді өткіздің әрбір сәтін аз күннің.

Болашағын ойлап елдің, жан әке,

Жеті ауылға жеті құдық қаздырдың.

Тарқа, менің басымдағы, уа, қайғы,

Суын ішкен жас буындар қатайды.

Әр ауылда құдықтарды бұл күнде

«Өміржанның құдығы» деп атайды.

Артта қалып судай таза мөлдір мұң.

Құстай ұшып кете бардың сен бір күн.

Сол құдықтың ішкен сайын суынан,

Әке сені еске алады ел-жұртың.

Неге асықтың күндей болып батуға,

Әрбір ісің таңдай болып атуда.

Өміржанның құдықтары бар кезде,

Ел жадынан өшпейді, әке, атың да.

**13.**

Жапырағымыз жайнау үшін

су керек,

Біз гүлдер ек, өсу үшін

күн керек.

Желден үріккен бұлттар көшті

үргедек.

Барлығы бар қызыл-жасыл

дүниеде,

Әке, сенің орның бізге

бір бөлек.

Сен бар кезде нұрлы еді

аспаным,

Сен бар кезде мөлдір еді

бастауым.

Енді менің мәңгі есімнен

кетпейді–

Екеумізді бөлген бір сәт

қас-қағым.

Қалдырдың да тіккен

ақ отауыңды,

Бата бердің жайып

алақаныңды.

Кеттің ұшып өзің

салған ұяңнан

Қимасаң да тастап

балапаныңды.

Менің жеткен бар биігім

сен үшін,

Өзің едің бар байлығым,

кенішім.

Жүгім жеңіл болушы еді

сен барда,

Сенсіз өмір сүру қиын

мен үшін.

Айтылмаған арман кетті-ау

ішіңде,

Жалғасың бар, әке, еңсеңді

түсірме.

Шуақ төгіп, жарық беріп

жаныма

Тым құрыса келіп тұршы

түсімде.

**14.**

Әкетайым, сағындым ғой

өзіңді,

Сағындым ғой күлімдеген

көзіңді.

Мен балама көрсете алар ма

екенмін

Сендегі әке ұшан-теңіз

сезімді.

Қайғы бұлты үйірілді

басыма,

Мені сонша жақсы көрдің

расында.

Суретімді іліп қойдың

үлкейтіп,

Өзің жатқан төсегіңнің

қасына.

Аспандағы Күннің өзін

иіткен,

Аллаға да, Адамға да

сүйікті ең.

Алғаш рет сен ұшырдың

аспанға,

Содан бері түспей жүрмін

биіктен.

Күйдім, жандым қайғы-мұңның

отына,

Сізден жауап ала алмаймын

хатыма.

Шаң жуытпай жүрем сенің

ізіңе,

Кір жуытпай өтем сенің

атыңа.

**15.**

Найзағай жалт ойнады

құбыладан,

Әкежан, сені еске алар

тірі балаң.

Күлімдеп асыл бейнең

көз алдымда,

Көріндің көкжиекте

шұғыладан.

Көрсетіп ақиқатты

жаз жасырмай,

Өзіңді жоқтап, толқып

сөз басылмай.

Жүрегім бұлтқа айналып

көкті кезіп,

Аспаннан жауды жаңбыр

көз жасымдай.

Қайтейін, тамшы болып

төгілермін,

Сан мәрте өзіңді аңсап

егілермін.

Көктегі көшкен бұлттан

көрдім сені,

Қарасам аққан судан

сені көрдім.

Деуші едім: мейіріміңе

қана берсем,

Мәңгілік сенен үлгі

ала берсем.

Тау көрсем өзің болып

елестеді,

Өзің боп елестеді

дала көрсем.

Көңілім әлденеге

сенетіндей,

Барлығын құран ғана

жеңетіндей.

Жүрмін мен қайда барсам

елегізіп,

Алдымнан өзің шыға

келетіндей.

Өлеңім жүректегі

сезімді алсын,

Келесің іздегенде

төзім бар шын.

Елесің дәтке-қуат,

жанға-медет,

Бәрінде мен бар жердің

өзің барсың.

**16.**

Жазылған дастанымсың дәптерімде,

Дарыған бір өзіңнен ақ көңіл де.

Әкетай, саған мәңгі қарыздармын,

Туғаным үшін мынау тәтті өмірге.

Өтті ғой көз алдыңда бала шағым,

Үстінде ойнақ салған алашаның.

Бақытты балалығым, қарыз саған,

Қайдасың, естисің бе, қара шалым.

Өлеңнің гүлі болып қауыз жардым,

Тілімнен балқаймақты тамызғанмын.

Алаңсыз қызық қуған, еркін өскен,

Бозбала шағым үшін қарыздармын.

Шаш тарап қарай қала, шарайнаға,

Бақыттан бас айналған, бар айнала.

Жігіттік шағым үшін қарызымды,

Әкешім, өтермін мен, қалай ғана.

Қағазға алғаш жазған жырым үшін,

Төгілген ағыл-тегіл сырым үшін.

Аллаға және өзіңе қарыздармын,

Ініге аға болған күнім үшін.

Ауылда абыройлы жүргенде асқақ,

Аунаттың көк шалғынға гүлдер жастап.

Әкетай, қадіріңді сезіп едім,

Балама әке болған күннен бастап.

Есігін бұ дүниенің ашқаныма,

Көз болдың мөлдіреген бастауыма.

Бұрын да қол жетпейтін шыңым едің,

Айналып кете бардың аспаныма.

**17.**

Тірлікте қуанттым ба,

мұңайттым ба?!

Қанағат тұтатындай

сыр айттым ба?!

Білмеймін жүрекжарды

жырларыммен,

Көңіліңді тың ойлармен

тыңайттым ба?!

Ол жағы белгілі тек

тәңіріме,

Жеттім бе, жетпедім бе

қадіріңе.

Жолымен бабалардың

құран оқып,

Бас иіп енді отырмын

қабіріңе.

Өзіңді өмір бойы

ән етемін,

Ырыстым, несібелім,

берекелім.

Сағынған өлеңімнің

моншақтарын,

Әжеме жеткіздің бе,

дәнекерім.

Теңеуші ем әр қашан да

қара нарға,

Бәйгеден ұлың келді

аламанда.

Перзенттік сәлемімді,

өлеңімді,

Әкетай, жеткіздің бе

бабаларға.

Өзіңмен бірге түскен

суретті,

Перзентің тұмар етті,

тұғыр етті.

Жалғаған бұ дүниені

о дүниемен

Кімім бар сенен

басқа құдіретті.

Жүрегім өзіңді аңсап

лүпілдеген,

Жалғасып бір күн өтер

бір күнменен.

Сөйлесең көк тілінде,

мен отырмын

Тілдесіп жер тілінде

рухыңменен.

**18.**

Түрімде келбетімнің

тартуы бар,

Тәнімде тамырыңның

солқылы бар.

Үнімде мысқалы бар

дауысыңның

Көзімде жанарыңның

жарқылы бар.

Қанымда өміріңнің

ағысы бар,

Кеудемде жүрегіңнің

соғысы бар.

Тегімде ата-бабам

рухы бар,

Шегімде домбыраңның

қағысы бар.

Беу, халқым, таңырқаңдар,

таңданыңдар,

Жалғас боп әкелерге

қалған ұлдар.

Бойымда тура өзіңнің

мінезің бар,

Ойымда дәл өзіңнің

арманың бар.

**19.**

Білмеппін бақытымды

шүпілдеген,

Жоғымды өзің едің

бүтіндеген.

Сен едің мен деп соққан

жалғыз жүрек,

Ғаламның қақ төрінде

лүпілдеген.

Өңімде Сізге сәлем

бере алмаймын,

Бейнеңді күлімдеген

көре алмаймын.

Соғысы жүрегіңнің

тоқтаған жоқ.

Тоқтады,– деген сөзге

сене алмаймын.

Әкетай, сенің арқаң

гүлденсе өңім,

Шуағың төгіледі

күннен сенің.

Соғысын жүрегіңнің

жалғастырып,

Жер басып жүріп жатыр

бір бөлшегің.

**20.**

Сен кеткелі асыл тұлғаң

кетті үйден,

Сол бұрынғы таусылмайтын

көп күйбең.

Бұл өмірде орның қалды

ойсырап,

Мен бір киік жараланған,

оқ тиген.

Сол баяғы өзің көрген

тіршілік.

Баяғыдай кеш батуда,

күн шығып.

Бір аллаға дұға оқылып,

сыйынып,

Мешіттерде жасалады

құлшылық.

Кешегі өткен күндер қалды

ескіріп,

Жұлдыз жанып, ай туады

кешкілік.

Баяғыдай жел еседі,

сол желден

Сенің үнің тұратындай

естіліп.

Жылап дала, бозінгендей

боздасын.

Ішімдегі шер-қайғымды

қозғасын.

Сенің жаның – көктегі ұшқан

көк бұлттар,

Жауған жаңбыр – менің төккен

көз жасым.

Жазғы аспанның найзағайы

шатырлап,

Сол баяғы әнін шырқап

жатыр бақ.

Минут сайын сен барасың

алыстап,

Минут сайын мен келемін

жақындап...

**21.**

Қалай ғана көз жасымды

тыйамын,

Сен сыймаған мұнда қалай

сыйамын?!

Алпамсадай сенің алып

тұлғаңды

Қалай ғана қара жерге

қиямын?!

Қасиетті атамекен,

ақмекен.

Бабалардан қалған бізге

бақ мекен.

Он сегіз мың ғалам сыйған

көзіңді

Қалай ғана қара топырақ

жапты екен?!

Ел-жұртына еңбегімен

сыйлы әкем,

Бар ғұмырың ғажайып бір

күйге тең.

Алақаның, саусақтарың

салалы

Қалай ғана қара жерге

сыйды екен?!

**22.**

Кеудемнен түйдек-түйдек жыр көшкенде,

Өзіңді сырқат меңдеп, мұң кешкенде.

«Осымен бәрі бітті!» – дедің әке,

Соңғы рет меніменен тілдескенде.

Келуші ем жылда көңіл суаруға,

Біз барда өшпес, әке, шырағың да.

Арманың, Аманатың, бәрін айттың,

Дауысың қалды мәңгі құлағымда.

Ауылдың ақиқаты, аңызы едің,

Ақылман, бір әулеттің абызы едің.

Мөп-мөлдір қайнарыңнан бастау алған,

Біз сенің бұлағыңбыз тоғызөрім.

Өзіңнен мейірім қалды, шуақ қалды,

Біздерге ақ жүрегің сыр ақтарды.

Сіңірген өсиетің мен қасиетіңді,

Соңыңда тоғызөрім бұлақ қалды.

**ЖАҢҒЫРЫҚ**

*(Поэма)*

Тыныштық қүшағында ауылым-ұям,

Жайнайды сан түске еніп таулы қиям.

Жаздыкүн. Тамылжыған тамыз айы,

Жазықтың таңдайына сәуле ұйыған.

Қырлардың басын желпіп шұғылалы ән,

Аумайды обалары құмырадан.

Көктегі Қызыл Күннің тұғырындай

Көрінер Қызылшоқы құбыладан.

Тыныстап дөкей жартас тана танау,

Демінен ақ бұлт үркіп баратады-ау.

Базарын қойынына тығып жатқан

Назалы Машан – мынау, Таңат – анау.

Жайылған жасыл көгал кілем бе еді?!

Жарасар тойған дөңнің шіренгені.

Маңдайын неше қатпар әжім басып,

Созылған Шыңғыстаудың сілемдері.

Шатқалда қалың терек шуақ күткен,

Қайыңдар айналаға құлақ тіккен.

Қайнардан қайнап шығып шапқылайды,

Сайрандап, сай қуалап бұлақ біткен.

Маңайға қарасаң-ақ құмар қанды,

Самал жел тербетеді сыңар талды.

Сол талды қалқасына паналатып,

Көз тастап төңірекке тұр Арқарлы.

Аршалы әсемдігін ән ғып төккен,

Қалдым-ау Сандықтасты сандық деп мен

Кей таулар айнымаған динозавр

Бірнеше ғасыр бұрын қалғып кеткен.

Жібітсе мыңсайрамдар бал таңдайын,

Құлағын түре түсер қартаң қайың.

Асылып бел-белеске жолдар жатыр,

Шашылып, жиналмайтын арқандайын.

Судағы серуенге ойы кетіп,

Күн жүзді толқындарды қайық етіп.

Мөлдіреп арнасында ағады өзен,

Ақтастың ақ бақайын шайып өтіп.

Даланың қызыл гүлге қырқасы бай,

Қалмайды бұл өлкеде нұр тасымай!

Жарасты, жамалы ашық табиғаттың

Бұзылмай тұрса, шіркін, шырқы осылай.

Табиғат шырқы осылай бұзылмаса,

Аралар ызыңдасын ызыңдаса.

Гүл-қыздар жапырақ-шәлі көлегейлеп,

Ұялар Күн-жігіттен жүзін баса.

Ақ нұрын түрса да Күн шаша, күліп,

Арқарлар әлденеден қашады ығып.

Жәудіреп жанарлары, тығылады

Топ киік топ шеңгелге ошарылып.

Қара бұлт тамып өтсе сіркіретіп,

Көдеден шіл үркеді пыр-пыр етіп.

Асығыс алаңқайда жайылады

Суырдың ін қасында сұрқы кетіп.

Кептерлер сәні дерсің жар үстінің,

Қояндар паналайды қамыс түбін.

Шарқ ұрып серік іздеп жалғыз қыран,

«Шаңқ!» етіп шығарады алысқа үнін.

Гүл болып дөңестердің жанса бағы,

Аралар сол гүлдерден бал сорады.

Сіміріп көк жусанның кермек иісін,

Мас болған бозторғайлар ән салады.

Дүниенің қызғанғандай қыз қылығын,

Осынау тылсым шақты бұзды бір үн.

Баяғы өзен ағып арнасымен,

Төгеді баяғы күн ізгі нұрын.

\*\*\*

Қара жол. Бұл жолмен сан жүрген де еді,

Даланың артта қалып қыр белдері.

Асығып әлдеқайда келеді екеу,

Екі аяқ мотоцикл мінгендері.

Бет төсеп, қарсы жүзіп желге майда,

Асығып келеді екеу әлдеқайда.

Біресе қырға шығып мотоцикл,

Біресе құлдилайды өрден ойға.

Құшағын құлан жазық кең ашты да,

Жолсызбен зымырады дөң асты да,

Көк жусан жер бауырлап жата қалып,

Бетеге тығылады бел астына.

Шал-көде шоқша сақал күңкілдеді:

«Тыныштық бар ма бізге бұл күндері!»

Үрейдің үдей түскен екпінінен

Үркеді ақ селеудің үлпілдегі.

Дәуқара бұлт көзінен тамшылайды ән,

Инесін итошаған қарсы қойған.

Қараған тікен-мүрты тікірейіп,

Тобылғы сонадайдан томсырайған.

Бет төсеп, қарсы жүзіп желге майда,

Асығып келеді екеу әлдеқайда.

Біресе қырға шығып мотоцикл,

Біресе құлдилайды өрден ойға.

Ақ сәуле себездейді Күн көзінен,

Аспанның асқақтаған күмбезінен.

Сайланып аңға шыққан аңшы еді бұл,

Баласын ертіп алған бірге өзімен.

Жанары төңіректі жай шолады,

Түртпектеп бір ашқарақ ой сананы.

Рульді екі қолы мығым ұстап,

Сүзеді екі көзі сай-саланы.

Көңілін сабырлылық желі басты,

Шегі жоқ сансыз дөңге дөң ұласты.

Ауылдан біраз болды шыққанына,

Кездеспей іздегені, өңі қашты.

\*\*\*

Жайнаған жайлауында Сырғабайдың,

Көз тартар Күнді әлдилеп тұрған айдын.

Әрбір жол көкейінде сайрап жатыр,

Әр тасы таныс оған бұл маңайдың.

Биіктің сонау тұрған аты – Арқарлы,

Қалғымай қарсы алатын атар таңды.

"Арқарлыға бар, – деген, – аң іздесең»,

Көнеден бұл тау жайлы мақал қалды.

Осы тау аңшының да бетке алғаны,

...Жеріне межелеген жетті алдағы.

Көлігін тоқтатқанда ойпаңға кеп,

Бір сайдан елес беріп өтті арманы.

Табиғат берем десе сыйы бөтен,

Дүбірі Тәттімбеттің күйіне тең.

Жаңағы қылаң берген елес емес,

Арқардың үрке қашқан үйірі екен.

Шақырды арқасынан қақты да ұлын,

Көрсетіп табиғатқа жат қылығын.

Оқтаулы бесатарын оңтайға алып,

Аңқұмар көздеп тұрып атты бірін.

"Гүрс!" етіп мылтық оқты бір-ақ құсты,

Аймүйіз омақаса құлап түсті.

Аналық арқар екен қозысы бар,

Киелі таудың төсін жылап құшты.

Заңғардан талып жетті қырғи үні,

"Солқ!" етті Жер-ананың бір бүйірі.

Көк саулық қайта келіп қосылардай,

Қия алмай қалтарыста тұрды үйірі.

Көңілі мынау жайтқа мүлде толмай,

Қақтырды қоңыр қозы Күнге таңдай.

Кеудесі қызыл жоса қанға бөккен

Енесін айналсоқтап жүр кете алмай.

"Қай жақтан шыға қалды қасақана үн?!"

"Мен әлі мүсінімді қашатамын!"

Тапсырып жатты үнсіз табиғатқа

Көк саулық кіп-кішкене қошақанын.

Көрсетіп ең соңғы рет алып көкті,

Қоштасып жанарымен жарық та өтті.

Көзінен жан тапсырған көк саулықтың

Дүние мөлдір шық боп тамып кетті.

Тұрғандай күтіп талай қатер алдан,

Топ арқар тауды айналып кете барған.

Шошынып ауа бұзған қан иісінен,

Мылтықтың дауысынан секем алған.

Табиғат бағытынан күрт адасқан,

Аяйды еркелерін үрке қашқан.

Ақша бұлт – ақ орамал қолына алып,

Жылаған таудың көзін сүртеді аспан.

Арқарды жоқтап жыла, тұма, белес!

Дәл жаңа қозы емізген құлады елес.

Мылтықты жоқ қыл, дүние, ажал сепкен,

Жо-жо-жоқ, мылтық оған кінәлі емес.

Жүрді аңшы серпіп тастап күдікті әрман:

"Топ арқар ұзаған жоқ жуық маңнан.

Үйірді қуып жетіп атсам тағы," –

Деген ой көкейінде бұғып қалған.

Екеуі арқар жатқан сайға барды,

Иесіз мотоцикл ойда қалды.

Белгісіз неге екені, бір шалғайдан

Байғыздар салып жатты байбаламды.

Тас тұма болған жайдан шошып анық,

Жатқандай қызыл қаннан қашып ағып.

Басында сол бұлақтың арқар жатыр,

Тірліктің қайнар көзін қасына алып.

Саулатып төсі қызыл шымқай қанды,

Саулықтың жанарынан нұр тайған-ды.

Көргенде емшегінен аққан сүтті.

Баланың бойы мұздап, сырт айналды.

Жануарды атты-ау аңшы ұялмастан,

Сол сәтте өмір, өлім күйі арбасқан.

Емшегі жарықтықтың иіген-ау,

Қозысын қиналғанда қия алмаста.

**Аңшы:**

"Үстінен түсе қалдық аңдығандай,

Қайқиған ай мүйізі сәнді қандай.

Жоқ шығар олжалы адам біздей бүгін,

Нән арқар атып алған дәл мынандай!"

Ақ бұлттар қанатымен көк қармады,

Аңшыны азалы тау көп қарғады.

Манадан үнсіз тұрған бала сонда:

"Қозыға обал болды-ау!" – деп қалғаны.

"Шығармақ боп жүргенде дара аңшы ғып,

Ей, ұлым тұрсың ғой сен обалсынып, –

деді әке, – бүйте берсең ертпеймін де,

Көңілім саған менің қалар суып.

Қуанам сенімімді әлі ақтасаң,

Аңдарға дарытпақсың сен оқ қашан?!

Несіне өкінесің, түсінсеңші,

Атады басқа біреу, мен атпасам".

Бұл сөздің бәрін естіп жатты бұлақ,

Бір сырды ішке түйіп ақты бірақ.

Қайнарға қарады да тамсанды аңшы,

Сылдырап аққан судың тәтті үні ұнап.

Қалғандай баласында тіл байланып,

Көз салып соған бір сәт тұрды ойланып.

Мылтығын тастай салып, етпеттеді,

Ішуге тас бұлақтан ыңғайланып.

Мөп-мөлдір бұлақ шырқап барады әнін,

Шұңғылдың ернеуіне толады ағын.

Еріні енді тие берген кезде,

"Гүрс" етіп қайталанды бағанағы үн.

Бұл дауыс табиғатқа таныстұғын,

Қояндар паналады қамыс түбін.

Шарықтап көз ұшында жалғыз қыран,

Шығарды "Шаңқ!" етті де алысқа үнін.

Күтпеген ащы дауыс ашық Күннен,

Ініне суыр, борсық қашып кірген.

Қолатта қалың тоғай дүр сілкініп,

Жартастар жаңғырықты шошып мүлдем.

Селк етіп, секем алып, алабұртып,

Қанатын қақты ұядан бала бүркіт.

Пана іздеп Арқарлының сай-сайынан,

Үйірі көк саулықтың барады үркіп.

Әулекі шошаң етіп ши қарсыда,

Әуеге көтерілді күй-қаршыға.

Бұл жолы аң да, құс та құламады,

Бұл жолы мылтық оғы тиді аңшыға.

Болмаған бұрын-сонды дәл мынандай,

Құдірет аяғынан шалды қандай?!

Оққа ұшқан арқардайын құлады ол да,

Өмірге деген шөлін қандыра алмай.

Ажал кеп құлағына: Жүр! – дегендей,

Тілін де әлдебіреу күрмегендей.

Оқталған ұлына сөз айтпақ болып,

Көз жұмды бірақ аңшы тілге келмей.

Сол сәтте өмір, өлім қайта арбасқан,

Шайлығып тау жүреді, шайқалды аспан.

Аңшының ұшты жаны, адамдарға

"Аңды атпа!" – деген сөзді айта алмастан.

Бәрін де кеш түсінді мезгілінен,

Көз жұмды қоштаса алмай мәз күнімен

Аяғы тасқа тиіп, тас мылтыққа

Атылып кеткен екен өздігінен.

Табиғат санаушы еді кімді бөтен?!

Қызыл қан қос кеудені жуды бекер.

Оққа ұшқан арқар жатыр, әлде аңшыны

Киесі сол арқардың ұрды ма екен?!

Кешірмес алып тау да кінәні ондай,

Бас иіп аңшы жатты тұра да алмай.

Тіріде сұрамаған кешірімін,

Мүрдесі табиғаттан сұрағандай.

Саулықтың көз алдынан сағым өшкен,

Аңшының кеудесінен жаны көшкен.

Енесіз қозы тұрды түк түсінбей,

Әкесіз бала тұрды танып естен.

Кінәсіз таудың төсін қан жуады,

Қос дауыс кернеп кетті тау, жыраны,

Енесін іздеп қозы маңыраса,

Әкесін жоқтан бала зар жылады.

Киіп ап қыраттар тұр сеңсеңді көп,

Беткейден ескен жібек жел селдіреп.

Бейкүнә жас баланың көз алдында

Тау құлап, жер айналып, теңселді көк.

Саят та, серуен де былай қалып,

Денесін құшты әкенің жылай барып.

Бейкүнө уыз ұлдың жанарында

Дүние тоқтамады шыр айналып.

Боларын бала-жүрек сезді осындай,

Әкеге айтып та еді-ау сөз жасырмай.

Мөлдіреп таудан төмен ақты бұлақ,

Сайдағы қос жетімнің көз жасындай.

Баба шың бүгеді ішке көне сырын,

Кім ұтты, кім ұтылды, төреші кім?!

Қозы жүр

жерге ұйыған қан аралас

Қызғылтым сүтін жалап енесінің.

**МАЗМҰНЫ**

***ӨЛЕҢДЕР***

**МЕНІҢ ДАЛАМ**

**ӘСЕМҚОҢЫР**

**ӘЖЕМНІҢ ҰРШЫҒЫ**

**ҚОЛТАҢБА**

**БАЛҚАЙМАҚ**

**ҮШ ТАЛ ҮКІ**

**МӘҢГІЛІК САҒЫНЫШЫМ**

**ӘЖЕМНІҢ БЕЙНЕСІ**

**ӘЖЕМНІҢ ШЫРАҒЫ**

**ИІНАҒАШ**

**БИЯЛАЙ**

**КИІЗ ҮЙ**

**АЛАША**

**БІЛТЕ ШАМНЫҢ ЖАРЫҒЫ**

**ДОМБЫРА**

**ТАЙҚАЗАН**

**КӨК КҮМБЕЗ**

**ҚАСҚЫРДЫҢ ТЕРІСІ**

**БӘЙГЕ**

**ТОБЫЛҒЫ**

**СӘМБІ ТАЛ**

**МАЙҚАРАҒАН**

**КӨК ЖУСАН**

**КҮРЕҢ ЖОЛ**

**АҚША БҰЛТ**

**ТАС**

**ҚЫНАНЫҢ МОНОЛОГІ**

**ЖЕТІ БОЯУ**

**ЖАРТАС**

**НӨСЕР**

**АСЫҚ ОЙЫНЫ**

**НҮКТЕ ТУРАЛЫ ЖЫР**

**ТАРТЫЛЫС КҮШІ**

**АСТАР ТУРАЛЫ**

**ҚЫЗЫЛ ҚАЙЫҢ**

**ҚОҢЫР ҮЙРЕК**

**БОРАН**

**АҢСАУ**

**ТӘУЕЛСІЗ ҚАЗАҚСТАНЫМ!**

**ТҰМАР**

**ТҰТҚА**

**ТҰҒЫР**

**АСТАНАМЕН СЫРЛАСУ**

**АҢЫЗ ҚАЛА**

**ҚОС ЖАҒАСЫ ЕСІЛДІҢ**

**САРЫАРҚАНЫҢ САМАЛЫ**

**СЕМЕЙІМ**

**ТҮНГІ ЕРТІС ЖАҒАСЫНДА**

**ШЫҢҒЫСТАУ**

**КӨГЕРШІН ҰШҚАН КӨК БЕЛДЕН**

**ҚОҢЫР ӘУЛИЕ ҮҢГІРІ**

**АҚСАҚАЛДАРДЫ АҢСАУ**

**ҚАРАҒАШ САЙЫ**

**МЕНІҢ АНТАЛОГИЯМ**

**НАУРЫЗ КЕЛДІ**

**\*\*\*Алматыда қар жауды**

**\*\*\* Оңтүстіктен Ебінің есті желі**

**\*\*\* Дәлелдеп тума дарынын**

**ЖАҢА ЖЫЛДА ЖАУҒАН ҚАР**

**КҮН МЕН ТҮН ТЕОРЕМАСЫ**

**АҚ НӨСЕРДІҢ АСТЫНДА**

**ЖАСЫЛ ӘЛЕМ**

**\*\*\* Жырына арқау ақынның**

**\*\*\* Көркі сыйлап бізге өлеңді**

**\*\*\* Жап-жарық ай. Ашық аспан. Тымық түн**

**ЖАЙЛАУ ЖЫРЫ**

**ТІРІ БӘРІ**

**ҚОНАҚЖАЙЛЫҚ**

**\*\*\* Айдың нұрына түн шомылғанда**

**ЫМЫРТ**

**ҚЫСҚЫ СЕРУЕН**

**ЖАЛҒЫЗ**

**ҚАРАТЕҢІЗ**

**ШТОРМ**

**\*\*\* Келеді де ойлар сан қилы**

**\*\*\* Абхаздың тауы тұлғалы**

**\*\*\* Жауғанда жаңбыр ырысымдай боп**

**МӘСКЕУ ТАҢЫ**

**ТҮРКІ ЕЛІ**

**Ыстамбул**

**Харпут тас қорғаны. Көне қала**

**Евфрат өзені**

**Қисық мұнаралы мешіт**

**Көне сүт қаласы. Чубук бей ескерткіші**

**Түркиядағы Шыңғыс Айтматов саябағында**

**Анадолыдағы жыр кеші**

**Елазығ шаһары**

**Балқан тау**

**Охрид көлі \***

**ПАРИЖДЕ ӨЛГЕН БЕЛГІСІЗ ҚАЗАҚ ТУРАЛЫ РЕКВИЕМ**

**САҒЫНЫШ**

**ҚАЗАҚ-ҚЫРҒЫЗ БІР ТУҒАН**

**АШХАБАТ ӘСЕРЛЕРІ**

**ТҮРІКМЕН ҚАРТТЫҢ ЖАНАРЫНЫҢ ІШІНДЕГІ ӨЛЕҢ**

**1991**

**АЛТАЙ**

**ӨСКЕМЕН**

**АҚСУ-АЮЛЫ**

**АБАЙДЫҢ ҚАСҚАБҰЛАҒЫ**

**АҚИЫҚ**

**ЖАМБЫЛ**

**ҚОҢЫР**

**ЕЛТІНЖАЛ**

**ҚАСЫМНЫҢ ҚЫЗЫЛ ҮЙІ**

**ЕРТІС ӨЗЕНІ**

**СЕМЕЙ**

**БІЗДІҢ АУЫЛ**

**ТУҒАН ЖЕР**

**ОЯТҚАН МЕНІ**

**БҰЛТТЫ ЖҰБАТУ**

**ҚАРАУЫЛТӨБЕ**

**АБЫРАЛЫ**

**АРҚАТ**

**ОРМАНДАР**

**ШАБЫТТЫҢ ОРАЛУЫ**

**ҚАТАР ЖАТҚАН ЕКІ КӨЛ**

**ҚҰС БАЗАРЫ**

**БЕСҚАРАҒАЙ**

**ЖАРҚАБАҚТА**

**БАЯНАУЫЛ ТОЙЫНДА**

**АТЫҢНАН АЙНАЛАЙЫН, БАЯНАУЛА**

**АҚМЕШІТ**

**СЫРДАРИЯ**

**ҚЫЛУЕТ**

**ҚАНАҒАТ**

**САРЫАҒАШ**

**ТУҒАН АУЫЛ**

**АНАМА ХАТТАР**

**\*\*\* «Айым!» - дегенің есімде, «Күнім!» - дегенің**

**ҚАРЫНДАСТАРЫМА**

**\*\*\* Атыңнан айналайын Абыралым**

**АУЫЛ ТҮНІ**

**ДАЛА ӘУЕНДЕРІ**

**ЭЛЕГИЯ**

**ТҮНГІ СУРЕТ**

**ЖЫЛҚЫЛЫ АУЫЛ**

**АУЫЛДЫҢ ҚЫСЫН САҒЫНДЫМ**

**ӨЛІАРА**

**ТАҢСӘРІДЕ**

**ШІЛДЕНІҢ ЫСТЫҒЫ**

**КҮЗ**

**ТАҢҒЫ СУРЕТ**

**АУЫЛ ТҮНІ**

**АРШАЛАР**

**\*\*\* Бұл өлке дүниеге келген жерім**

**\*\*\* Кербез тау саған келдім мен**

**\*\*\* Қара сөздің нәрінен қаймақ өрем**

**ЖАҢА ЖЫЛ ЖЫРЫ**

**ТАҢ**

**БАҚЫТ ТУРАЛЫ**

**САПАРДА**

**ЖОЛ ҮСТІНДЕГІ ОЙ**

**ЖАРЫҚТЫҚ АБАЙ САЛҒАН ЖОЛҒА ТҮСТІМ**

**БӨРІЖОРТАҚ**

**ЖЕР ҮСТЕЛ**

**ЖЕҢІС ЖЫРЫ**

**АЛАШ ОТЫ**

**ҚАРАЖАЛ**

**ОРАЗАҒА ТІЛЕК**

**ТӘУЕЛСІЗДІК ЖЫРЫ**

**АЛМАТЫ**

**АҚЫНДАРДЫҢ ҚАЛАСЫ**

**АЛАТАУ**

**\*\*\* Келіңдер менің тойыма**

**КӨЗ АЛДЫМДА**

**\*\*\* Шілде айы. Ақпанды сағындым**

**КӨШЕ СЫПЫРУШЫ**

***БАЛЛАДАЛАР***

**ҮШ КЕЛІНШЕК**

**КӘРЛЕН КЕСЕ**

**ТОҒЫЗАРҚАН**

**БЕРІКҚАРА**

**СЕҢКІБАЙ ҚАЖЫ**

**КЕМЕЛБАЙ БАТЫР**

**ҰСТА ӘЛІМБЕК**

**КҮЛЖАН АПА**

**НАУБАЙШЫ ӘБІКЕН**

**АҢШЫ ТӨКЕН**

**МОТОРШЫ МҰРАТ**

**СИЫР АЙДАҒАН ШАЛ**

**ҚАРА БУРА**

**«ОМАР ҚОЙ СОЙҒАН» БҰЛАҒЫ**

**ТАМЫЗДЫҢ ЖИЫРМА ТОҒЫЗЫ**

***ПОЭМАЛАР***

**ЖАН ДАУЫСЫ (поэма)**

**ӘКЕ ТУРАЛЫ ПОЭМА**

**ЖАҢҒЫРЫҚ (лирикалық поэма)**

1. *«Дегелең – ұсақ шоқылы тау, Семей облысындағы Жаңасемей ауданының батысындағы Қусақ және Шаған өзендерінің су айырығы. Ұзындығы 30-40 километр, ені 15-20 шамасында. Абсолютті биіктігі 1010 метр. Салыстырмалы биіктігі 200-500 метр». (Қазақ совет Энциклопедиясы, 3-том, 511-бет).* [↑](#footnote-ref-2)
2. 2 *Жасалған ядролық сынақтардың нәтижесінде Дегелең тауының астында көп мөлшерде радиоактивті қалдықтар қоймасы қалыптасқан. Өз қуатын мыңдаған жылдар бойы жоғалтпайтын плутоний газы бір кездері жер үстіне жарып шығып, аса қауіпті апат болдыруы ықтимал.*  [↑](#footnote-ref-3)
3. *Сарғалдақ» ауылынан күнбатысқа қарай, Шаған өзенін бойлай өскен бұрынғы қалың жыныс тоғай тұтасымен қурап қалған. Ал бір кездегі Қусақ өзенінің маңайын құлпыртқан ну шіліктерден белгі де қалмаған.*  [↑](#footnote-ref-4)